galehiri: އަގުޑި ބަގުޑި - 1\nއަގުޑި ބަގުޑި - 1\nސަޕޯޓަރުން ތައްޔާރުކުރުމުގެ މަސައްކަތް ފެށުނީ 2004 މ. ވަނަ އަހަރުގެ މާރިޗް މަހުގެ ފުރަތަމަ ހަފުތާތެރޭގަ އެވެ. އަޑުގަދަކުރާ ބޭނުންކޮށްގެން ރަށުތެރޭގައި ކުރި އެކެމްޕޭނުގައި ފައުޅުގައި ފެންނަން އޮތް މައިގަނޑު އެއްމަޤްޞަދަކީ، ސަޕޯޓަރުން އިތުރުކުރުމެވެ. ދެން އޮތް މަޤްޞަދަކީ، ސަރުކާރުގެ ނުކުޅެދުންތެރިކަން ދެއްކުމެވެ. ޤަވާޢިދާ ޚިލާފަށް އެބޯޓަށް މީހުން އެރުވީވެސް ރަށުގެ ވެރީންގެބޮލުގައި އެކަން އަޅުވަންވެގެން ކަމަށް އެރަށުމީހުން މިއަދުވެސް ބުނެއެވެ. ކަންދިމާވި ގޮތުން އެކަން ނުކުރެވުނުކަމަށް ވިއަސް އެމީހުން ގަސްތުކޮށްފައި އޮތީ، ދަތުރަށްފަހު، ރަށުގެ ވެރީންގެ މައްޗަށް މައްސަލަ ހުށަހަޅާގޮތަށެވެ. އެކަމުގައި އިސްކޮށްތިބި މީހުންނަކީ، ކޮންބައެއްކަން އެރަށު މީހުން ދަންނާނެއެވެ. އެމީހުންގެތެރެއިންވެސް އެންމެ އިސްކޮށް ނަގާކިޔަން ތިބި މީހުންވެސް އެމީހުން ދަންނާނެއެވެ.\nރަށުގެ ވެރީންނާއި، އަތޮޅުއޮފީހުގެ މުއައްޒަފުންތިބީ ބާކީކޮށްފައެވެ. އެ ޙާދިސާއާއި ގުޅިގެން ރައީސުލްޖުމްހޫރިއްޔާ އެރަށަށް ވަޑައިގަތް ދުވަހު އަތޮޅުއޮފީހާއި، ރަށު އޮފީހުގެ މުއައްޒަފުންނަށް އަންގަވާފައިއޮތީ، ރައީސުގެ އިސްތިޤްބާލަށް ނުނިކުމެ އޮފީހުގައި ތިބުމަށެވެ. އެރަށުމީހުން ބުނީ އެގޮތަށް އެކަން ރޭވީ ވެރީންގެ ޝަކުވާ ރައީސަށް ދެންނެވުމަށްޓަކައެވެ. މިހެންވެ އަތޮޅުވެރިޔާ ހުންނެވީ ކޮންހާލެއްގައިކަމެއް ނޭގެއެވެ.\nއެގޮތުން އެދުވަހު އެންމެ އިސްކޮށް އެމީހުން ދެންނެވީ ބޮޑުކަތީބު މުޙައްމަދު ނަޢީމު އަޙުމަދުގެ ޝަކުވާ އެވެ. އޭނާ ވަގުތުން މަޤާމުން ދުރުކޮށްދެއްވުމަށެވެ. މިދެރަ ލިބުނީ، އޭނާގެ ސަބަބުން ކަމަށް ދަންނަވަމުންނެވެ. އެހެންވެގެން މަޤާމުން އޭނާ އެކަހެރިކުރެއްވިއެވެ. އެ ޙާދިސާއަށްފަހު، ރޯދިކުރެއްވި އެއްޗެއް ފަރިއްކުޅުއްވައިގެން އަތޮޅުވެރީންމާލެ އަށް ބަދަލުވެވަޑައިގެން އެއުޅުއްވަނީއެވެ.\nއެދުވަހު އެހާޒިރުގައި ތިބި މީހުންގެ ތެރެއިން އެކަކު އަޅުގަޑުގާތު ބުނީ، ތިނަދޫ އަތިރިމަތީގައި މިހާރު ޢިމާރާތްކޮށްފައިވާ މިސްކިތް ޢިމާރާތްކުރުމަށްޓަކައި އެބިން ދެއްވުމުންވެސް އަތޮޅުވެރީންނަށް އެއްލަކަ ރުފިޔާ ދެއްވި ކަމަށެވެ. "އެނަމާ ބޯޓުގެ ވެރިފަރާތްކަމަށްވާ ތިނަދޫ ހަސްތީގޭ މުޙައްމަދު ޒުހޭރަށް ކުރިމަތިވި މި ގެއްލުމަށް ޙަމްދަރުދީވެވަޑައިގެން ރައީސުލްޖުމްހޫރިއްޔާގެ އޮފީހުން އެއްލައްކަ ރުފިޔާ އޭނާއަށް ދެއްވި އެވެ."\nދިވެހިރާއްޖޭގެ ފަހުގެ ތާރީޚުގައި އެއްމެ ގިނައަދަދެއްގެ މީހުން (އެއްޙާދިސާއެއްގައި) މަރުވި އެއްމެ ހިތާމަވެރި (ކަނޑުމަތީގެ)އެއް ކާރިޘާ އަކީ "އެނަމާ ބޯޓު" ގެ ކާރިޘާ އެވެ. ގއ.ވިލިނގިލިން ފުރައިގެން ގދ.ތިނަދުއަށް 122 މީހުންނާއެކުދަތުރު ކުރަނިކޮށް ގދ.ތިނަދޫ އެނަމާބޯޓު ބަންޑުން ޖަހާލައި 24މީހުން މަރުވެ2މީހަކު ގެއްލިފައިވެއެވެ. މިކާރިސާ ހިނގާފައިވަނީ މާރޗް 17،2004 ވީ ބުދަދުވަހުގެރޭ 8:30 އެހާކަންހާއިރުއެވެ. މަރުވިމީހުންގެ މައްޗަށް ޣައިބުގައި ކަށުނަމާދު ކުރުން އޮތީ، މާރޗް 19، 2004 ވީ ހުކުރު ދުވަހު މުޅިރާއްޖޭގެ ހުރިހާ ރަށެއްގައިވެސް ހުކުރުނަމާދަށްފަހުއެވެ.\nއެދަތުރަކީ ގއ.ވިލިނގިލީގައި އޮތް ފުޓުބޯޅަ މެޗެއްބެލުމަށް ގދ.ތިނަދޫއިން އެރަށަށް ދިޔަ މީހުން އެނބުރި ތިނަދޫއަށް ކުރިދަތުރެވެ. އެމެޗަކީ ދިވެހިލީގަށް ކޮލިފައިވާން ޒޯންހަތެއްގެ ގދ.ތިނަދޫ މަސްވެރިންގެ ރޫހާއި، ގއވިލިނގިލީ މަސްވެރިންގެ ކްލަބާއި ބައްދަލުކުރިމެޗެވެ. މިމެޗުންބަލިވި ޓީމުކަމަށްވާ ތިނަދޫ ޓީމުގެ ސަޕޯޓަރުން ބޯޓަށް އެރީ އިރު އޮއްސި6:50 ހާއިރުއެވެ. ދަތުރު ކުރަމުން ގޮސް ބައިގަޑިއެއްހާއިރު ވީތަނާ އިންޖީނު ހުއްޓިގެން އޭގެ ފިލްޓަރެއް ބަދަލުކޮށް އަލުން ދަތުރުފެށިއެވެ. ދެން އޭގެފަހުން ހުރިހާކަމެއްވެސް އާދައިގެމަތިން ގޮސް މިކާރިސާއާ ކުރިމަތިވީ ބޯޓުގައި ގިނައަދަދެއްގެ ބަޔަކު މަޖާކޮށް ސަކަރާތްޖަހަމުން ދަނިކޮށް ވަރަށްކުއްލިގޮތަކަށް އެރޭ 8:30 ކަންހާއިރުއެވެ. މިކާރިޘާ ހިނގާފައިވާ ގޮތެއްކަމަށްވަނީ އެނަމާބޯޓާއި 40 ފޫޓު ދުރުން ދަތުރުކުރަމުންދިޔަ 'އަރުތަ' ނަމަކަށް ކިޔޭ ތިނަދޫ މަސްދޯންޏެއްގެ މޯހިރުން އުފެދުނު ރާޅެއްގައިޖެހި އެނަމާ ބޯޓު ތަޅުވާ ބަންޑުން ޖަހާލައިގެންނެވެ. އެރޭ ބޯޓު ދަތުރު ކުރަމުން ދިޔައިރު އޭގައި 88 ފުޅި ކައްކާ ގޭސް ހުސްކުރި ސިލިންޑަރާއި ހޮސްޕިޓަލުގެ މެޑްއޮކްސިޖަން ހުސްކުރި 10ފުޅި ނޫން އެއްވެސްމުދަލެއް ބަރުކޮށްފައި ނެތެވެ.\nމިހާމަދު މުދަލާއެކު އެހާގިނަ މީހުން ބޯޓުގެމަތީގައި ތިބުމަކީ ބޯޓު ބަންޑުންޖަހާލުމުގެ ސަބަބެއްކަމަށް ކަމާބެހޭ ބައެއްމާހިރުން ދެކެއެވެ. ބޯޓު ދަތުރުކުރަމުން ދަނިކޮށް ބޯޓުގެ މަތީބަޔަށް މީހުންތައް އެރުން އެއީ އޭގެ ބެލެންސް ގެއްލުނު އެއްސަބަބުކަމަށް މިފަރާތްތަކުން ދެކެއެވެ. އެބޯޓުގެ ކެޕްޓަން މުހައްމަދު ޒާހިރު (އޭރު އުމުރުން 42 އަހަރުގެ) ބުނުއްވީ "އެރާޅަކީ ބޮއްކުރައަކަށްވެސް އަސަރު ނުކުރާނެވަރުގެ ކުޑަކުޑަ ރާޅެއް"ކަމަށެވެ. އޭނާ ބުނެފައިވަނީ ވިލިނގިލިން ފުރައިގެން ދެއްވަދޫއާ ހަމައަށް އައިއިރުވެސް ބޯޓް ރޯލުނުކުރާކަމަށެވެ. އަދި އެ ކުޑަ ކުޑަ ރާޅުގައި ޖެހި އެއްފަރާތަށް އަރިވެލާފައި އަނެއްފަރާތަށް ދިޔަގޮތަށް ބޯޓު ބަންޑުންޖަހާލީއެވެ. އޭނާ ބުނެފައިވާގޮތުގައި ބޯޓު ބަންޑުން ޖަހާލިވަގުތު އިންޖީނު ރޫމުގައި ރޯވެފައިހުރި މަންޒަރު އޭނާއަށް ފެނިފައިވެއެވެ. އަދި އޭގެ ދުންގަނޑު މުޅިބޯޓަށް ފެތުނުކަމަށްވެއެވެ. އަދި ތެޔޮތައްވެސް ބުރައިގެންގޮސް ބޯޓާއި ބޯޓު ކައިރީ ވަށައިގެން ކަނޑުގައިވެސް ޑީސަލް ހުރިކަމަށްވެއެވެ.\nއެމީހުންނަށް ފުރަތަމަ އެހީވީ ރާޅު އުފައްދާފައި ކައިރިން ދިޔަ ތިނަދޫ އަރުތަ ދޯންޏެވެ. ޢޭގެފަހުން ގއ.ދާންދޫ މިޔަރެން ދޯނި މިކާރިސާ ހިނގިވަގުތު އެނަމާ ބޯޓުކައިރިއަށް ގޮސް އެމީހުންނަށް އެހީނުވެ ވަނީ ގޮއްސައެވެ. އެ ކާރިސާއިން ސަލާމަތްވީ މީހުން ބުނާގޮތުގައި މިޔަރެން ދޯނީގެ އެހީ ތެރިކަން ލިބުނު ނަމަ އެމީހުން ގެތެރެއިން ގިނަބަޔަކު ސަލާމަތް ކުރެވުނީހެވެ. ނަމަވެސް 12 ޓަނުގެ މަސްއެބަހުއްޓޭ މިދަނީ ކޫއްޑޫ އަށް މަސްކިރުވާށޭ ކިޔާފައި ހާލުގައި ޖެހިފައިތިބި މީހުންނަށް އެހީނުވެ މިދޯނި ދިޔައީއެވެ. އަދި މީގެތެރެއިން ބައެއްމީހުންނަށް ފަހުންވަނީ ގާނޫނީގޮތުން ހައްގުއަދަބު ދެވިފައެވެ.\nމިކާރިސާގައި ނިޔާވި އަދި ގެއްލުނުފަރާތްތަކުގެ އާއިލާތަކަށް އެހީތެރިވުމަށް އެނަމާފަންޑުގެ ނަމުގައި 5އަހަރުދުވަހުގެ މުއްދަތަށް ކުރިއަށްގެންދާ ގޮތަށް ދިވެހިސަރުކާރުގެ ފަރާތުން ޚައިރާތުފަންޑެއް ހުޅުވިއެވެ. ބޭންކް އޮފް މޯލްޑިވެސްގެ ތިނަދޫގޮފީގައި ހުޅުވާފައިވާ މިޚައިރާތު އެކައުންޓުގެނަމްބަރަކީ (170304) 003 -411201-7710 އެވެ. މިފަންޑަށް 2005 ޑިސެމްބަރުގެ ނިޔަލަށް 1 މިލިއަން 8 ސަތެކަހާސް އަދި 2006 ގެ ފެބްރުއަރީމަހުގެ ތެރޭގައި ދުވިސައްތަސޯޅަ ހާސް ރުފިޔާ 2006 ވަނައަހަރުގެ ފެބްރުއަރީމަހާއި ހަމައަށް2މިލިއަން4ސަތޭކަ ހާސް ރުފިޔާ ލިބިފައިވެއެވެ. އަދި 21 މާރޗް 2004ވަނަ ދުވަހުގެރޭ މާލޭ އަލިމަސް ކާނިވަލުގައި ޒީރޯޑިގްރީ އެޓޯލްއިން އިސްނަގައިގެން ބޭއްވި މިއުޒިކްޝޯއަކުން ލިބުނު ހަތާވީސްހާސް އެއްސަތޭކަ ހައްޓިރުފިޔާ މިފަންޑަށް ހަދިޔާކޮށް އަދި ރައީސް މައުމޫން އަބްދުލްގައްޔޫމް މިފަންޑަށް ފަސްސަތޭކަހާސް ރުފިޔާގެ އެހީއެއްވެދެއްވިއެވެ.\nދިވެހިރާއްޖޭގެ ފުރަތަމަޑިވިޒަނުގެ6ފުޓުބޯޅަޓީމަކުން އިސްނަގައިގެން އެއާއިލާތަކަށް އެހީތެރިވުމަށް ފުޓުބޯޅަމެޗެއް 2004 ވަނައަހަރު މާޗްމަހުގެތެރޭގައި ބާއްވާފައިވެއެވެ. މިމެޗުގެ ދެޓީމުގެ ކުޅުންތެރިންގެ ޖާޒީ ސްޕޮންސަރ ކުރީ ސަތޭކަހާސްރުފިޔާ އަށެވެ. މިމެޗު ހިނގަމުންދިޔައިރު ގަލޮޅުރަސްމީދަނޑުގައި ވަނީ ޚައިރާތުފޮށި ބަހައްޓާފައެވެ. މިކާރިސާގައި ނިކަމެތިކަންލިބުނު އާއިލާތަކަށްއެހީތެރިވުމަށް ގދ.ތިނަދޫ މަސްވެރިންނާއި އޮޑިވެރިން އިސްނަގައިގެން (ޖުމްލަ 14 ދޯނި)27 މާރޗް 2004ން ފެށިގެން ވިދިވިދިގެން 3ދުވަހު މަހަށްގޮސް އެމީހުން އެއްކުރި ފައިސާ އެފަންޑަށް ޖަމާކުރިއެވެ. މިއާއިލާތަކަށް އެހީއެއްގެގޮތުގައި ދިވެހިރާއްޖޭގެ ދިރާގުގެފަރާތުން3އޭޕްރިލް 2004ގައި ދޮޅުލައްކަރުފިޔާގެ އަގުހުރި އެހީއެއްވެފައިވެއެވެ. ފަންޑަށް ޖަމާކުރި ހުރިހާ ފައިސާ ވަނީ، ޢާއިލާތަކަށް ބަހާފައެވެ.\nނިޔަތް ކަމުނުދާނަމަ، ކަންވެސް ކަމުނުދާނެއެވެ. ކަން ކަމުނުދިޔަކަމަށް ވިއަސް ނިޔަތް ރަނގަޅުވެދާނެއެވެ."\nލިޔުއްވީ: ޢ. ވަޙީދު\n03 އޭޕްރީލް 2014މ.


Gohraalhu Olympahah: Thayyarutha?\n"ގޮށްރާޅު" އޮލިމްޕަހަށް: ތައްޔާރުތަ؟\n"ގޮށްރާޅު" ގެ ޓީޒާ ޕޯސްޓަރު --\nޑާކްރެއިން އެންޓަޓެއިންމަންޓްސް އިން އަންނަ ފެބްރުއަރީ މަހު ރިލީޒް ކުރަން ހަމަޖައްސާފައިވާ ފިލްމު "ގޮށްރާޅު" މިހާރު މި ވަނީ ސްކްރީނުތަކާ ހަމައިގަ އެވެ. ފިލްމްގެ ޓިކެޓު ވިއްކަން ހަތަރު ދުވަހަށް ވެފައިވާއިރު، މި ފިލްމު އޮލިމްޕަހުގައި ކޮންމެ ދުވަހަކު ތިން ގަޑިއަކު އަޅުވަން ވެސް ވަނީ ހަމަޖައްސާފަ އެވެ.\nއޮލިޕްމަހުގައި ފިލްމު އެޅުވާނެ ގަޑިތަކަކީ ހަވީރު 4:00 އާއި ރޭގަނޑު 9:00 އަދި ރޭގަނޑު 11:00 ޖަހާއިރު ކަމަށް މި ޑާކްރެއިންގެ ޕްރޮޑިއުސަރު މުހައްމަދު އަލީ (މޮގާ) ބުންޏެވެ.\nޖެނުއަރީ ހަތަރުވަނަ ދުވަހުން ފެށިގެން ކޮންމެ ދުވަހަކު ހެނދުނު 10 އަކުން ފަށައިގެން ރޭގަނޑު 10 އަކަށް އޮލިމްޕަހުގައި ޓިކެޓް ވިއްކާނެ އެވެ. ފިލްމު ޓިކެޓެއްގެ އަގަކީ 100ރ. އެވެ.\nކްރައިމް ތްރިލާ އަކަށް އުފައްދާ "ގޮށްރާޅު" ގެ ލީޑު ރޯލުން ޖުމައްޔިލް ނިމާލް ފެނިގެންދާނެ އިރު، މި ފިލްމުގެ މުހިންމު ރޯލުތަކުން ހަސަން އިރުފާން (ޒަކިއްޓެ) އަދި އިސްމާއިލް ރަޝީދު (ކޮޕީ އިއްސެ) ވެސް ފެންނާނެ އެވެ. މިއީ އަންނަ އަހަރަށް ޑާކްރެއިން އިން ނެރޭ ފިލްމުތަކުން ފާހަގަ ކޮށްލެވޭ ފިލްމެއް ކަމަށް ފިލްމުގެ ޓީމުން ބުނެ އެވެ.\nޑާކްރެއިން ޕްރޮޑަކްޝަން ހައުސްއިން އަންނަ އަހަރަށް ތައްޔާރު ކުރަމުން އަންނަނީ ހަމައެކަނި ގޮށްރާޅެއް ނޫނެވެ. ފިލްމު "މާމުއި" އަކީވެސް އަންނަ އަހަރު ރިލީޒް ކުރަން ނިންމައި މަސައްކަތް ކުރަމުން އަންނަ މަޖާ ފިލްމެކެވެ.


Gahdhoon masthuvaa thakehchaa eku meehaku hayyar kohffi – Iru\nގައްދޫން މަސްތުވާތަކެއްޗާއެކު މީހަކު ހައްޔަރުކޮށްފި\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ގދ. ގައްދޫ ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި، ގައްދޫން މީހަކު މަސްތުވާތަކެއްޗާއެކު ހައްޔަރުކޮށްފިއެވެ.\nގައްދޫން ކަނޑުހުޅުދުއަށް މީހަކު މަސްތުވާތަކެތި ގެންދަންއުޅޭ ކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާ ގުޅިގެން ހިންގި އެ އޮޕަރޭޝަނުގައި ހައްޔަރުކޮށްފައިވަނީ 38 އަހަރުގެ ދިވެހި ފިރިހެނެކެވެ.\nމި މަހުގެ3ވަނަ ދުވަހުގެ ރޭ ހިންގި އެ އޮޕަރޭޝަނުގައި ގައްދޫ ބަނދަރު ސަރަހައްދުން އޭނާ ހައްޔަރުކޮށް ބަލައި ފާސްކުރިއިރު، މަސްތުވާތަކެތި ކަމަށް ބެލެވޭ އެއްޗެއް ހުރި 26 ކުޑަ ރަބަރު ޕެކެޓު ފެނިފައިވެއެވެ.\nމި މައްސަލައިގައި ހައްޔަރުކޮށްފައިވާ މީހާގެ ބަންދާމެދު ގޮތެއް ނިންމުމަށް ގދ. ތިނަދޫ މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 12 ދުވަހުގެ މުއްދަތު ދީފައިވެއެވެ.\nމި މައްސަލަ ގައްދޫ ޕޮލިސް ސްޓޭޝަނުން ދަނީ ތަހުގީގު ކުރަމުންނެވެ.


Russia ge gaumee TV gai robot eh khabaru kiyanee | Mihaaru\n21 އެޕްރީލް 2019 - 07:36\n"އެލްކްސް" ގެ ނަން ދީފައިވާ މި ރޮބަޓް މަސައްކަތަށް ނެރުމާ އެކު ބައެއް ބެލުންތެރިން ވަނީ ޝަކުވާކުރަން ފަށައިފަ އެވެ. އެ މީހުން ބުނަނީ މިއީ ސިޔާސީ ޕްރޮޕަގެންޑާއެއް ކަމަށެވެ. އަދި މީގެ ސިފަ ހުރި ގޮތުން ވެސް ބައެއް މީހުން ފާޑު ކިޔާފައިވެ އެވެ.\nމި ރޮބަޓް ހަދާފައި ވަނީ ރަޝިޔާގެ ޕްރޮމޮބޮޓް ކުންފުނިންނެވެ. ރޮބަޓްގެ ބޯ ހަދާފައިވަނީ ކުންފުނީގެ ކޯ ފައުންޑާ އެލެކްސީ ޔުޒަކޯވްގެ ސިފަޔަށެވެ. އަދި މިވަގުތު މި ރޮބަޓަށް މޫނަށް ހަރަކާތް ގެނައުން ނޫން ކަމެއް ނުކުރެވެ އެވެ. އެކަމަކު މި ހެދި ކުންފުނިން ބުނީ އަތްފައި ހަރަކާތްކުރާ ގޮތަށް އަދި ތަރައްގީކުރާނެ ކަމަށެވެ.\nއެލެކްސް މަސައްކަތަށް ނެރެ ބައެއް ޚަބަރުތައް ކިޔުއްވަން ފަށާފައި ވަނީ އެ ރޮބަޓްގެ މަސައްކަތް އެއްކޮށް ފުރިހަމަ ނުވަނީހެވެ. މީގެ މަސައްކަތް 2017 ވަނަ އަހަރު ފަށައި، މިހާތަނަށް ކުރި މަސައްކަތުގައި އެޔަށް ބޭނުންކުރި ހުރިހާ އެއްޗެއްހެން އުފައްދާފައި ވަނީ ރަޝިޔާގައި ކަމަށް ވަނީ ބުނެފަ އެވެ.\nރޮބަޓް "އެލެކްސް" އާއި އެ އުފެއްދި ޕްރޮމޮބޮޓް ކުންފުނީގެ ކޯ ފައުންޑާ އެލެކްސީ ޔުޒަކޯވް\nޕްރޮމޮބޮޓުން ބުނީ ރޮބަޓްގެ އަގަކީ 1 މިލިއަން ރޫބްލްސް (15،600 އެމެރިކާ ޑޮލަރު) ކަމަށާއި މީގެ 12 ރޮބަޓަށް މިހާރުވެސް އޯޑަރު ލިބިފައިވާ ކަމަށެވެ.\nއެލެކްސް މިހާތަނަށް ހުށަހަޅާދީފައިވާ ނިއުސް ބުލެޓިންތަކުގެ ތެރޭގައި ހިމެނެނީ ދަނޑުވެރިކަމާއި ނިއުކްލިއާ ޓެކްނޮލޮޖީ ފޯރަމެއްގެ ޚަބަރާއި މައިކްރޮ ފައިނޭންސިންއާ ބެހޭ ޚަބަރު ހިމެނެ އެވެ.\nރަޝިޔާގެ އިދިކޮޅު ފަރާތްތަކުން ބުނަނީ މިއީ ސިޔާސީ ޕްރޮޕަގެންޑާއެއް ކަމަށާއި ފަތުރާނީ ދޮގު ޚަބަރު ކަމަށެވެ.\nމީގެ ކުރިން އެހެން ބައެއް ގައުމުތަކުގައި ވެސް ވަނީ ރޮބަޓް ބޭނުންކޮށްގެން ޚަބަރު ކިޔުން ޓެސްޓްކޮށްފަ އެވެ.\nއިތުރު ލިޔުންތައް ރަޝިއާ ރޮބޮޓް


Saahoa: faadukiyun othas beluntherin balaigenfi\nސާހޯގެ ޕޯސްޓަރު: ފިލްމު އާންމުންނަށް ވަނީ ކަމުގޮސްފައި\nތެލުގޫ ސުޕަސްޓާ ޕްރަބާސް އާއި ބޮލީވުޑް ތަރި ޝްރައްދާ ކަޕޫރުގެ "ސާހޯ" އަށް ކްރިޓިކްސް ވަރަށް ބޮޑަށް ފާޑުކީ ނަމަވެސް ބެލުންތެރިން ފިލްމަށް ދިން ތަރުހީބު ކުޑައެއް ނުވި އެވެ. މިދިޔަ ހުކުރު ދުވަހު ރިލީޒްކުރި މި ފިލްމު އުފައްދާފައި ވަނީ 350 ކްރޯޑު (48 މިލިއަން ޑޮލަރު) ގެ ބަޖެޓަކުންނެވެ.\nމި ފިލްމު ފަސް ދުވަހުގެ ތެރޭގައި ވަނީ 350 ކްރޯޑު ހޯދާ ޚަރަދު ފޫބައްދާފަ އެވެ. މިހާރު ގިނަ ބަޔަކު ބަލަން ބޭނުންވަނީ ފިލްމަށް ޖުމްލަ ލިބޭނެ އަދަދަކަށެވެ. ބްލޮކްބަސްޓާއެއްގެ ދަރަޖައަށް ފިލްމު ހިނގައިދާނެތޯ އެވެ. ބްލޮކްބަސްޓާއަކަށް ފިލްމު ވާނީ ޖުމްލަ 600 ކްރޯޑަށް ވުރެ ގިނައިން ލިބިގެންނެވެ.\nފާޑުކިޔުންތެރިންނަށް ފިލްމު ކަމު ނުދިޔަ ނަމަވެސް ފިލްމު ބެލި ގިނަ މީހުންނަށް ފިލްމު ވަރަށް ކަމުދެ އެވެ. ޚާއްސަ ފިލްމުގެ ތެލުގޫ ވާޝަން އަށް ލިބެމުން ދަނީ އަދަޔާޚިލާފު ބޮޑު ތަރުހީބެކެވެ. އޭގެ އެއް ސަބަބަކީ ޕްރަބާސްގެ މަޝްހޫރު ކަމެވެ.\n"ބަހޫބަލީ" އާއި "ބަހޫބަލީ 2"ގެ ބަތަލު ޕްރަބާސް އަކީ ސައުތު އިންޑިއާގައި މިހާރު އެންމެ ހިނގާ އަދި އެންމެ ކާމިޔާބު ސުޕަސްޓާރެވެ. އެހެން ކަމުން އޭނާގެ ފިލްމެއް ރިލީޒް ނުވާތާ ތިން އަހަރަށް ވުރެ ގިނަ ދުވަހަށްފަހު "ސާހޯ" ރިލީޒް ވުމުން ޕްރަބާސްގެ އެތައް މިލިއަން ފޭނުންނެއް ތިބީ އެ ފިލްމު ބަލަން ކެތްތެރިކަން ކުޑަވެފަ އެވެ. އިންތިހާއަށް ފާޑުކިޔުން އަމާޒުވި ނަމަވެސް ފިލްމު އެހާ ރަނގަޅަށް ހިނގަނީ މި ސަބަބާ ހުރެ ކަމަށް ބެލެވެ އެވެ.\nފާޑުކިޔުންތަކުގެ އިތުރުން "ސާހޯ"އަށް މިހާރު އިތުރު މައްސަލައެއް ވެސް ކުރިމަތިވެއްޖެ އެވެ. މިއީ "ލާގޯ ވިންޗް"ކިޔާ ފިލްމެއްގެ ކޮޕީއެއް ކަމަށް ފްރާންސްގެ މަޝްހޫރު ފިލްމު ޑައިރެކްޓަރެއް ކަމަށްވާ ޖެރޯމީ ސާލޭ ކުރި ޓުވީޓެއްގައި ބުނުމުންނެވެ. އޭނާގެ ޓުވީޓްގައި ބުނި ގޮތުގައި އޭނާގެ ފިލްމެއް ހިލޭ ކޮޕީ ކޮށްލިއިރު ރަނގަޅަށް އެކަން ކުރި ނަމަވެސް ތަންކޮޅެއް ރަނގަޅުވީހެވެ. ނަމަވެސް އިތުރަށް މި މައްސަލަ ކުރިޔަށް ގެންދަން ޑައިރެކްޓަރު ޖެރޯމީ ބޭނުންވާ ކަމެއް އަދި ސާފެއް ނުވެ އެވެ.\n"ސާހޯ" ގައި ޕްރަބާސް ކުޅެފައިވަނީ ސިދާރްތު ނަންދަން / ސާހޯ ކިޔާ މީހެއްގެ ރޯލެވެ. އޭނާއަކީ ބޮޑު ވިޔަފާރިވެރިއެއް (ޖެކީ ޝްރޮފް) ގެ ނާޖާއިޒު ދަރިއެކެވެ. ބައްޕަގެ ކުއްލި މަރާއެކު ބައްޕަ މަރާލި މީހުން ހޯދާ އޭނަގެ މުދްތައް ސަލާމަތްކުރުމަށް ސާހޯ ނުކުމެ އެވެ. ފިލްމުގައި ފެންނަނީ ނުބައިބައި ރޯލުތައް ކުޅޭ ވަރުގަދަ މީހުންނާއި ސާހޯގެ ބޮޑެތި ކުރިމަތިލުން ތަކެކެވެ.\nޝްރައްދާ ޝޫޓިންއަށް ފޮނުވަން ޝަކްތީ ބިރުން


ސުލްޠާން މުކައްރަމް މުޙައްމަދު ޢިމާދުއްދީނު (ތިންވަނަ) - ވިކިޕީޑިއާ\nސުލްޠާން މުކައްރަމް މުޙައްމަދު ޢިމާދުއްދީނު (ތިންވަނަ)\nސުލްޠާން މުކައްރަމް މުޙައްމަދު ޢިމާދުއްދީނު (ތިންވަނަ) އަކީ މީލާދީން 1750 ން 1757 އަށް ދިވެހިރާއްޖޭގެ ރަސްކަން ކުރެއްވި ރަދުންނެވެ. މިރަދުން މަޝްހޫރުވެފައިވަނީ ކޮރު ބަންޑާރައިން ގެ ނަމުންނެވެ.\n2 ހޮޅިން ދިވެހިރާއްޖެ ހިފުން\nކޮރު ބަންޑާރައިންގެ ފުރިހަމަ ނަންފުޅަކީ އައްސުލްޠާން މުކައްރަމް މުޙައްމަދު ޢިމާދުއްދީން3ވަނަ ސިރީ ނަވަރަންނަ ކީރިތި މަހާރަދުންނެވެ. ބައްޕާފުޅަކީ އައްސުލްޠާން މުޒައްފަރު މުޙައްމަދު ޢިމާދުއްދީން އެވެ. ރަސްކަމަށް އިސްވެ ވަޑައިގަތީ ހިޖުރީ ގޮތުން 1163 ވަނަ އަހަރު އެވެ. ރަސްކަމަށް އިސްވެ ވަޑައިގަތުމުގެކުރިން ނަންފުޅަކީ ޢަލީ ފާށަނާ ކިލެގެފާނު އެވެ. މިރަދުންނަކީ [] ގެ ކޮއްކޯފުޅެވެ. ރާއްޖޭގެ ތާރީޚްގައި މިރަދުންގެ މަޝްހޫރު ނަންފުޅަކީ ކޮރު ބަންޑާރައިންނެވެ.\nހޮޅިން ދިވެހިރާއްޖެ ހިފުން[އުނިއިތުރު ގެންނަވާ]\nސުލްޠާން މުކައްރަމް މުޙައްމަދު ޢިމާދުއްދީނު (ތިންވަނަ) ޞުލްޙަވެރިކަމާއެކު ރަސްކަން ކުރައްވާތާ3އަހަރުވީތަނާ ކަންނަންނޫރު ޢަލީ ރާޖާ ފޮނުވި މަލާބާރީންގެ ބަޔަކު އައިސް މާލެ ހިފައި ގަނޑުވަރު އަންދާލި އެވެ. މިކަން ހިނގީ ހިޖުރައިން 1166 ވަނަ އަހަރުގެ ޞަފަރު މަހުގެ ތެރޭގައެވެ. ހޮޅިންގެ މީހުން އެބުރި ރަށަށްދިޔައީ ރަދުންނާއި، އިބްރާހީމް ރަސްގެފާނުގެ ދަރިކަލުން މުޙައްމަދާއި، އަދިވެސް ދިވެހިންގެ އެތައް މާތްބައެއް ގޮވައިގެންނެވެ. އެއަށްފަހު ގާތްގަނޑަކަށް4މަސްވަންދެން ރާއްޖޭގައި ހިގީ ހޮޅިންގެ ވެރިކަމެވެ.\nމިދެންނެވި ފަހަރު މާލެ ހިފުމަށްޓަކައި ހޮޅިން އައި ސަބަބު ކަމުގައި ހިމެނުނީ ދިވެހިންގެ ޚިޔާނާތްތެރި ބައެކެވެ. މިމީހުންގެ ވެރީން ކަމުގައި ތިއްބެވީ އަލްޤާޟީ ޙަސަން ތާޖުއްދީނުގެ އަލްޤާޟީ މުޙައްމަދު ޝަމުސުއްދީން އަދި އަލްޚަޠީބު އަޙުމަދު މުޙްޔިއްދީން އާއި ދެބެންނެވެ. އާޚިރުގައި އެދެބެންވަނީ މަލާބާރީންގެ އަތުން ކަނޑުފައްތައިފައެވެ.\nހޮޅިން ރާއްޖޭގެ ވެރިކަން ކުރާތާ4މަސް ދުވަސް ވީފަހުން، ދިވެހިރާއްޖެ ހޮޅިންގެ އަތްދަށުން ސަލާމަތްކުރެއްވީ ހުރާ އަލްވަޒީރު މުޙައްމަދު ފާމުލަދޭރި ކިލެގެފާނުންގެ މާތްދަރިކަލުން ޙަސަން މަނިކުފާނު އެވެ. ދިވެހިރާއްޖޭގެ ތާރީޚްގައި ފަޚްރުވެރިކަމާއި މަތިވެރި ދަރަޖަ ލިބިވަޑައިގެންފައިވާ ސުލްޠާން ޙަސަން ޢިއްޒުއްދީން ނުވަތަ ދޮންބަންޑާރައިން ނެވެ.\nކޮރު ބަންޑާރައިން އަވަހާރަވީ7ޝައްވާލް 1170 ގައި މަލިކު ގައެވެ.\nފަތްތޫރަ - ޖުލައި 1989\nސުލްޠާން އިބްރާހީމް އިސްކަންދަރު (ދެވަނަ) ދިވެހިރާއްޖޭގެ ރަދުން\n- ފަހުން ވަޑައިގަތީ:<br./>ސުލްޠާން ޙަސަން ޢިއްޒުއްދީން\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ7ފެބްރުއަރީ 2010، 21:46 ގައެވެ.


Raa Meedhoogai miadhu niyaavi meehaa Valhulaifi. Mayyithaage sample negative! | ungoofaaru.com\nބަނޑޭރިގަނޑު/ޚަބަރު/ރ. މީދޫގައި މިއަދު ނިޔާވި މީހާވަޅުލައިފި. މައްޔިތާގެ ސާމްޕަލް ނެގެޓިވް!\nމުނާޒު މުޙައްމަދު 11 އޯގަސްޓް 2020\nމީދޫ މަސްޖިދުއް ޒިންނޫރައިނި / ފޮޓޯ: މީސްމީޑިއަރ\nރ. މީދޫ ގައި މިއަދު ނިޔާވި އެރަށުނޫރާނީގެ އައިމިނަތު ހުސައިންގެ ހަށިގަނޑު މިއަދު ހަވީރު ވަޅުލައިފިއެވެ. މައްޔިތާ ވަޅުލާފައިމިވަނީ ކޮވިޑަށް ހެދި ޓެސްޓްގެ ނަތީޖާ ނެގެޓިވްތޯ ބެލުމަށްފަހު ނަތީޖާ ނެގެޓިވް ވުމުންނެވެ. މިމީހާ ނިޔާވީ ރ. މީދޫސިއްހީ މަރުކަޒުގައި ކަރަންޓީނުގައި ފަރުވާ ދެމުންދަނިކޮށް މިއަދު ހެނދުނުއެވެ.\nއެ ރަށު ކައުންސިލްގެ ރައީސް ހުސެއިން އަފީފް ބައެއް މީޑިއާއަށް މައުލޫމާތު ދެއްވަމުން ވިދާޅުވެފައިވަނީ، މިދިޔަ ހޮނިހިރު ދުވަހު މީދޫއަށް އައި އަންހެން މީހާއަކީ ކެންސަރު ބައްޔަށް ފަރުވާ ހޯދަމުން އައި މީހެއް ކަމަށެވެ. އޭނާ ކަރަންޓީނުގައި މަޑުކުރަން ޖެހުނީވެސް އިންޑިއާއިން ފަރުވާއަށްފަހު އެނބުރި އައުމުންކަމަށެވެ. އިންޑިއާއިން ފަރުވާ ހޯދުމަށްފަހު، ރަށަށް އައީ، އިތުރަށް ދެވޭނެ ފަރުވާއެއް ނެތުމުންކަމަށާއި އޭނާ ކަރަންޓީނުގައި އެންމެ ފުރަތަމަ ހުރީ ގޭގައި ކަމަށެވެ. ނަމަވެސް ހާލު ސީރިއަސްވުމުން ހަމަ އެ ދުވަހު މީދޫ ސިއްހީ މަރުކަޒަށް ބަދަލުކޮށް، ކަރަންޓީނު ފުރިހަމަކުރަމުން އައީ އެ މަރުކަޒުގައި ކަމަށް ވިދާޅުވެފައިވެއެވެ.\nމައްޔިތާގެ މޫނު ދެއްކުން އޮތީ 4:45 އިން ފެށިގެން ހިނަވާގޭގައެވެ. ކަށުނަމާދު ކުރުން އޮތީ މީދޫ މަސްޖިދުއް ޒިންނޫރައިނިގައެވެ.


PPM ah alun soi koh, SG kamah Matheen | Mihaaru\n14 ޖެނުއަރީ 2019 - 22:46 16 comments\nކުރީގެ ރައީސް އަބްދުﷲ ޔާމީންގެ އާ ޕާޓީއެއް އުފެއްދުމަށް ހަރަކާތްތައް ހުއްޓާލާފައި އޮތް ޕީޕީއެމަށް އާ ސެކްރެޓަރީ ޖެނެރަލް (އެސްޖީ) ކަމަށް އެންވަޔަރަމެންޓް މިނިސްޓްރީގެ ކުރީގެ ސްޓޭޓް މިނިސްޓަރު އަބްދުލްމަތީން މިރޭ ހަމަޖައްސައިފި އެވެ.\nޕީޕީއެމުން ވަކިވެވަޑައިގަތުމަށް ފަހު އަލުން އޭނާ ޕީޕީއެމަށް ސޮއި ކުރެއްވައި ޔާމީނާ ފޯމު ހަވާލު ކުރެއްވީ ވެސް މިރެ އެވެ.\nމަތީން، ޕީޕީއެމަށް ސޮއި މި ކުރެއްވީ ޕީޕީއެމްގެ ކުއްލި ކައުންސިލް ބައްދަލުވުމެއް މިރޭ ބާއްވަން ނިންމާފައި ވަނިކޮށެވެ. ޕީޕީއެމްގެ ގިނަ މެމްބަރުންތަކެއް އެ ޕާޓީން ވަކިވެ އާ ޕާޓީ ޕީޕަލްސް ނެޝަނަލް ޕާޓީ (ޕީއެންސީއާ) އަށް ސޮއިކޮށްފައިވާތީ ޕީޕީއެމްގެ ކައުންސިލް ބައްދަލުވުމުގެ ކޯރަމް ހަމަވެދާނެ ކަމުގެ ވެސް ބިރު އޮތެވެ.\nޕީޕީއެމްގެ އެސްޖީ ކަމަށް ސޮއި ކުރެއްވުމާ އެކު މަތީން ވެސް ކައުންސިލްގައި ހިމެނިވަޑައިގަންނަވާނެ އެވެ.\nޕީޕީއެމްގެ އެސްޖީ އަކަށް މީގެ ކުރިން ހުންނެވީ މުުހައްމަދު ހުސެއިން ޝަރީފް (މުންދު) އެވެ. އޭނާ އިސްތިއުފާ ދެއްވީ ޕީއެންސީއާ ގުޅިވަޑައިގަތުމަށެވެ. މީގެއިތުރުން ވެސް އެ ޕާޓީގެ ލީޑަޝިޕްގެ ގިނަ އަދަދެއްގެ ބޭފުޅުން ވަނީ ޕީއެންސީ އަށް ސޮއިކުރައްވައިފަ އެވެ.\nއިތުރު ލިޔުންތައް ޕީޕީއެމް އަބްދުލް މަތީން ރައީސް އަބްދުﷲ ޔާމީން ޕީޕަލްސް ނެޝަނަލް ކޮންގްރެސް ޕީޕީއެމްގެ ކޯޅުން ރައީސް މައުމޫން އަބްދުލްގައްޔޫމް\nމަތީނަށް ޕީޕީއެމްގެ ޓިކެޓު ގެއްލި، މަގާމު ދޫކޮށްލައިފި


Siyaasee magaamah ithuru meehaku ayyan kohffi\nޢަލީ މާޖިދަކީ ނ. އަތޮޅު ކައުންސިލް މެންބަރުކަން އަދާކުރައްވާފައިވާ ބޭފުޅެކެވެ. އަދި ޢަލީ މާޖިދު މި މަޤާމަށް ޢައްޔަނުކުރެއްވުމާހަމައަށް، އަމިއްލަގޮތުން ކުރައްވަމުން ގެންދެވި މަސައްކަތަކީ އިންޓީރިއަރ ޑިޒައިނިންގ އަދި ޕްރޮޖެކްޓް މެނޭޖްމަންޓްގެ މަސައްކަތްތަކެވެ.\nއަދި މީގެ ކުރިން ޢަލީ މާޖިދު ވަނީ ނޮދަރން ޔޫޓިލިޓީސްގެ ލިމިޓެޑްގެ މެނޭޖިންގ ޑިރެކްޓަރ ކަމާއި، ޕްލޭންކްޓަންސް ބީޗް ހޮޓެލް އަދި މޯނިންގ ސަންރައިސް ޕްރައިވެޓް ލިމިޓެޑް ފަދަ ކުންފުނިތަކުގައި ޖެނެރަލް މެނޭޖަރގެ މަޤާމު އަދާކުރައްވާފައެވެ. މީގެ އިތުރުންވެސް އަމިއްލަގޮތުން މަސައްކަތްކުރާ އެކި ކުންފުނިތަކުގެ އިސް މަޤާމުތައް ޢަލީ މާޖިދު ވަނީ ފުރުއްވާފައެވެ.\nޢަލީ މާޖިދަކީ މަންދުކޮލެޖުން ޑިޕްލޮމާ އިން ބިޒްނަސް މެނޭޖްމަންޓް ހާސިލުކުރައްވާފައިވާ ބޭފުޅެކެވެ. މީގެ ކުރިން ޢަލީ މާޖިދު ވަނީ ސެޓްފިކެޓް އިން ޓްރެވަލް އެންޑް ޓުއަރ އޮޕްރޭޝަންސް ކޯސްވެސް ފުރިހަމަކުރައްވާފައެވެ.\nކޮވިޑާއި ގުޅިގެން ފަސް ރަށެއްގައި ކާފިއު ހިންގަނީ03 hours ago


Baiskoafu TV Application Dhakkaalaifi - Miee Hybrid App eh! - AO News\nބައިސްކޯފު ޓީވީ އެޕްލިކޭޝަން ދައްކާލައިފި – މިއީ ހައިބްރިޑް އެޕެއް!\nދުނިޔޭގެ އެންމެ ކުރިއަރާފައިވާ ވަކިވަކި ވީޑިއޯ އަދި އޯޑިއޯ ސްޓްރީމިންގ ޕްލެޓްފޯމްތަކާއި ކޮންޓެންޓް-އާޓިސްޓް ޑޭޓާބޭސް ފަދަ ޕްލެޓްފޯމްތަކުގެ ފީޗަރތަކާއެކު ބައިސްކޯފު ޓީވީ އެޕްލިކޭޝަން ދައްކާލައިފިއެވެ.\nމީޑިއާތަކާއި ބައިސްކޯފަށް އެކި ގޮތްގޮތުން އެހީތެރިކަން ފޯރުކޮށްދީފައިވާ ފަރާތްތަކަށް ބައިސްކޯފުގެ ޓީވީ އެޕްލިކޭޝަން ދައްކާލާފައިވަނީ މިކަމަށް ޚާއްސަކޮށް ބައިސްކޯފުގައި ބޭއްވި ހަފްލާއެއްގައެވެ.\nމި ހަފްލާގައި ރާއްޖޭގެ ޓެލެކޮމިއުނޮކޭޝަން ދާއިރާގެ އިސް ފަރާތްތަކާއި މީޑިއާތަކުގެ އިސްފަރާތްތަކުން ވަނީ ބައިވެރިވެފައެވެ.\nބައިސްކޯފުގެ ސީއީއޯ އަދި މެނޭޖިންގ ޑިރެކްޓަރ މުހައްމަދު މިރުސާން ވިދާޅުވީ ބައިސްކޯފު ޓީވީ އެޕް ޢާންމުންނަށް މި ގެނެސްދެނީ ވަރަށް ގިނަ ދުވަހުގެ އިންތިޒާރަކަށް ފަހު ކަމަށެވެ. އަދި ބައިސްކޯފު ބޭނުންކުރާ ވަރަށް ގިނަ ފަރާތްތަކެއްގެ އެދުމުގެ މަތިން ކަމަށެވެ.\n” މި ފުރުސަތުގަ ބައިސްކޯފަށް އެކި ގޮތްގޮތުން އެހީތެރިކަން ދެއްވާފައިވާ ފަރާތްތަކަށް އަދި ހާއްސަކޮށް ބައިސްކޯފުގެ ލޯޔަލް ކަސްޓަމަރުންނަށް ނުހަނު އިޚްލާސްތެރި ޝުކުރު ދަންނަވަން. ބައިސްކޯފު އެޕަކީ ރާއްޖޭގައި ހިންގާ އެހެން ސްޓްރީމިންގ ޕްލޭޓްފޯމްތަކާ ވަރަށް ތަފާތު އެޕެއް. މި އެޕަކީ ހައިބްރިޑް އެޕެއް.” މިރޫ ވިދާޅުވިއެވެ.\nމި ހަފުލާގައި ބައިސްކޯފުގެ ފަރާތުން އެޕް ދައްކާލަމުން ބައިސްކޯފުގެ އާޓް ޑައިރެކްޓަރ ނޫރާ ރަޝީދު ވިދާޅުވީ ޓީވީއެޕްގައި މޯބައިލް އެޕްގައިވާ ހުރިހާ ފީޗަރތަކެއް ހުންނާނެ ކަމަށެވެ. އެގޮތުން މިއުޒިކް، ފިލްމު، ޓީވީ ސީރީޒް، އޯޑިއޯބުކްސް، ލައިވް ޓީވީ ޗެނަލްތައް، އަދި ތަފާތު ޖޯންރާތަކުގެ ގިނަ އަދަދެއްގެ އޯޑިއޯ އަދި ވީޑިއޯ ކޮންޓެންޓް ހުންނާނެކަމަށް ނޫރާ ވިދާޅުވިއެވެ.\nމީގެ އިތުރުން ’އެޓޯލް ޗާޓްސް‘ ބައިސްކޯފު ޓީވީ އެޕަށް މުޅިން އަލަށް އިތުރުކުރެވޭނެ ކަމަށާއި އެޓޯލް ޗާޓްސް އިން ކޮންމެ އަތޮޅެއްގައި އެންމެ ހިނގާ ލަވަތައް ބަލާލެވޭނެ ކަމަށް ވެސް ނޫރާ ވިދާޅުވިއެވެ.\nޓީވީ އެޕް އާންމުކުރެވޭ ހިސާބުން ބައިސްކޯފުގެ ކޮންމެ އެކައުންޓެއްގައި ފޯނާއި ޓީވީ ބޭނުންކުރެވޭނެއެވެ. އަދި އެޕްގެ ’ކޮންޓިނިއު ވޮޗިންގ‘ ފީޗަރގެ ސަބަބުން އެމީހަކު ބަލަމުންދާ ޑިވައިސް ބަދަލުވިކަމުގައި ވީނަމަވެސް އެންމެ ފަހުން ބެލި ހިސާބުން ފެށިގެން ކުރިއަށް ދެވޭނެއެވެ.\nބައިސްކޯފު ޓީވީ އެޕް ވަރަށް އަވަހަށް ޢާންމުންނާ ހަމަޔަށް އަންނާނެކަމަށް ބުނެފައިވާއިރު، ބައިސްކޯފަށް އަލަށް ރިލީޒްކުރާ ކޮންޓެންޓްތަކާއި އަލަށް އަންނަންހުރި ކޮންޓެންޓްތަކުގެ ޓީޒަރ ވެސް ވަނީ ދައްކާލާފައެވެ.\nކޮންޓެންޓް ހެދުމަކީ ވަރަށް ބޮޑު ހޭދައަކާއި ވަރަށް ގިނަ ބައެއްގެ ވަގުތާއި މަސައްކަތް ބޭނުންވާ ކަމެއް ކަމަށާއި އެކަމަކު ކޮންޓެންޓް ޕައިރެޓްކޮށް އެހެނިހެން ޕްލެޓްފޯމްތަކުގައި އާންމުކުރުމާއި އެފަދަ ފަރާތްތައް ގާނޫނުގެ ކުރިމައްޗަށް ގެނައުމުގައި ހުރި ދަތިތަކަކީ އެންމެ ފުރަތަމަ ދުވަހުން ފެށިގެން ބައިސްކޯފަށް ކުރިމަތިވެފައިވާ އެންމެ ބޮޑު އެއް ގޮންޖެހުންކަމަށް ވެސް އެފަރާތުން ބުންޏެވެ.\nރާއްޖޭގައި މިވަގުތު އެންމެ ކުރިއަރާފައިވާ، ނަން ހިނގާ ސްޓްރީމިންގ ޕްލެޓްފޯމް ބައިސްކޯފު އެޕް ދުނިޔޭގެ ކޮންމެ ހިސާބަކުން ވެސް ސްޓްރީމްކުރެވޭނެއެވެ. 12 ނޮވެމްބަރ 2018 ގައި ޢާންމުކޮށްފައިވާ ބައިސްކޯފު އެޕްލިކޭޝަންގެ ކަސްޓަމަރުންގެ އަދަދު މިހައިތަނަށް 150،000 އިން މައްޗަށް ވަނީ އަރާފައެވެ. އަދި ދުވަހެއް ދުވަހަކަށް އެ ޢަދަދު އަންނަނީ އިތުރުވަމުންކަންވެސް ފާހަގަކޮށްލެވެއެވެ.\nބައިސްކޯފް ވެބްސައިޓް www.baiskoafu.com އިން ބީއެމްއެލް ޕޭމަންޓް ގޭޓްވޭ އަދި ދިރާގު ސަބްސްކްރިޕްޝަން ޕޯޓަލް މެދުވެރިކޮށް ބައިސްކޯފަށް ސަބްސްކްރައިބްކުރެވޭއިރު، ބައިސްކޯފު ސަބްސްކްރިޕްޝަން އާ ގުޅޭ މައުލޫމާތު ބައިސްކޯފުގެ ސޯޝަލް މީޑިއާ މެދުވެރިކޮށް ނުވަތަ ބައިސްކޯފު ވައިބަރ ސަޕޯޓް 7983863 ނަމްބަރުން ލިބޭނެއެވެ.\nހުރިހާ އުމުރަކާ ގުޅޭ ކޮންޓެންޓް ހިމެނިފައިވާ ބައިސްކޯފު ޓީވީ އެޕް އާންމުންނާ ހަމައަށް ގެނެސްދިނުމުގެ އެންމެ ބޮޑު އެއް ބޭނުމަކީ ބައިސްކޯފުގެ ކޮންޓެންޓް ބޮޑު ސްކްރީނަކުން ބަލާލުމުގެ ފުރުސަތު ބައިސްކޯފު ބޭނުންކުރާ ފަރާތްތަކަށް ހޯދައިދިނުމެވެ.\nބައިސްކޯފު އެޕްލިކޭޝަނަށް “އޮފީސް ލޯބި” އަންނަނީ\n22 ހާސް ރުފިޔާގެ އިނާމާ އެކު އޭއޯ ކުރުވާހަކަ މުބާރާތުގައި ބައިވެރިވުމުގެ ފުރުސަތު އިތުރުކޮށްފި\nބައިސްކޯފް އާއި އޭއޯ ނިއުސް ގުޅިގެން ރަމަޟާން މަހު ކުރުވާހަކަ މުބާރާތެއް ބާއްވަނީ


22 ޑިސެންބަރު 2021 ގައި މިމިނިސްޓްރީން ބޭއްވުމަށް ހަމަޖެހިފައިވާ ޙަފުލާއަކަށް، މި ޢިއުލާނާއި އެއްއުރަކޮށްފައިވާ މަޢުލޫމާތު ކަރުދާހާއި އެއްގޮތަށް މި ޙަފުލާ ބާއްވާނެ ތަނަކާއި ޙަފުލާގެ ކަންތައްތައް އިންތިޒާމުކޮށްދޭނެ ފަރާތެއް ހޯދުމަށް ބޭނުންވެއެވެ.\nވީމާ، މި މަސައްކަތް ކޮއްދިނުމަށް ޝަޢުޤުވެރިވެލައްވާ ފަރާތްތަކުން 2021 ޑިސެމްބަރު 15 ވާ ބުދަ ދުވަހުގެ 11:00 އަށް އަންދާސީ ހިސާބު ހުށަހެޅުއްވުން އެދެމެވެ. އަދި މި އިޢުލާނާއި ގުޅޭ އިތުރު މަޢުލޫމާތު ބޭނުންފުޅުވާނަމަ 2021 ޑިސެމްބަރު 12 ވާ އާދިއްތަ ދުވަހުގެ 13:00 ގެ ކުރިން މިނިސްޓްރީގެ އީމެއިލް [email protected] އަށް އީމެއިލް ކުރައްވައިގެން ސާފުކުރެއްވުން އެދެމެވެ. މިއިއުލާނާއިއެކު ބީލަމާއިގުޅޭ މަޢުލޫމާތު ކަރުދާހާއި ބީލަން ހުށަހަޅާ ފޯމް އެއްކަރުދާސް ކުރަމެވެ.\nސުންގަޑި: 15 ޑިސެންބަރު 2021 11:00


Kuree Majleehah Vure Maa Huthuru Kankan Mi Majleehugai Fenunu: Ali Hussain - Vaguthu\nމަޖިލީހުގެ ކެންދޫ ދާއިރާގެ މެންބަރު އަލީ ހުސައިން - ފޮޓޯ: މަޖިލީސް\nޕީޕީއެމްގެ މެޖޯރިޓީ އޮތް އަށާރަވަނަ ރައްޔިތުންގެ މަޖިލީހަށް ވުރެ އެމްޑީޕީގެ ސުޕަ މެޖޯރިޓީ އޮވެގެން މިހާރު ހިނގަމުންދާ ނަވާރަވަނަ ރައްޔިތުންގެ މަޖިލީހުގައި މާ ހުތުރު ކަންކަން ފެނިގެން ގޮސްފައިވާ ކަމަށް ރައްޔިތުންގެ މަޖިލީހުގެ ކެންދޫ ދާއިރާގެ މެންބަރު އަލީ ހުސައިން ވިދާޅުވެއްޖެއެވެ.\nއަށާރަވަނަ ރައްޔިތުންގެ މަޖިލީހުގެ ބައެއް މެންބަރުންގެ ގޮނޑި ގެއްލިއްޖެ ކަމަށް ކަނޑައަޅައި މަޖިލީހަށް ވަންނަން ފުރުސަތު ނުދީ އަހަރަކަށް ވުރެ ގިނަ ދުވަހު އޮތެވެ. ބައެއް މެންބަރުން މަޖިލީހުގެ ތެރޭގައި ތިއްބައި، ސިފައިން މެދުވެރިކޮށް މަޖިލީހުގެ ތަޅުމުން ވެސް ބޭރުކުރިއެވެ.\nމަޖިލީހުގެ އޭރުގެ ރައީސް އަބްދުﷲ މަސީހްގެ އިތުބާރު ނެތް ކަމުގެ ވޯޓު ނަގަން މަސައްކަތް ކުރުމުން މަޖިލީހުގެ ގަވާއިދަށް ގިނަ ބަދަލުތަކެއް ގެނައުމާއި، މެންބަރުން ތަޅުމަށް ވަންނަން ހުރަސް އަޅައި ހިނގި އެތައް ކަމެއްގެ ކަންބޮޑުވުން މެންބަރުންނާއި އާންމުންގެ މެދުގައި ވެސް އޮތެވެ.\nނަތީޖާއެއްގެ ގޮތުން މަޖިލީހުގެ ސުޕަ މެޖޯރިޓީ ފުރަތަމަ ފަހަރަށް އެމްޑީޕީއަށް މި ފަހަރު ދިނެވެ. އެމްޑީޕީގެ "އެޖެންޑާ 19" މެނިފެސްޓޯއާއެކު މައިގަނޑު ވައުދެއްގެ ގޮތުގައި އޮތީ ވެސް "ނަޒާހަތްތެރި" މަޖިލީހެއް ހިންގުމެވެ.\nއެހެން ވިޔަސް މި މަޖިލީހުގައި ވެސް ހިނގައިދިޔަ ބައެއް ކަންކަމާއި ހަމަނުޖެހުންތަކާ އެކު ރައްޔިތުންގެ ފާޑުކިއުން މި މަޖިލީހަށް ވެސް އޮތީ އަމާޒުވެފައެވެ. ރައްޔިތުންނަށް އެންމެ އަސާސީ ކަންކަން ދޫކޮށްލައި ސިޔާސީ ބަހުސްތަކުގައި އުޅޭ މަންޒަރު މާ ގިނަ ކަމަށް ބައެއް އާއްމުން ފާހަގަ ކުރެއެވެ.\nއަށާރަވަނަ މަޖިލީހުގެ މެންބަރުންގެ ތެރެއިން ނަވާރަވަނަ މަޖިލީހަށް ދެވަނަ ދައުރެއް ކަށަވަރު ކުރެއްވި މަދު މެންބަރުންގެ ތެރޭގައި ހިމެނޭ އަލީ ހުސައިން "ވަގުތު ހަވާސް" ޕްރޮގްރާމްގައި ބައިވެރިވެވަޑައިގެން ވިދާޅުވީ، ކުރީގެ މަޖިލީހަށް ވުރެ މާ ހުތުރު ކަންކަން މި މަޖިލީހުގައި ފެނިގެން ގޮސްފައިވާ ކަމަށެވެ.\nއަލީ ފާހަގަ ކުރެއްވި ކަމަކީ ސިފައިން މެދުވެރިކޮށް މަޖިލީހުން މެންބަރަކު ބޭރު ނުކުރި ނަމަވެސް، މަޖިލީހުގެ މެންބަރުން މެދުވެރިކޮށް މަޖިލީހުގެ ތަޅުމުން މެންބަރަކު ބޭރު ކުރުމެވެ. "އަށާރަވަނަ ރައްޔިތުންގެ މަޖިލީހުގައި ނޯންނާނެ މަޖިލީހުގެ މެންބަރުން ބޭނުން ކޮށްގެން މަޖިލީހުގެ މެންބަރަކު ތަޅުމުން ބޭރުކޮށްފައެއް. މި މަޖިލީހުގައި އެ މަންޒަރު ވެސް ފެނިއްޖެ. މިއީ ވަރަށް ހުތުރު ކަމެއް." އަލީ ވިދާޅުވިއެވެ.\nއަލީ ހުސައިން އިޝާރާތް ކުރެއްވީ، މިދިޔަ އަހަރުގެ ޖޫން މަހުގެ ފުރަތަމަ ދުވަހުގެ ރޭ ދަންވަރު ގާނޫނު އަސާސީ ބަދަލު ކުރަން މަޖިލީހުގައި ބޭއްވި ޖަލްސާގައި އިދިކޮޅު ޕީޕީއެމްގެ ނައިބު ރައީސް އަދި ނައިފަރު ދާއިރާގެ މެންބަރު އަހުމަދު ޝިޔާމް ބޭރުކޮށްލި ގޮތެވެ.\n"މަޖިލީހުގެ މެންބަރުން އެކަކު އަނެކަކު ގަޔަށް އަތް ލައިގެން މަޖިލީހުގެ ތަޅުމުން ބޭރު ކުރާ ހިސާބަށް ދިޔައިމަ އަޅުގަނޑު ދަންނަވާނީ މި މަޖިލީހުގައި ވެސް ހެޔޮ ބަދަލެއް ނެތޭ،" އަލީ ހުސައިން ވިދާޅުވިއެވެ.\nރައްޔިތުންގެ މަޖިލީހުގެ ތަޅުމުގައި ޖަލްސާއެއް ކުރިއއަށް ދަނީ -- ފޮޓޯ: މަޖިލީސް\nނަޝީދު މަޖިލިސް ހިންގާ ގޮތަށް ވެސް ފާޑުވިދާޅުވުން\nވެރިކަން ކުރާ ކޯލިޝަންގައި ހިމެނޭ ޖުމްހޫރީ ޕާޓީގެ މެންބަރު އަލީ ހުސައިން ވިދާޅުވީ ނަވާރަވަނަ މަޖިލީހުގެ ފުރަތަމަ ޖަލްސާގައި މަޖިލީހުގެ ރައީސް މުހައްމަދު ނަޝީދު "އާދަޔާ ޚިލާފް" ދިގުކޮށް ވާހަކަ ދައްކަވަން ފެއްޓެވުމުން ވެސް މި މަޖިލީސް ހިނގާނީ އެންމެ ރަނގަޅަށް ނޫން ކަމުގެ އިހްސާސް ކުރެވުނު ކަމަށެވެ.\n"ނަވާރަވަނަ ރައްޔިތުންގެ މަޖިލީހުގެ ފުރަތަމަ ޖަލްސާއިން އަޅުގަނޑު އެކަން އެ ގޮތަށް ނިންމައިފިން. އެއީ ރައްޔިތުންގެ މަޖިލީހުގެ ރައީސް އާދަޔާ ޚިލާފަށް މާ ދިގުކޮށް ވާހަކަ ދައްކަވަން ފެށްޓެވީމަ އަޅުގަނޑު ބުނިން މިއީ އަދި އެންމެ ރަނގަޅު ގޮތެއް ނޫނޭ." އަލީ ވިދާޅުވިއެވެ.\nއޭގެ ފަހުން މަޖިލީހުގެ މެންބަރަކު ދައްކަވާ ވާހަކައަށް ވެސް ރައީސް ނަޝީދު ރައްދު ދެއްވައި ޖަދަލު ކުރައްވާ ކަމަށް އަލީ ހުސައިން ވިދާޅުވިއެވެ. އަދި މަޖިލީހުގެ މެންބަރަކު ދައްކަވާ ވާހަކައަށް ވުރެ ވެސް ދިގުކޮށް މަޖިލީހުގެ ރައީސް ވާހަކަ ދައްކަވާ ކަމަށް އޭނާ ވިދާޅުވިއެވެ.\nމަޖިލީހުގައި އެއްވެސް އިންތިޒާމެއް އަދި ތަރުތީބެއް ނެތް ކަމަށް އަލީ ހުސައިން ވިދާޅުވިއެވެ. ބޭނުން ވަގުތެއްގައި އެޖެންޑާއަށް ބަދަލުތަކެއް އައިސް ބޭނުން ވަގުތެއްގައި ވޯޓު ނަގާ ކަމަށް ވެސް އަލީ ހުސައިން ވިދާޅުވިއެވެ.\n"ވޯޓުގެ ގަޑިއަކީ ކުރީ މަޖިލީހުގައި ވިއްޔާ އެއް ގަޑި ބައި އޮންނާނީ. އެ ނޫން ގަޑިއެއްގައި ވޯޓު ނެގުމެއް ނޯންނާނެ. މިހާރު އެގާރަ ގަޑި ބައިގަ ވެސް ވޯޓު ނަގާފާނެ. ދޭއް ޖަހާއިރު ދެ ގަޑި ބައަށް ވެސް ހިނގައިދާނެ. އެއްވެސް ތަރުތީބެއް އިންތިޒާމެއް ނެތި އެ ކަން ވެސް ހިނގަނީ." އަލީ ވިދާޅުވިއެވެ.\nއަލީ ވިދާޅުވީ އެއް ސިޔާސީ ޕާޓީއަކަށް "އާދަޔާ ޚިލާފް ބޮޑު" އަޣުލަބިއްޔަތެއް މަޖިލީހުގައި ދިނުމަކީ ގައުމީ މަސްލަހަތު ހިމާޔަތް ކުރުމުގައި އެންމެ ރަނގަޅު ގޮތް ނޫން ކަމަށެވެ. މިއަދު ދިވެހިންގެ ގިނަ ބަޔަކު ވެސް އެ ކަން ގަބޫލު ކުރާނެ ކަމަށް އޭނާ ވިދާޅުވިއެވެ.\nޖުލައި 31, 2021 09:38\nއަދި ކިރިޔާތޯ ތިކަން އެނގުނީ. ތިޔަ މަޖިލީހަށްވުރެ ހަޑިމުޑުދާރު ގޮތެއްފޮތެއް ނެތް ގިނަ މަޖިލީހެއް މިރާއްޖޭގެ ތާރީޚުގައި އަދި ތި ތަނަކަށް ނުވަދޭ. އެކަމަކު ތިޔަ ކަހަލަ މަޖިލީހެއްގެ މާނައަކީ މިރާއްޖޭގެ ރައްޔިތުން މިހާރު މިތިބީ ގަބަރާވެފައޭ.\nޖުލައި 31, 2021 12:56\nމިސޮރަށް ކިހިނެއްބާ މިވަނީ\nޖުލައި 31, 2021 13:48\nމިސޮރަށްތަ ގޮތެއްވަނީ !! ނޫނީ ކަލެއަށްތަ؟؟\nއަލީ ހުސެއިން ތީ ހަމަ ހީރޯ އެއް.. އެއީ އަބަދުވެސް ހައްގު ބަސް ބުނަން ކެރޭ ފިސާރި އުސްތާޒެއް.\nޖުލައި 31, 2021 13:53\nޖުލައި 31, 2021 14:12\nސިޔާސީ ހަރުގެ ހިންގާ ބީދައިން ހިގާތަނެއް ނުންތޯ !


Enme beynunvee thashi rashah gennan, varah ufaavehje: teesee ihbe\nމި އަހަރުގެ ސާފް ޗެމްޕިއަންޝިޕްގައި އިންޑިޔާ އަތުން ރާއްޖެ މޮޅުވެ ޓީމްގައި ހިމެނޭ ކުޅުންތެރިންގެ އުފަން ރަށަށް ތަށި ގެންދިއުމުގެ ދަތުރުގައި އިބްރާހިމް ވަހީދު (ޓީސީ އިއްބެ) ނިސްބަތްވާ ނޮޅިވަރަންފަރަށް ތަށި ގެންގޮސްފި އެވެ.\nމިިދިޔަ ހުކުރު ދުވަހު ތަށި ހިފައިގެން އިއްބެ ދިއުމާއެކު ރައްޔިތުންގެ ފަރާތުން ހޫނު ވަނީ މަރުހަބާއެއް ވަނީ ކިޔާފަ އެވެ.\nއިއްބެ އުފަން ރަށުގައި އޭނާގެ މަންމަ އާއި ބައްޕައާއެކު–ފޮޓޯ: ގައުމީ ޓީމް\nކޭއޯއާއި ވާހަކަ ދައްކަމުން އިއްބެ ބުނީ ރަށަށް ތަށި ހިފައިގެން އާދެވުމުން ވަރަށް އުފާވި ކަމަށާއި އެންމެ ބޭނުމީ ރަށަށް ތަށި ގެނައުން ކަމަށެވެ. އަދި ރަށުގެ ރައްޔިތުންގެ ފަރާތުން ލިބުނު ތަރުހީބުވެސް އިއްބެ ފާހަގަ ކުރިއެވެ.\nނޮޅިވަރަންފަރުގައި މި އުފާ ފޯރީގައި ފާހަގަ ކޮށްފައިވާއިރު ތައްޓާއެކު ފޮޓޯ ނެގުންވެސް ކުރިއަށް ގެންގޮސްފައި ވެއެވެ.\nއިއްބެ އުފަން ރަށް، ނޮޅިވަރަންފަރުގައި ތައްޓާއެކު–ފޮޓޯ: ގައުމީ ޓީމް\nމި އަހަރުގެ ސާފް ޗެމްޕިއަންޝިފް ގައި އިންޑިއާ އަތުން ރާއްޖެ ކުރި ހޯދީ 1-2 ނެވެ. 2008 ވަނަ އަހަރުގެ ސާފް ޗެންފިއަންޝިޕްގައި ވެސް ރާއްޖެ މޮޅުވީ އިންޑިއާ އަތުންނެވެ. އެފަހަރުވެސް ޓީމްގެ ކުޅުންތެރިންގެ އުފަން ރަށަށް ޓްރޮފީ ގެންގޮސްފައި ވެއެވެ.


50 އަހަރު ފަހުން ނުހުރެދާނެ ބައެއް ވަޒީފާތައް |\n50 އަހަރު ފަހުން ނުހުރެދާނެ ބައެއް ވަޒީފާތައް\nވަޒީފާގެ މާހައުލުގައި ވަރަށް ގިނަ މީހުން މިއަދު ދަނީ މަސައްކަތް ކުރަމުންނެވެ. އެކި ދާއިރާތަކުގައި ތަފާތު ގިނަ ބަޔަކު މަސައްކަތް ކުރަމުން އަންނައިރު މީގެ ކުރިން ބައެއް އިންސާނުން ކުރަމުން އައި މަސައްކަތްތައް ނުވަތަ ވަޒީފާތައް މިއަދު ކޮންޕިއުޓަރގެ އެހީގައި ދަނީ ކުރަމުންނެވެ. މިސާލަކަށް ޑޭޓާ ސްޓޭރިންފަދަ މަސައްކަތަކަކީ މިއަދު އިންސާނުންގެ ބައިވެރިވުން އޭގައި ކުޑަ މަސައްކަތްތަކެކެވެ.\nމީގެ 50 ވަރަކަށް އަހަރު ފަހަތަށް ނަޒަރު ހިންގާލާއިރު، މިއަދު ކޮންޕިއުޓަރގެ އެހީގައި ކުރާ މަސައްކަތްތަކަކީ ކޮންޕިއުޓަރގެ އެހީގައި ކުރެވޭނެ މަސައްކަތްތަކެއް ކަމަށް ގިނަ ބަޔަކު ޤަބޫލު ނުކުރާނެ ކަން ޔަޤީނެވެ. މިހެންކަމުން މިއަދުން ފެށިގެން 50 އަހަރު ކުރިޔަށް ޖެހިލާ މީގެ 50 އަހަރު ފަހުން އިންސާނުންނާ ނުލާ ކުރެވޭނެ މަސައްކަތްތަކާއިމެދު ވިސްނާލަމާ ހިނގާށެވެ.\nދުނިޔެ ތަރައްޤީވެގެން އަންނަ އިރު ކާރަށްވެސް ތަފާތު ބަދަލުތަކެއް މިދަނީ އަންނަ މުންނެވެ. އެކި ވައްތަރުގެ ކާރު މިއަދު ދުނިޔޭގެ ބާޒާރުގައި ހުރިއިރު، އޮޓޮމެޓިކް ނުވަތަ އިންސާނުންގެ އެހީއާ ނުލާ ދުވާ ކާރުވެސް މިއަދު ވަނީ އުފައްދާފައެވެ. މިއަދު އެކާރުތަކުގެ އަގު ބޮޑު ވުމުގެ ސަބަބުން މިފަދަ ކާރުތައް އެހާ ގިނަ ނޫން ނަމަވެސް މީގެ 50 ވަރަކަށް އަހަރުފަހުން މިފަދަ ގިނަ ކާރުތަކެއް އަންނާނެ ކަމީ ޝައްކެތް އޮތްކަމެއް ނޫނެވެ. އަދި ޓެކްސީގެ ގޮތުގައިވެސް މިފަދަ ކާރުތައް ބޭނުން ނުކުރާނެ އެކޭ ދެންނެވޭކަށްނެތެވެ.\nޕޯސްޓް އޮފީސްގައި މެއިލް ބެހުމުގައި މަސައްކަތް ކުރާ މީހުން\nއިލެކްޓްރޯނިކް މެއިލް ނުވަތަ އީމެއިލް ތަޢާރަފް ކުރުމާއިއެކު އެއްތަނުން އަނެއް ތަނަށް ސިޓީ ފޯރުކުރުމުގައި ޕޯސްޓް ބޭނުން ކުރާ ވަރު މިއަދު މިވަނީ މަދުވެފައެވެ. ބައެއް އޮފީސްތަކުން މި ޚިދުމަތް ބޭނުން ކުރި ކަމުގައި ވީނަމަވެސް މީގެ 50 ވަރަކަށް އަހަރު ފަހުން މިޚިދުމަތް ބޭނުން ކުރާނެ ހެނެއް ހީއެއް ނުވެއެވެ.\nއޮޓޯ ޕައިލެޓް މޯޑްގައި ފްލައިޓަށް ދުއްވާތާ މިހާރު އެތައް އަހަރެއް ވެއްޖެއެވެ. މިޚިދުމަތް ކުރި އަރައިގެން ގޮސް މިހާރު ލޭންޑިން އަދި ޓޭކްއޮފްވެސް އޮޓޯކޮށް ކުރެވެއެވެ. ފްލައިޓް ދުއްވަން މިއަދު ޕައިލެޓުން ބޭނުންވި ނަމަވެސް 50 ވަރަކަށް އަހަރުފަހުން މިޚިދުމަތް ކުރިއަރައިގެން އަންނައިރު ޕައިލެޓާއި ނުލާ މަތިންދާބޯޓު ދުއްވާނެ ކަމަށް ނިއުޔޯކް ޕޯސްޓްއިން ކުރި ދިރާސާއަކުން ދައްކައެވެ.\nމީޓަރ ރީޑިން ނަގާ މީހުން\nކަރަންޓް އަދި ފެނުގެ މީޓަރގެ ރީޑިން ނަގަން އަންނަ މީހުންގެ ސަބަބުން ބައެއް ފަހަރު މީހުންނަށް އުނދަގޫތަކާ ކުރިމަތިވެއެވެ. މިހެން ކަމުން ދުނިޔޭގެ ބައެއް ޤައުމުތަކުގައި މިޚިދުމަތްވަނީ އޮޓޯކޮށްފައެވެ. މިގޮތައް ކުރުމުން މީޓަރަށް އަރާވަރު އިންސާނެއްގެ އެހީއާ ނުލާ ދެނެގަނެވެއެވެ. 50 ވަރަކަށް އަހަރު ފަހުން މިޚިދުމަތްވެސް ފުޅާ ވާނެ ކަން ޔަގީނެވެ.


BREAKING: Mas hifan moodhah feybi, javelin champion Yaugoob maruvejje | Mihaaru\nމަސް ހިފަން މޫދަށް ފޭބި، ޖެވެލިން ޗެމްޕިއަން ޔައުގޫބް މަރުވެއްޖެ\n09 މާޗް 2020 - 19:43 21 comments\nކ. އެނބޫދޫ ފަޅަށް މަސް ހިފަން ފޭބި، ރާއްޖޭގެ ޖެވެލިން ޗެމްޕިއަނެއް ކަމަށްވާ އަދި ކުރިން ގައުމީ ޕޫލުގައި ވެސް ހިމެނުނު ދުވުންތެރިޔާ، މޯލްޑިވްސް ނެޝަނަލް ޑިފެންސް ފޯސް (އެމްއެންޑީއެފް) ގެ ސާޖަންޓް ޔައުގޫބް އަހުމަދު މިއަދު މަރުވެއްޖެ އެވެ.\nއެމްއެންޑީއެފުން ބުނީ، ދަގަނޑު ހަރައިގެން ފަރުމަސް ހިފަން މޫދަށް ފޭބި، ގދ. ހޯޑެއްދޫ، ބާޑީގޭ ޔައުގޫބްގެ ހަށިގަނޑު ފެނުނީ ގެއްލިގެން ރިޕޯޓު ކުރުމުން، އޭނާ ހޯދުމަށް ކޯސްޓް ގާޑުގެ ޑައިވަރުން ކުރި މަސައްކަތުން ކަމަށެވެ. ޔައުގޫބްގެ ހަށިގަނޑު ސިފައިންގެ ޑައިވަރުންގެ ޓީމަށް ފެނުނީ ކަނޑުން 20 މީޓަރު އަޑިންނެވެ.\nއުމުރުން 34 އަހަރުގެ ޔައުގޫބަކީ މަސްވެރިކަމަށް ވަރަށް ބޮޑަށް ލޯބިކުރާ އަދި އެކަމަށް ވަރަށް ގިނައިން ނުކުންނަ ޒުވާނެކެވެ. ފަހަކަށް އައިސް އޭނާގެ ފޭސްބުކް ފުރާލީ، މަހަކަށް ނުކުމެ މަސްތަކާ އެކު ނަގާފައިވާ ފޮޓޯތަކުންނެވެ.\nއެމްއެންޑީއެފުން ބުނީ، މިއަދަކީ ޔައުގޫބުގެ ޑިއުޓީ ދުވަސް ނޫން ކަމަށް ވުމުން ފީނަން ދިޔައީ ކަމަށެވެ.\nޔައުގޫބް (ކ-2) ޝިފާޒް (ވ) އާއި މޯޑް (ކ) އަދި ރިޒާ (ކ-3) އާ އެކު ރޭހެއްގައި ދުވަނީ.\nޔައުގޫބް ވަނީ ގައުމީ އެތުލެޓިކްސް މުބާރާތުން، އެތުލެޓިކްސް ފީލްޑް އިވެންޓެއް ކަމަށްވާ ޖެވެލިން އުކުމުން 2008، 2010، 2011، 2014، 2015، 2017 އަދި 2018 ގައި ރަން މެޑަލް ހޯދައިފަ އެވެ. އަދި އެ އިވެންޓުން މިދިޔަ އަހަރުގެ އެސޯސިއޭޝަން ޗެމްޕިއަންޝިޕުން ވެސް ރަން މެޑަލް ހޯދި އެވެ.\nއޭގެ ކުރިން ޔައުގޫބް ފާހަގަކުރެވުނީ މެދު އަދި ދިގު ރާސްތާ ދުވުންތަކުންނެވެ. އޭނާ ވަނީ 2007 ވަނަ އަހަރުގެ ގައުމީ މުބާރާތުގެ 5000 މީޓަރު ދުވުން ރަން މެޑަލް އަދި އެ އަހަރާއި 2008 ވަނަ އަހަރު 10000 މީޓަރު ދުވުމުން ރަން މެޑަލް ހޯދައިފަ އެވެ. މީގެ އިތުރުން 2014 ވަނަ އަހަރުގެ ދިރާގު މޯލްޑިވްސް ރޯޑްރޭހުގެ 10 ކިލޯމީޓަރު ދުވުމުން ވެސް އެއް ވަނަ ހޯދި އެވެ. ޔައުގޫބް ވަނީ ގައުމީ އެތުލެޓިކްސް ޓީމުގެ ދުވުމުގެ ޕޫލުގައި ހިމެނިގެން، ރާއްޖޭގެ މިހާރުގެ މެރެތަން ރެކޯޑް ހޯލްޑަރު ޝިފާޒް މުހައްމަދާ އެކު ތަމްރީންތައް ވެސް ހަދައިފަ އެވެ. އެކަމަކު ބޭރު މުބާރާތެއްގެ ދުވުމުގެ އިވެންޓެއްގައި ރާއްޖެ ތަމްސީލްކޮށްފައެއް ނުވެ އެވެ.\nއިތުރު ލިޔުންތައް އެމްއެންޑީއެފް މަސްވެރިކަން މަރު ދިވެހި ސިފައިން


Anhenun Lizelle 40 kilo hikuneema enme ufaavee Remo\nލިޒޭލް ފަލައިރު (ވ) އަދި މިހާރު\nޑައިރެކްޓަރު-ކޯރިއޮގްރާފަރު ރޭމޯ ޑިސޯޒާގެ އަންހެނުންގެ ހަށިގަނޑަށް ފާއިތުވީ ދެ އަހަރެއްހާ ދުވަސް ތެރޭ ގެނެސްފައިވާ ބަދަލުން އެންމެ އުފާވީ ރޭމޯ އެވެ. އޭނާ އިންސްޓްރާމް ސްޓޯރީގައި ޝެއާކުރި މެސެޖުން މިކަން ވަރަށް ރަނގަޅަށް ހާމަވެ އެވެ. އާދިއްތަ ދުވަހު ރޭމޯ ޝެއާކުރި މެސެޖުގައި އަންހެން ލިޒޭލް ޑިސޫޒާ ބަރުދަން ލުއިކުރުމަށް ކުރި ދަތުރަށް ތައުރީފުކޮށްފައި ވެއެވެ.\nރޭމޯ ބުނި ގޮތުގައި ޑިސެމްބަރު 2018ގައި ލިޒޭލްގެ ބަރުދަނުގައި 108 ކިލޯ ހުއްޓެވެ. އަދި ސެޕްޓެމްބަރު 2021އާ ހަމަޔަށް ލިޒޭލްގެ ބަރުދަނުން 40 ކިލޯ ލުއިކޮށްލާފައިވާ ކަމަށް ރޭމޯ ބުންޏެވެ.\nމިކަމާ ގުޅޭ ގޮތުން އިންޑިޔާގެ ނޫހަކަށް ދިން އިންޓަވިއު އެއްގައި ލިޒޭލް ބުނީ އަދިވެސް އޭނާ ބޭނުންވާ ވަރަކަށް ބަރުދަން ލުޔެއް ނުވެ އެވެ. އެހެންވެ އަދިވެސް މަސައްކަތް އޮތީ ކުރިޔަށެވެ. ފާއިތުވީ ދެ އަހަރެއްހާ ދުވަހުގެ ތެރޭގައި އޭނާ ހިކެން ކުރި މަސައްކަތަށް އާއިލާ އާއި އެކުވެރިންގެ ފަރާތުން ދިން ހިތްވަރާއި އެހީތެރިކަމަށް ލިޒޭލް ޝުކުރު އަދާކުރި އެވެ.\nހިކެން މަސައްކަތް ފެށި ގޮތް ކިޔައިދެމުން ލިޒޭލް ބުނީ ޖެނުއަރީ 2019ގައި އޭނާ ހިކުމަށް ކުރި ދަތުރުފެށީ އިންޓަމިޓެންޓް ފާސްޓިން އިން ކަމަށެވެ.\n"އެންމެ ފުރަތަމަ ނުކައި ހުރީ 15 ގަޑިއިރު. ދެން މަޑުމަޑުން އިތުރު ކުރަމުން ގޮސް 18-20 ގަޑިއިރު ވެސް ނުކައި ހުރި. އަދި ޖޫންގައި ވެއިޓް ޓްރެއިނިން އާއި ޑައިޓް ކުރަން ފެށީ،" ލިޒޭލް ބުންޏެވެ.\nއޭނާ ބުނި ގޮތުގައި އޭނާގެ ހިކޭކަށް މީހުންނަށް ފާހަގަ ކުރެވެން ފެށީ ޖޫން 2019ގަ އެވެ. ނަސީބަކުން އެމީހުންގެ ގޭގައި ޖިމް އެއްގައި ހުންނާނެ ހުރިހާ ސާމާނު ހުރުމުން ލޮކްޑައުންގައި ވެސް ގޭގައި އިންޓަމިޓެންޓް ފާސްޓިން އާއެކު ވެއިޓް ޓްރޭނިން ވެސް ކުރިޔަށް ގެންދަން ފުރުސަތު ލިބުނު ކަމަށް ލިޒޭލް ބުންޏެވެ.\nލިޒޭލްގެ ބަރުދަން ލުއިކުރުމުގެ ދަތުރުގައި އެންމެ ބޮޑު ހުރަހަކަށް ކުރިމަތިވީ ރޭމޯ ކުއްލިއަކަށް ބަލވީމަ އެވެ. ހިތުގެ މައްސަލަތަކެއް ދިމާވެ މިދިޔަ އަހަރުގެ މެދުތެރޭގައި ރޭމޯ ހޮސްޕިޓަލުގައި އެޑްމިޓް ކުރި އެވެ. އެ ދުވަސްވަރު އޭނާ މާ ބޮޑަށް ސްޓްރެސްވުމާއި ކެއުމާއި ކަސްރަތަށް ފަރުވާ ކުޑަ ކުރެވުމުގެ ސަބަބުން ހަ ކިލޯ އިތުރުވީކަމަށް ލިޒޭލް ބުންޏެވެ.\nބަރުދަން ލުއިކުރަން ސާޖަރީ ހަދަން ވެސް ލިޒޭލް ޚިޔާލު ކުރި އެވެ. ނަމަވެސް ފަހުން ޚިޔާލު ބަދަލުވީ އެވެ. ދެ ފަހަރަށް ސިޒޭރިއަން ހަދާފައި ހުރުމުން ސާޖަރީ ހެދިޔަސް، ބަނޑުބޮޑުވުމުގެ ކުރީގައި ހުރި ހަށިގަނޑު އަނބުރާ ނުލިބޭނެކަމަށް ޔަގީން ކޮށްފަ އެވެ.\nކޮންމެ ގޮތެއް ވިޔަސް މިވަރުގެ ބުރަ މަސައްކަތެއް މީހަކަށް ކުރެވޭނީ ވަރަށް ހިތްވަރާއި އަޒުމް ހުރީމަ އެވެ. މިކަމަށް ލިޒޭލް ކުރި މަސައްކަތް އެންމެ ގާތުން ފެންނާނީ ރޭމޯ އަށެވެ. ވީމާ އޭނާއަށް އަންހެނުންގެ ހިތްވަރަށް ތައުރީފުނުކޮށް ނުހުރެވުނީ އެވެ.\nއިންޑިއާ ކަސްރަތު ރޭމޯ ޑިސޫޒާ\nސޯނޫ އާއި ޝާން: ލަވަކިޔުންތެރިންތަ؟ ބޮޑީ ބިލްޑަރުންތަ؟


Thiee ofeehugai kaamiyaabu meeheh tha? mi othee kuda kuda check list eh - One Online\nވަޒީފާގެ މާހައުލުގެ ތެރެއިން ބަޔަކު އުފާ ކުރަނީ--\nތިއީ އޮފީހުގައި ކާމިޔާބު މީހެއްތަ؟ މިއޮތީ ކުޑަކުޑަ ޗެކް ލިސްޓެއްް\nއަލަށް ވަޒީފާއަކަށް ދާއިރު އެތައް ހިޔާލުތަކެއް ބޮލުތެރޭގައި އެނބުރޭނެ އެވެ. ވަޒީފާގެ މާހައުލުގައި މީހުން ތިބާ ބަލައިގަންނާނެތޯ އާއި މަސައްކަތްތައް ކުރެވޭނެ ކަމުގެ ގާބިލިއްޔަތު ހުރި ކަމާމެދު އަމިއްލަ ނަފުސަށް ޝައްކު އުފައްދާނެ އެތައް ހިޔާލުތަކެއް އުފެދޭނެއެވެ.\nވަޒީފާގެ ކުރީކޮޅު މަސައްކަތަށް އަހުލުވެރިވުމަށާއި އޮފީހުގެ ސޮފްޓްވެއާތަކަށް ފަރިތަވުމުގެ އިތުރުން މުވައްޒަފުންނާ ގުޅުން ބަދަހިކުރުމަށް ވަގުތު ބޭނުންވެ އެވެ. މިކަންކަން ހާސިލުކުރެވުމުން ހަމަޖެހުމުގެ ނޭވާއެއް ލެވުނަސް ވެރީންނަށް ތިމާގެ މަސައްކަތްތައް ބަލައިގަނެވޭ ކަމާމެދު ހިތުގައި އުފައްދާ ޝައްކު އެތައް ދުވަހެއް ވާންދެން ދެމިހުންނަ ގޮތްވެ އެވެ. މިކަމާ މެދު ވިސްނައި ފިކުރުބޮޑުވުމުގެ ބަދަލުގައި އަންނަނިވި ކަންކަމަށް ސަމާލުކަން ދޭށެވެ.\n1- ވަޒީފާއަށް ދާންވީ ވަރަށް ގަޔާވެގެން\nވަޒީފާގެ މާހައުލުގެ ތެރެއިން---\nކޮންމެ ދުވަހަކުވެސް ވަޒީފާއަށް ދަނީ ދާހިތުން ކަމަށް ވާނަމަ އަދި ދުވަހުގެ މަސައްކަތްތައް ބަރާބަރަށް ނިންމައިލެވޭނަމަ އެކަމުން ތިޔައީ މަސައްކަތުގައި ރަނގަޅު މީހެއްކަން އަންގައިދެއެވެ. އަދި ވަޒީފާ އަދާކުރަނީ ވަރަށް ޖޯޝުގައި، ކަމަށް ގަޔާވެގެން ކަމަށް ވާ ނަމަ މިއީ ހަމަ ޔަގީނުންވެސް އޮފީސް މާހައުލުގައި ތިމާއަށް ހުރިހާ ކަމެއް ރަނގަޅަށް ދާ ކަމުގެ ހެޔޮ ފާލެކެވެ.\n2- ތިބާގެ ހިޔާލު ހޯދުން\nކަންކަމުގައި ލަފައަކަށް އެދި ނުވަތަ ފެންނަ ގޮތެއް ބުނުމަށް އެކުގައި މަސައްކަތްކުރާ މީހުން އަދި ވެރިން ތިބާ ގާތު އެހުން ހަމަގައިމުވެސް ހިތްހަމަޖެހުމަކަށް ވާނެއެވެ. ނަމަވެސް އޮފީސް ބައްދަލުވުންތަކުގައި ތިބާގެ މަޝްވަރާއަށް ވެރިން އަހާނަމަ މިއީ މަސައްކަތްތައް ބަލައިގަންނަކަމުގެ ފެހި ސިގުނަލެކެވެ. އެހެނީ އެކަމުގެ ސަބަބުން އެ ބުނެދެނީ ތިބާގެ ތަނަވަސް ހިޔާލަށް އިހުތިރާމުކޮށް އެކަން ބަލައިގަންނަކަމެވެ.\n3- ތިބާއަށް ވަރަށް ބޮޑަށް ބަރޯސާވުން އަދި ގިނަ ޒިއްމާތައް ހަވާލުކުރުން\nމަސައްކަތެއް ފުރިހަމައަށް ކޮށް ނިންމާލުމަށް ބޮސް ނުވަތަ މެނޭޖަރު އެކަމެއްގެ ޒިއްމާ އެންމެ އަވަހަށް ހަވާލުކުރަނީ ތިބާއަށެވެ. އަދި ކުންފުނި ރަމްޒުކޮށްދިނުމަށާއި ޕްރޮޖެކްޓްތަކުގެ އެންމެ އިސްފަރާތެއްގެ ގޮތުގައި ހަމަޖައްސާ ފަރާތަކީ ތިއީ ކަމުގައިވާނަމަ މަސައްކަތުގައި ތިބާއަކީ ކާމިޔާބު މީހެކެވެ. އޭގެ އިތުރުން ވެރިމީހާ ބައްދަލުވުމެއްގައި ނުވަތަ ރަށުން ބޭރުގައި ހުންނައިރު ކަންކަމުގައި ގުޅާނެ ފަރާތެއްގެ ގޮތުގައި ހިމަނާ މީހަކީ ތިއީ ކަމުގައި ވާނަމަ، ތިޔައީ ވަޒީފާގެ މާހައުލުގައި ތަރިއެކެވެ.\n4- ކަންކަމުގެ ހައްލު ހޯދަން ތިބާ ގާތުން ގިނައިން އެހުން\nއެކުގައި މަސައްކަތްކުރާ މުވައްޒަފުން، ވަޒީފާގެ ތެރެއިން ނޭނގޭ ކަންކަން އޮޅުންފިލުވުމަށާއި ކަންކަމުގައި މަޝްވަރާ ހޯދަން އެންމެފުރަތަމަ އެނބުރެނީ ތިބާއާ ދިމާއަށް ކަމަށް ވާ ނަމަ، ތިޔައީ ކުންފުނީގެ އަގުހުރި ރައުސްމާލެކޭވެސް ބުނެވިދާނެއެވެ. އެހެނީ އެންމެންގެ ނަޒަރުގައި ތިއީ ހުރިހާ ކަމެއްގެ ހައްލު ހޯދައިދެވޭނެ ވަރުގެ މީހެކެވެ.\n5- މީހެއްގެ އެހީއަކާ ނުލައި އަމިއްލައަށް މަސައްކަތްތައް ކޮށް ނިންމައިލާނެ ކަމުގެ ޔަގީންކަން ތިބާއާ މެދު އެހެންމީހުންނަށް ލިބުން\nތަނެއްގައި މަސައްކަތްތައް އާއްމުކޮށް ހަވާލުކުރާނީ މީހަކާ ގުޅިގެން ނުވަތަ ސުޕަވައިޒަރެއްގެ ބެލުމުގެ ދަށުން ކުރާ ގޮތަށެވެ. ނަމަވެސް އިތުރަށް ސުޕަވައިޒުކުރަން ނުޖެހޭ ފެންވަރަށް ވަޒީފާގެ ޒިއްމާ އަދާކުރާނެކަން ވެރިންނަށާއި އެކުގައި މަސައްކަތްކުރާ މީހުންނަށް ތިބާއާ މެދު ޔަގީން ކުރެވޭނަމަ އޮފީސް މާހައުލުގައި ތިޔައީ ވަރަށް ކާމިޔާބު މީހެކެވެ.\n6- ތިބާއަށް އިހުތިރާމުކުރުން\nތިބާއަށް މުހާތަބު ކުރާއިރު އިހުތިރާމުކުރާކަން ފާހަގަކުރެވޭނެ އެވެ. އިހުތިރާމު ކުރާކަން މީހުން ވާހަކަ ދައްކާއިރު ފާހަގަކުރެވޭ ނަމަ، އެއީ ތިބާގެ މަސައްކަތްތައް އެފަރާތްތަކުން ބަލައިގަންނަ ކަމުގެ ހެއްކެއް ކަމަށް ފުދޭނެއެވެ.\n7- ތައުރީފުގެ ބަސްތައް ލިބުން\nއެކުގައި މަސައްކަތްކުރާ ފަރާތްތަކުންނާއި ވެރިންގެ ކިބައިން ތިބާއަށް ތައުރީފުގެ ބަސްތައް ކޮންމެވެސް ވަރަކަށް ލިބޭނެ އެވެ. ސީދާ ދިމާލަށް މިފަދަ ބަސްތައް ނުބުނިކަމުގައިވިނަމަވެސް، އެހެން މީހެއް ގާތު މަސައްކަތުގެ ގޮތުން ތިބާއަށް ތައުރީފު ކުރުމަކީވެސް މަސައްކަތްތައް ބަލައިގަންނަކަން ރަމްޒު ކޮށްދޭ ކަމެކެވެ.\n8- މަސައްކަތުގައި ހޭދަކުރާ ވަގުތު ދާގޮތް ނޭނގުން\nމަސައްކަތުގައި އުޅޭއިރު ގަޑި އަރައިގެން ދާ ގޮތް ނޭނގުމަކީ ވަގުތު މެނޭޖު ކުރަން ނޭނގުމެއް ނޫނެވެ. ގިނަފަހަރަށް ޝައުގުވެރި ކުރުވައި ކަމެއްގައި މަސްއޫލުވެ އުޅުމުގެ ސަބަބުންވެސް މިހެން ވެއެވެ. ވަޒީފާ އަދާކުރަނީ ކުރާ ހިތުން ނޫންކަމުގައި ވާ ނަމަ، ބައެއް ފަހަރު ދުވަސް ދިގުވާ ކަމުގެ އިހުސާސު ކުރެވޭނެ އެވެ. އެހެންކަމުން މަސައްކަތުގައި އުޅޭއިރު ދުވަސް ދާ ގޮތް ނޭނގުނަސް އެއީ މައްސަލައެއް ކަމަށް ނުދެކޭށެވެ. އެކަމުން އެނގެނީ ތިބާ މަސައްކަތުގައި ކޮންމެ ދުވަހަކު ލަނޑުދަނޑިތައް ހާސިލުކުރަމުން ދަނީ މަސައްކަތަށް ޝައުގުވެރިވެގެން ކަމެވެ.\nދެން ބަލައިލާށެވެ. މަތީގައި މި ބުނެދެވުނު ކަންކަމުގެ ތެރެއިން ތިބާގެ ފުށުގައި ހުރީ ކިތައް ކަންތައް ހެއްޔެވެ؟ ތިއީ ކާމިޔާބު މީހެއް ތޯ ނިންމަން މިހާރު އުނދަގުލެއް ނުވާނެ އެވެ.


ރައީސް ސާލިހް ދިވެހިބަހުން ވާހަކަފުޅު ދެއްކެވިނަމަ | Jazeera\tރައީސް ސާލިހް ދިވެހިބަހުން ވާހަކަފުޅު ދެއްކެވިނަމަ - Jazeera\nރައީސް ސާލިހް ދިވެހިބަހުން ވާހަކަފުޅު ދެއްކެވިނަމަ\nއަހްމަދު ރަޝީދު December 20, 2018 64 views0\nއިންޑިޔާގެ ބޮޑުވަޒީރުގެ ޚާއްޞަ ދަޢުވަތަކަށް ރަސްމީ ދަތުރުފުޅެއްގައި ރާއްޖޭގެ ރައީސުލް ޖުމްހޫރިއްޔާ އިބްރާހިމް މުޙައްމަދު ޞާލިހް އިންޑިޔާއަށް ކުރެއްވި ޒިޔާރަތުގައި ދެ ޤައުމުގެ ރައީސުން މީޑިއާއާއި ބައްދަލުކުރައްވައި ދެއްކެވި ވާހަކަފުޅަކީ ދުނިޔޭގެ ކަޅިތައް އެއަށް އަމާޒުވެގެންދިޔަ ވާހަކަފުޅަކަށް ވާނެއެވެ. ވަކިން ޚާއްޞަކޮށް އެ ބައްދަލުވުމުގައި އިންޑިޔާގެ ބޮޑުވަޒީރު މޯދީ ހިންދީބަހުން ވާހަކަދެއްކެވުން ފާހަގަކޮށްލެވެއެވެ. ދިވެއްސެއްގެ ހައިސިއްޔަތުން ޚުދު އަޅުގަނޑުވެސް އުއްމީދުކޮށްގެން ހުރީ ރައީސް ސާލިހް ވެސް ވާހަކަފުޅު ދައްކަވާނީ އަމިއްލަ ޤައުމުގެ މާދަރީ ބަހުންކަމަށެވެ. ނަމަވެސް ރައީސް ސާލިހް ވާހަކަފުޅު ދެއްކެވީ އިނގިރޭސި ބަހުންނެވެ.\nއިނގިރޭސި ބަހުން ރައީސް ސާލިހު ވާހަކަފުޅު ދެއްކެވުމުން އެކަމުގެ ފާޑުކިޔުންތައް ފެންމަތިވާނެކަން އޭރުވެސް އެނގެއެވެ. ރާއްޖޭގެ މީޑިއާތަކުގެ ފަލަ ސުރުޚީތަކަށް އަރާނެކަންވެސް އެނގެއެވެ. ނަމަވެސް، އެ ބައްދަލުވުމުގައި ރައީސް އިނގިރޭސިބަހުން ވާހަކަފުޅު ދެއްކެވުން އެއީ އެހައިބޮޑު މައްސަލައެއް ކަމަކަށް އަޅުގަނޑެއް ނުދެކެމެވެ. މީގެ ކުރިންވެސް މި ޤައުމުގެ ވެރީން ބޭރުގެ ކަރަކަރައަށް ކުރައްވަވާ ޒިޔާރަތްތަކުގައި އާއްމުކޮށް ވާހަކަފުޅު ދައްކަވާފައި ވަނީ އިނގިރޭސި ބަހުންނެވެ.\nމިސާލަކަށް އެ ބައްދަލުވުމުގައި ރައީސް ސާލިހު ދިވެހިބަހުން ވާހަކަފުޅު ދެއްކެވީއެވެ. ވަގުތުން ފާޑުކިޔުންތަކާއި ފުރައްސާރަކުރުންތައް އޮހެން ފަށާނެއެވެ. ރިޔާސީ ކެމްޕޭނު ދުވަސްވަރު އިބްރާހިމް މުޙައްމަދު ސާލިހު ވެރިކަމަށް އައުމަށް ދެކޮޅުހަދަމުންދިޔަ މީހުން ގޮވަމުންދިޔަ ގޮވެލިފަތި ގޮވަން ފަށާނެއެވެ.\n'ނުކިޔަވާ އިބޫ އަށް އިނގިރޭސިބަހުން ވާހަކަދައްކަން ނޭނގޭތީ ވާހަކަ އެދެއްކީ ދިވެހިބަހުންނެވެ. މިވެސް ދެން ޤައުމެއްގެ ވެރިއެއް ވިއްޔާއެވެ. ލަދުން ބޯހަލާކެވެ.' މިފަދަ މޭރުމަކުން ސިޔާސީ ގަނާކުރުމުގެ ތީރުތައް އުކަން ފަށާނެއެވެ.\nއާނއެކެވެ. ދިވެއްސެއްގެ ހައިސިއްޔަތުން އަޅުގަނޑުވެސް އެދެނީ ދިވެހި ޤައުމުގެ ވެރީން ބޭރުގެ ކަރަކަރައަށް ކުރައްވާ ޒިޔާރަތްތަކުގައި އާއްމުކޮށް ބާއްވަވާ ނޫސްވެރިންގެ ބައްދަލުވުންތަކާއި އެކިއެކި ފޯރަމްތައް ނުވަތަ ޖަލްސާތަކުގައި އަޅުގަނޑުމެންގެ މާދަރީ ދިވެހިބަހުން ވާހަކަފުޅު ދެއްކެވުމަށެވެ.\nރައީސް ސާލިހުގެ އިންޑިޔާ ދަތުރުފުޅުގައި ދިވެހިބަހުން ވާހަކަފުޅު ދެއްކެވިނަމަ ތަފާތު މަންޒަރެއް ފެނިގެން ދިޔައީހެވެ. ސިޔާސީ ގަނާކުރުމުގެ ބަސްތަކަށްވުރެން ބޮޑަށް ތަޢުރީފުލިބުން މާބޮޑަށްވެސް އިތުރުވެގެން ދިޔައީހެވެ. ދިވެހިންގެ ހިތްތަކަށް ލިބޭނެ ހިތްހަމެޖެހުން ބޮޑުވީހެވެ. ޚިޔާލަކީ ތަފާތު އެއްޗެކެވެ. މިއީ އަޅުގަނޑުގެ ޚިޔާލެވެ.


Miaharu million akah vure gina refugee in kandu magun europe ah etherevi!\nމިއަހަރު މިލިއަނަކަށް ވުރެ ގިނަ ރެފިޔުޖީން ކަނޑުމަގުން ޔޫރަޕަށް އެތެރެވި!\nކަނޑުމަގުން ހިޖުރަ ކުރާ ރެފިޔުޖީންގެ މިންވަރު އިންތިހާއަށް އިތުރުވިއިރު އެމީހުން ދަތުރުކުރަން ބޭނުންކުރަނީ އެންމެ އެކަށީގެންވާ އުޅަނދު ފަހަރު ނޫން ކަން އދ.ގެ ރެފިޔުޖީ އެޖެންސީން ބުނޭ. ގިނަ މީހުން ބޭނުންކުރަނީ ކުދި ދޯނި އަދި ޑިންގީ ފަދަ ތަކެތި.\nމިއަހަރު ޖުމްލަ އެއް މިލިއަނަށްވުރެ ގިނަ ރެފިޔުޖީން ކަނޑުމަގަށް އެތެރެވި ކަމަށް އދ. ގެ ރެފިޔުޖީ އެޖެންސީން ބުނެފި އެވެ.\nއެ އެޖެންސީން ބުނީ ޔޫރަޕަށް އެތެރެވި މީހުންގެ 80 ޕަސެންޓް މީހުން ދަތުުރުކޮށްފައިވަނީ ގްރީސް އަށް ކަމަށެވެ. އެއީ ގާތްގަނޑަކަށް 1،000،573 މީހުންނެވެ. އަދި މިމީހުންގެ ތެރެއިން 844،000 މީހުން ދަތުރުކޮށްފައިވަނީ ތުރުކީގެ ކައިރިންނެވެ.\nދެވަނަ ބޮޑު ހަނގުރާމަ އަށްފަހު ދުނިޔޭގެ ގިނަ ގައުމުތަކުން މީހުންދަނީ ޔޫރަޕަށް ހިޖުރަ ކުރަމުންނެވެ. ކަނޑުމަގުން ޔޫރަޕަށް ހިޖުރަ ކުރާ މީހުންގެ އަދަދު އިތުރުވީ 2024 ވަނަ އަހަރުން ފެށިގެންނެވެ.\nކަނޑުމަގުން ހިޖުރަ ކުރާ ރެފިޔުޖީންގެ މިންވަރު އިންތިހާއަށް އިތުރުވިއިރު އެމީހުން ދަތުރުކުރަން ބޭނުންކުރަނީ އެންމެ އެކަށީގެންވާ އުޅަނދު ފަހަރު ނޫން ކަން އދ.ގެ ރެފިޔުޖީ އެޖެންސީން ބުނެއެވެ. އެގޮތުން ގިނަ މީހުން ބޭނުންކުރަނީ ކުދި ދޯނި އަދި ޑިންގީ ފަދަ ތަކެއްޗެވެ.\nމެޑިޓެރޭނިއަން ކަނޑު ހުރަސްކޮށް ޔޫރަޕަށް އެތެރެވި 49 ޕަސެންޓް މީހުންނަކީ ސީރިޔާ މީހުންނެވެ. އަދި 21 އިންސައްތަ މީހުންނަކީ އަފްގާނިސްތާނުން ހިޖުރަ ކުރާ މީހުންނެވެ.\nކަނޑުމަގުން ހިޖުރަކުރި މީހުންގެ ތެރެއިން 3،735 މީހުންވަނީ ވަނީ ކަނޑަށް ވެއްޓު ގެއްލިފަ އެވެ.


الحمد لله رب العالمين والصلاة والسلام على محمد خاتم الأنبياء والمرسلين وعلى آله وصحبه الغرالميامين أمابعد:\nحج އަކީ އެންމެމާތް އަޅުކަމުގެތެރެއިންހިމެނޭ، އަދި الله އާ ކުއްތަންވުމުގެގޮތުން އަދާ ކުރެވޭ މަތިވެރިއަޅުކަމެކެވެ. އެއީ އިސްލާމްދީނުގެ ރުކުންތަކުގެތެރެއިން އެއްރުކުނެވެ. ކުޅަދާނަވެގެންވާމީހާ އުމުރުންއެއްފަހަރު حج ނުވެ އޭނާގެ އިސްލާމްކަން ފުރިހަމައެއްނުވާނެއެވެ. އަޅުކަމަކީ الله އަށް ކުއްތަންވުމުގެގޮތުން ކުރެވޭ ކަމެކެވެ. އެހެންކަމާއެކު އަޅުކަން صح ވާނީ ދެސިފައެއް އެކުލެވިގެންނެވެ.\nފުރަތަމައީ: އެކަމުގައި إخلاص ތެރިވުމެވެ. ނިޔަތް ސީދާވުމެވެ. الله ގެރުއްސެވުމާއި آخرة ގެ ثواب އަށްއެދުމެވެ. ކަންދެއްކުމާއި ދުންޔަވީ އެދުންތަކުން ސަލާމަތްވެގެންވުމެވެ. ދެވަނައީ: އެކަމުގައި މާތް ނަބިއްޔާ صلى الله عليه وسلم އާ تبع ވުމެވެ.އެކަލޭގެފާނު އެކަންކުރެއްވިގޮތްބަލައި، އެޔާއެއްގޮތަށް ކުރުމެވެ. މިކަންވެވޭނީ ކީރިތިރަސޫލާގެ ސުންނަތް އެނގިގެންނެވެ.\nޢަރަބި ބަހުގައި ޙައްޖެވެ ކިޔަނީ ވަކިތަނެއް ގަސްދުކޮށްގެން ދިއުމަށެވެ. ޝަރުޢުގައި ޙައްޖަކީ ވަކިދުވަސްވަރެއްގައި، ވަކިގޮތްތަކެއްގެ މަތީން، އަދާކުރެވޭ އަޅުކަމެއް އަދާކުރުމަށްޓަކައި، ކަޢުބަތުއްﷲ ގެފުޅުގެ އަރިހަށްގޮސް ގެފުޅުވަށައިގެން ޠަވާފުކުރުމާއި ޞަފާފަރުބަދައާއި މަރްވާ ފަރުބަދައާއި ދެމެދު ސަޢުޔުކުރުމާއި ޙައްޖުމަހުގެ9ވަނަދުވަހު ޢަރަފާތު ބިމުގައި މަޑުކުރުމާއި ޙައްޖުމަހުގެ 9ވަނަ ދުވަހުގެ ރޭ މުޛްދަލިފާގައި ރޭކުރުން ހިމެނޭ އަޅުކަމެކެވެ.


North China gai ice cream thakakun ves Corona virus fenijje\nނޯތު ޗައިނާގައި އައިސްކްރީމްތަކަކުން ކޮރޯނާވައިރަސް ފެނިއްޖެ\nޗައިނާގެ ކުންފުންޏަކުން އުފެއްދި އައިސްކްރީމުން ކޮރޯނާވައިރަސް ފެނިފައިވޭ\nނޯތު ޗައިނާގެ ފިހާރަތަކެއްގައި ވިއްކަން ހުރި އައިސްކްރީމްތަކެއްގެ ސާމްޕަލްތަކެއް ޓެސްޓް ކުރިއިރު އެއިން ކޮރޯނާވައިރަސް ފެނިއްޖެ އެވެ. މިހާރު ކަމާ ބެހޭ އޮތޯރިޓީން ވަނީ ވައިރަސް ހުރި އައިސްކްރީމްތައް ބާޒާރުން ނަގައިފަ އެވެ.\nސްކައި ނިއުސްގައިވާ ރިޕޯޓެއް ބުނާ ގޮތުގައި ޗައިނާގެ ޓިއަންޖިން މުނިސިޕަލްޓީގެ އެންޓި - އެޕިޑެމިކް އޮތޯރިޓީތަކުން މިހާރު ގެންދަނީ އެ އައިސްކްރީމް ގަނެ އެ ބޭނުންކުރި އެންމެން ހޯދައި އެމީހުންނަށް ކަރަންޓީނު ވާން އަންގާފަ އެވެ. މި އައިސްކްރީމަކީ ޓިއަންޖިން ފުޑް ކޮމްޕެނީއަކުން ތައްޔާރު ކޮށްފައި ހުރި އެއްޗެކެވެ.\nމި އައިސްކްރީމް އުފެއްދި ކުންފުނިން އުފައްދާ ހުރިހާ ބާވަތެއް އުފެއްދުން ވެސް މި ވަގުތަށް ވަނީ މަނާކޮށްފަ އެވެ. މިހާތަނަށް އެ ކުންފުނިން ޓެސްޓް ކުރަން ފޮނުވި ތިން ބާވަތެއްގެ އައިސްކްރީމް ސާމްޕަލް ތަކަކުން ވެސް ކޮރޯނާ ވައިރަސް ފެނިފައި ވެއެވެ.\nމި މައްސަލަ މިހާރު ތަހުގީގު ކުރަމުން ދާއިރު އެ ކުންފުނިން އައިސްކްރީމް އުފެއްދުމަށް އެތައް ބައިވަރު ރޯ މެޓީރިއަލް އެއް ބޭނުން ކޮށްފައިވާކަން ވަނީ ހާމަވެފަ އެވެ. މީގެ ތެރެއިން ބައެއް ތަކެއްޗަކީ އެހެން ގައުމުތަކުން އިމްޕޯޓްކޮށްފައި ހުރި ތަކެއްޗެވެ. މިލްކް ޕައުޑަރު އިމްޕޯޓް ކޮށްފައިވަނީ ނިއު ޒިލެންޑުންނެވެ. އަދި އައިސްކްރީމަށް އަޅާ ވޭ ޕައުޑަރު އެތެރެ ކޮށްފައި ވަނީ ޔޫކްރޭނުންނެވެ.\nއައިސްކްރީމް އުފައްދާ ކުންފުނީގައި މަސައްކަތްކުރާ 1600 މުވައްޒަފުން ވެސް މިހާރު ވަނީ ކަރަންޓީނު ކޮށްފަ އެވެ. މީގެ ތެރެއިން 700 މީހުން ކޮރޯނާ ވައިރަހަށް ނެގެޓިވް ވެފައިވާއިރު އަނެއް މީހުންގެ ނަތީޖާ އަދި ނުލިބެ އެވެ.\nސިއްހީ ތަޖުރިބާކާރުން ބުނަނީ މިއީ ކަންބޮޑުވާންޖެހޭ ކަމެއް ނޫން ކަމަށެވެ. އަދި އައިސްކްރީމްތަކަށް ވައިރަސް އެރީ ބަލި ޖެހިފައިވާ މީހެއްގެ ފަރާތުން ކަމަށް ވުމުގެ ފުރުސަތު ބޮޑު ކަމަށެވެ.\nޗައިނާގެ ފުޑް ސާމްޕަލްތަކުން ކޮރޯނާވައިރަސް މި ފެނުނި އަލަކަށް ނޫނެވެ. މީގެ ކުރިން ވެސް މިފަދަ ބައެއް ހާދިސާތައް ހިނގާފައި ވެއެވެ. އެގޮތުން އިންޑިޔާއިން އިމްޕޯޓްކުރި ގަނޑުކުރި މަހުންނާއި، ރަޝިޔާ އިން އިމްޕޯޓްކުރި ފްރޯޒަން ސަލްމޮން އާއި އާޖެންޓީނާ އިން އެތެރެކުރި ފްރޯޒަން ގެރިމަހުން ކޮރޯނާވައިރަސް ފެނިފައި ވެއެވެ.\nޗައިނާގެ އޮފިޝަލުން ބުނެފައިވާ ގޮތުގައި މިހާތަނަށް 20 ގައުމަކުން އެތެރެކުރި ކާ ބާވަތްތަކުން ކޮރޯނާވައިރަސް ވަނީ ފެނިފަ އެވެ.\nއިންޑިޔާއިން އެތެރެކުރި މަހުން ކޮރޯނާވައިރަސް ދެ ފަހަރަކަށް ފެނިފައިވާ ކަމަށް ޗައިނާގެ އޮފިޝަލުން ވަނީ ބުނެފަ އެވެ.\nގަނޑުކޮށްފައިވާ ބާވަތްތަކުން ކޮރޯނާވައިރަސް ފެންނަމުން ދިޔަ ނަމަވެސް ޑަބްލިޔުއެޗްއޯ އިން ބުނެފައިވަނީ ފްރޯޒަން ފުޑް އިން ކޮވިޑް-19 ޖެހުމުގެ ފުރުސަތު ވަރަށް ކުޑަ ކަމަށެވެ.


ރައީސުލްޖުމްހޫރިއްޔާ ބޮޑުފޮޅުދޫ ރައްޔިތުންނާ ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީއާ ބައްދަލުކުރެއްވުން: ރައްޔިތުންގެ އުންމީދުތައް ރައީސާ ގުޅިފައިވާ ކަމަށް ކައުންސިލުން ވިދާޅުވި - The President's Office\n21 އޮކްޓޫބަރު 2021، ރިފަރެންސް: 2021-465\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މިހާރު އއ. އަތޮޅަށް ކުރައްވަމުން ގެންދަވާ ދަތުރުފުޅުގައި ބޮޑުފޮޅުދޫ ރައްޔިތުންނާއި، ކައުންސިލާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީއާ ވަކި ވަކިން ބައްދަލުކުރައްވައިފިއެވެ. މިއަދު މެންދުރުފަހު ބޮޑުފޮޅުދޫގައި ބޭއްވެވި ބައްދަލުކުރެއްވުމުގައި ކައުންސިލުން ވަނީ ބޮޑުފޮޅުދޫ ރައްޔިތުންގެ އުންމީދުތައް ރައީސާ ގުޅިފައިވާ ކަމަށް ވިދާޅުވެފައެވެ.\nކައުންސިލް ބައްދަލުވުމުގެ ކުރިން ރައީސުލްޖުމްހޫރިއްޔާ ވަނީ ބޮޑުފޮޅުދޫގައި ސަރުކާރުން ބިނާކުރި މިސްކިތް ރަސްމީގޮތުން ހުޅުއްވައިދެއްވާފައެވެ. މި މިސްކިތަކީ 4.44 މިލިއަން ރުފިޔާ ޚަރަދުކޮށްގެން ބިނާކޮށްފައިވާ 300 މީހުންގެ ޖާގައިގެ ޒަމާނީ މިސްކިތެކެވެ. މީގެ އިތުރުންވެސް އެމަނިކުފާނު ވަނީ ރަށުގެ ގިރާ ސަރަޙައްދު ބައްލަވާލައްވައި ރަށުގެ ހެލްތް ސެންޓަރާއި މެޖިސްޓްރޭޓް ކޯޓުގެ ޙާލަތު ބައްލަވާލައްވާފައެވެ.\nރައީސުލްޖުމްހޫރިއްޔާ ބޮޑުފޮޅުދޫއަށް މިކުރައްވާ ދަތުރުފުޅަކީ އަރިއަތޮޅު އުތުރުބުރީގެ ހަ ރަށަކަށް އިއްޔެ ފެއްޓެވި ދެދުވަހުގެ ދަތުރުފުޅުގެ ފަސްވަނަ މަންޒިލެވެ. އެމަނިކުފާނުގެ އަރިހުގައި ކެބިނެޓް މިނިސްޓަރުންނާ ސަރުކާރުގެ ބައެއް މުއައްސަސާތަކުގެ އިސްވެރިން ބައިވެރިވެވަޑައިގަންނަވައެވެ.


Sharuee Ruqyage Namugai Olhuvaanulaashe (7vana bai )\nޝަރުޢީ ރުޤުޔާގެ ނަމުގައި އޮޅުވާނުލާށެ! ( 7ވަނަ ބައި )\nMay 19, 2021 May 19, 2021 ޢަލީ އާސިރު\t0 Comments\nހިލޭ އަންހެނުންނަށް ރުޤުޔާ ކުރާއިރު ގައިގައި އަތްލުން\nހިލޭއަންހެނުންނަށް ރުޤުޔާ ކުރާއިރު ބޮލުގައި އަތްލުމާއި އަދި ހަށިގަނޑު ތެރެއަށް ޖިންނި ޙާޟިރުވާހިނދު ބަނޑުގައި އަތްލައިގެން ކިޔެވުމާއި ގައިގައި ހިފެހެއްޓުމަކީ ރުޤުޔާކުރާ ބައެއް މީހުންގެ ކުރާކަމެކެވެ. ހަށިގަނޑުގައި އަތްލައިގެން ކިޔަވައިގެން ބަލިމީހާއަށް އަންނަ އަސަރުތަކާއި އަތްނުލާކިޔެވުން އަންނަ އަސަރުތަކާއި ތަފާތުކަމަށް މިބައިމީހުން ޤަބޫލުކުރެއެވެ. ޖެހިފައިވާ ރޫޙާނީ ބަލިމަޑުކަން އަވަހަށް ރަނގަޅުވުމުގައި ބަލިމީހާގެ ގައިގައި އަތްލައިގެން ކިޔެވުން އެއީ ތަޖުރިބާއިން ދެނެގަނެވިފައިވާ ކަންތައްތައްކަންވެސް މިފަދަ މީހުން ހުއްޖަތެއް ގޮތުގައި ގެނެއެވެ. ޚާއްޞަކޮށް ސިޙުރުޖެހިފައިވާނަމަ ނުވަތަ ސިޙުރު ހަދާފައިވާ އެއްޗެއް ކެވިފައިވާނަމަ ބަނޑުގައި އަތްލައި އަދި ކަރުގައި އަތްލައިގެން ކިޔެވުމުން އެތަކެތި ހަށިގަނޑުން ބޭރުކުރުމަށް އިތުރު ފަސޭހަތަކެއް ވެގެންދާކަމަށް ވަރަށް މުޖައްރިބުގޮތުގައި މިގޮތަށް ޢަމަލުކުރާ މީހުން ޤަބޫލުކުރެއެވެ.\nބަލިމީހާ އަވަހަށް ރަނގަޅުވުމާއި، ކެވިފައިވާ ސިޙުރުތައް ބަނޑުތެރެއިން ނެރެލުމުގައި ބަލިމީހާ ގައިގައި އަތްލުމަކީ ވަރަށް އަސަރުކުރުވަނިވި ކަމެއްކަމުގައި ވީނަމަވެސް ހިލޭ އަންހެނެއްގެ ގައިގައި ބީހުމަކީ އެއްވެސް ޙާލެއްގައި ހުއްދަވާނޭކަމެއް ނޫނެވެ. ރުޤުޔާ ކުރާ މީހެއްގެ ޙައިޞިއްޔަތުން މަތީގައި ބަޔާންވެގެން އެދިޔަ ކަންކަމަކީ ރުޤުޔާއިން ޝިފާލިބުން އަވަސްވާ ކަންތައްތަކެއްކަން ޚުދު އަޅުގަނޑުވެސް އެއްބަސްވަމެވެ. ނަމަވެސް ހިލޭ އަންހެނެއް ގައިގައި އަތްލުން ހުއްދަވެގެންނުވެއެވެ.\nމާނައީ: “ހުއްދަނުވާ ހިލޭ އަންހެނެއްގެ ގައިގަ ބީހުމަށްވުރެ ތިޔަބައިމީހުންގެ ތެރެއިން މީހެއްގެ ބޮލަށް ދަގަނޑު ތިނޯހެއް ހެރުންވެސް މާހެޔޮކަންބޮޑެވެ.”\nހަމައެހެންމެ ފިރެހެން ޑޮކްޓަރުންގެ ގާތަށް ހިލޭ އަންނެހްނުން އައުމުން ފަރުވާކުރުމުގައިވެސް ގައިގައި އަތްލަން ޖެހިއްޖެ ޙާލަތުގައި އަތްލުމަކީ ޝަރުޢީ ރުޤުޔާ ކުރަން އަންނަ ހިލޭ އަންހެނާގެ ގައިގައި ބީހުމަށް އޮތް ހުއްޖަތެއް ނޫނެވެ. މިކަމުގެ އެންމެ ބޮޑު ހެއްކަކީ ބަލިމީހާ ގައިގައި އަތްނުލައި ވެސް ބަލިމީހާއަށް ޖެހިފައިވާ ރޫޙާނީ ބަލިމަޑުކަން ﷲ ގެ ވާގިފުޅާއެކު ޝަރުޢީ ރުޤްޔާކޮށްގެން ރަނގަޅުވުމެވެ. އަދި ދަންނައެވެ. ޝަރުޢީ ރުޤުޔާ ކުރުމަކީ އެކަމުގައި ޑޮކްޓަރީގޮތުން ކުރަންޖެހޭ ބޮޑެތި އޮޕަރޭޝަންފަދަ ކަންކަން އޭގައި ހިމެނިގެން ވާކަމެއް ނުމެ ނޫންމެއެވެ. އަދި ޑޮކްޓަރީ ފަރުވާގައިވެސް އަތްލުން ހުއްދަވެގެންވަނީ ޟަރޫރީގޮތުން ކޮންމެހެން އަތްލަން ޖެހިއްޖެ ޙާލަތުގައެވެ.\nސ: ފިއްތުންތައް ޖިންނިޔަށް އިތުރުކޮށް، ދަތި ކުރުމަށް ކަމުގައި ބުނެ އެއްވެސް ހުރަހެއް ނެތި (ޖިންނީންގެ އުނދަގޫ ކުރިމަތިވާ) ހިލޭ އަންހެނެއްގެ ހަށިގަނޑުގައި، އެއީ އަތްކަމުގައި ވިޔަސް ނުވަތަ ނިތްކުރި ކަމުގައި ވިޔަސް ނުވަތަ ކަނދުރާ ކަމުގައިވިޔަސް ބީހެވިދާނެތޯއެވެ؟ އަދި އެފަދައިން ބީހުމަކީ ހޮސްޕިޓަލުތަކުގެ ޑޮކްޓަރުން ފަރުވާ ދިނުމަށް ޓަކައި ބަލިމީހާގެ ހަށިގަނޑުގައި ބީހުން ފަދަ ކަމެއް ކަމުގައި ވާނެތޯއެވެ.؟ އެކަމުގައި ގެންގުޅެންޖެހޭ މިންގަނޑަކީ ކޮބައިތޯއެވެ؟\nއެހެނީ ޑޮކްޓަރީ ފަރުވާ ދިނުމުގައި، އެފަރުވާ ދޭންވާ ތަނެއްގައި ނުބީހި ފަރުވާ ދިނުމަކީ ބައެއް ފަހަރު ވާނޭކަމެއްނޫނެވެ. މިއާ ޚިލާފަށް ރުޤުޔާ ކުރާ މީހާގެ ޢަމަލަކީ (އެކަމަށް ވާރިދުވެފައިވާ ތަކެތި) ކިޔެވުމާއި އަނގައިން ފުމެލުން ފަދަ ކަންކަމެވެ. އެއީ ނުބީހި ކުރެވިދާނެ ފަދަ ކަންކަމެވެ. [فتاوى اللجنة الدائمة للبحوث العلمية / مجلد: ١ / ص: ٩٠-٩١ / طبعة: الرئاسة العامة]\nހިލޭ އަންހެނެއްގެ ގައިގައި ބީހުމަކީ ޙަރާމްވެގެންވާ ކަމެއްކަމުގައި، މި ދަލީލުތަކުން ހާމަވެގެންދެއެވެ.\nރަސޫލާ صلى الله عليه وسلم ހިލޭ އަންހެނުންނާއި އަތާ އަތްޖޯޑުކޮށް ސަލާމުކޮށް ނޫޅުއްވައެވެ. ރަސޫލާ صلى الله عليه وسلم ޙަދީޘްކުރެއްވިއެވެ.: “إِنيِّ لا أُصَافِحُ النِّسَاءَ “. [سنن النسائي / كتاب: البيعة / باب: بيعة النساء / رقم: ٤١٨١، وسنن ابن ماجه/ كتاب: الجهاد / باب: بيعة النساء / رقم: ٢٨٧٤، وصححه الألباني في السلسلة رقم: ٥٢٩]\nމާނައީ: “ހަމަކަށަވަރުން ތިމަންކަލޭގެފާނު (ހިލޭ) އަންހެނުންނާ އަތާއަތްޖޯޑުކޮށް ސަލާމުނުކުރަމެވެ.”\nމީގެ އިތުރުން ހިލޭ އަންހެނެއްގެ ގައިގައި ބީހުމަކީ އެކަމުން އެތައް ފިތުނަތަކަކަށް މަގުފަހިވެގެންދާނެ ކަންކަމެވެ.އެއީ ޒިނޭ ފަދަ ފާޙިޝް ކަންކަމަށް ހުޅުވާލެވޭ ދޮރެކެވެ. ޤުރުއާނުގައި ޒިނޭއާއި ކައިރިނުވުމަށް އަންގާފައިވަނީ އެހެންވެއެވެ. ޒިނޭއާއި މަގުފަހިކުރުވާ ކަންކަމުން ދުރުވެތިބުމަށެވެ.\nފޮތް މުރާޖަޢާ ކޮށްދެއްވީ: އައްޝައިޚް ޖައުފަރު ފާއިޒް\n← ޝަރުޢީ ރުޤުޔާގެ ނަމުގައި އޮޅުވާނުލާށެ! ( 6ވަނަ ބައި )\nރެއިކީ އާއި އެފަދަ ފަރުވާތަކުގެ ހަޤީގަތް( 1 ވަނަ ބައި) →\nތަފާތު ސިޙުރުތަކުގެ އަލާމާތްތައް\nAugust 18, 2016 June 21, 2021 ޢަލީ އާސިރު\t5\nApril 10, 2016 June 21, 2021 ޢަލީ އާސިރު\t0


7 އޭޕްރީލް 2020, 18:51 |\nފުވައްމުލައް ސިޓީގައި ގާއިމުކޮށްފައިވާ ނަރުދަމާ ނިޒާމުގެ މައްސަލަތަކާއި ހެދި މިހާރު ބައްޓާފައިވާ ޖަންކްޝަންތައް ނުވަތަ ކެޗްޕިޓް ތައް ނެގުމުގެ މަސައްކަތް ފެނަކަ-ފުވައްމުލައް އިން ކުރަމުން އެބަދެއެވެ.\nނަރުދަމާ ނިޒާމާއި ގުޅުވައިދޭ އިން ޖަންކްޝަންތައް ނަގަން ފެނަކަ-ފުވައްމުލައް ނިންމީ އެނިޒާމަށް ދިމާވާ މައްސަލަތައް ހައްލުކުރުމުގެ ގޮތުން ކުރެވޭ މަސައްކަތުގެ ތެރެއިންނެވެ. އެގޮތުން ފުވައްމުލައް ސިޓީގެ ނަރުދަމާ ނިޒާމު އިންޖިނިއަރުން ވަނީ ގާތުން ބަލައި ދިރާސާ ކޮށްފައި ކަމަށް ފެނަކައިން ހާމަކުރެއެވެ.\nނަރުދަމާ ނިޒާމުގެ ސާވޭއިން ފާހަގަ ކުރެވުނު ގޮތުގައި ގޭގޭގައި ބަހައްޓާފައި ހުރި ކެޗްޕިޓްތަކުން ލީކުވާކަން ވަނީ ޔަގީން ކުރެވިފައެވެ. އަދި ކެޗްޕިޓްތަކުން ލީކުވާ މައްސަލަ ހައްލުކުރުމަށް ކެޗްޕިޓްތައް ނަގަންޖެހޭ ކަމަށެވެ. އެގޮތުން ނަގާ ކެޗްޕިޓް ތަކުގެ ތެރެއިން މިހާރު ނަރުދަމާގެ ނިޒާމާއި ގުޅާފައިވާ ގޭގޭގެ ކެޗްޕިޓްތަކުގެ ބަދަލުގައި އައު ކެޗްޕިޓްތަކެއް ބެހެއްޓުމަށް އެކުންފުނިން ވަނީ ނިންމާފައެވެ.\nއަދި މިހާރު ނަރުދަމާގެ ނިޒާމާއި ގުޅާފައި ނުވާ ގޭގޭގެ ކެޗްޕިޓްތައް ނަގައި ހޮޅިލައިން ވަގުތީ ގޮތުން ބަންދު ކުރުމަށް ހަމަޖެހިފައި ވެއެވެ. ނަމަވެސް މިގޮތުން ކެޗްޕިޓްތައް ނަގައި ބަންދުކުރެވޭ ތަންތަނަށް ފަހުން ނަރުދަނާގެ ނިޒާމައި ގުޅަން ބޭނުންވެގެން ޚިދުމަތަށް އެދުމުން އިތުރު އަގަކާއި ނުލައި ކެޗްޕިޓްތައް އަލުން ބަހައްޓައި ދެވޭނެކަމަށް ހާމަކުރައްވައެވެ.\nފުވައްމުލައް ސިޓީގެ ނަރުދަމާ ނިޒާމުން ނަޖިސް ލީކުވާ ކަމުގެ ޝަކުވާ ގިނަވެފައި\nނަރުދަމާގެ މައްސަލަތއް ހައްލުކުރުމަށް ކުރެވެ މި މަސައްކަތަށް ފުވައްމުލައް ސިޓީެގ ރައްޔިތުންގެ އހީތެރިކަން ބޭނުންވާކަމަށް ފެނަކައި ފުވައްމުއް އިން ހާމަކުރައްވާފައި ވެއެވެ. އަދި މިކަމުގައި އެއްބާރުލުން ނުދެއްވާ ފަރާތްތަކަށް ގަވާއިދުގަިއ ވާ ގޮތުގެ މަތިން ޚިދުމަތް ދެވެން ނޯންނާނެ ކަމަށް ފެނަކަ-ފުވައްމުލައް އިން ހާމަކުރައްވައެވެ.\nފައިތުވި އަހަރު ނޮވެމްބަރު މަހު ފެނަކަ ފުވައްމުލައް އިން ބުނެފައިވަނީ ފުވައްމުލައް ސިޓީގެ ނަރުދަމާ ނިޒާމަށް ދިމާވެފައިވާ މައްސަލަ ވަރަށް އަވަހަށް ހައްލުކޮށްދޭނެ ކަމަށެވެ.\nގޭގެ ފާޚާނާ ޖަންކްޝަން ތަކުން މަގުގައި ހުންނަ ޖަންކްޝަނަށް ފެނާއި ނަޖިސް ގެންގޮސްދެނީ ގްރެވިޓީގައެވެ. ޣާޒީމަގުން އިރު-ދެކުނަށާއި(އޭ، ބީ) އަދި ހުޅަނގު-އުތުރު (ސީ ޑީ)ގެ މަގުތަކުގައި ހުރި ޖަންކްޝަންތަކުން ފެނާއި ނަޖިސް ދެ ތަނަކަށް ޖަމާކުރެ ވެނީ ވެކިއުމް ސިސްޓަމުންނެވެ. އަދި މި ދެ ކަލެކްޝަން ޕޮއިންޓަށް ޖަމާވާ ނަޖިހާއި ފެން މިސްކިމަގު ގައި ހުންނަ މައި ސްޓޭޝަނަށް ޖަމާކުރެވި ޓްރީޓް ކުރުމަށްފަހު ޕަމްޕް ސިސްޓަމް މެދުވެރިކޮށް ރަށުން ބޭރުކުރެއެވެ.\nމައްސަލަ ޖެހިގެން އުޅޭކަމަށް ކުރިން ބުނެފައި ވަނީ ވެކިއުމް ސިސްޓަމް ތަކުގައެވެ. އެއީ ފެން ނުވަންނަ ގޮތަށް (ވޯޓަރ ފްރޫފް) ‘އެއަރ ޓައިޓް’ ސިސްޓަމަކަށް ވާން ޖެހެއެވެ. ނަމަވެސް މިސްިތަމުގައި ހިމެނޭ ޖަންކްޝަންތަކަށް ފެންވަދެ އަދި ސިސްތަމުން ލިކުވެ ސިސްޓަމްގައި މައްސަލަޖެހެނީ ކަމަށް ވެއެއެވެ. ވޯޓަރޕްރޫފް ޖަންކްޝަންތަކަށް ފެންވަދެ ޕްރެޝަރ ޕަމްޕްތަކުގެ މަސައްކަތް ހުއްޓެނީއެވެ. އެއާއެކު ސިސްޓަމްގެ އެކިބައިތައް ފެއިލްވެ ބައެއް ހިސާބުތަކުން ނަޖިސް ލީކުވުމާއި ކުރިމަތިލާންޖެހެއެވެ.\nފުވައްމުލައް ސިޓީގެ ނަރުދަމާއިން ލީކުވާ މައްސަލައެއްގެ ކަންބޮޑުވުން ހިއްސާކޮށް އިއްޔެ އާއްމު ރައްޔިތަކު ސޯޝަލް މީޑިއާގައި ހިއްސާކުރި ފޮޓޯއެއް.\nނަރުދަމާ ކެޗްޕިޓް (ޖަންކްޝަން)ތައް ބަދަލުކުރުމާއި ނެގުން


America in Afghanistan ah eheevaan Qatar gai ofeeheh\nއެމެރިކާއިން އަފްޣާނިސްތާނަށް އެހީވާން ގަތަރުގައި އޮފީހެއް\nއެމެރިކާ އެއާ ފޯސް އެފް16 އިގެ ޖެޓެއް އަފްޣާނިސްތާން ބަގްރާމް އެއާބޭސްއިން ނައްޓާލަނީ\nއެމެރިކާއިން އަފްޣާނިސްތާން ސިފައިންނަށް އެހީތެރިވާން ގަތަރުގައި ސެކިޔުރިޓީ އޮފީހެއް ހުޅުވަނީ އެވެ. އެމެރިކާގެ ޑިފެންސް ސެކްރެޓަރީ ލޮއިޑް އޮސްޓިން ވިދާޅުވި ގޮތުން އޮފިސް ހުޅުވަން ހުއްދަ ދެއްވައި ވެރިއަކު ވެސް ވަނީ ހަމަޖައްސަވާފަ އެވެ. އޮފީސް ހިންގަން ހަވާލުކޮށްފައި ވަނީ ބްރިގޭޑިއާ ޖެނެރަލް ކާޓިސް ބަޒާޑްއާ އެވެ.\nއަފްޣާނިސްތާނުން ޓެރަރިޒަމް ނައްތާލުމަށް ކަމަށް ބުނެ އެމެރިކާ ސިފައިން އެ ގައުމަށް އެރީ އޮކްޓޯބަރު 2001 ގައެވެ. މަޝްރަހު ދިރާސާކުރާ ތަޖުރިބާކާރުން ވިދާޅުވާ ގޮތުން 20 އަހަރެއްހާ ދުވަހު އަފްޣާނިސްތާންގައި އެމެރިކާ ސިފައިން ކުރި މަސައްކަތުން ބިނާ ކުރަނިވި އެއްވެސް ކަމެއް ކުރެވިފައި ނުވެ އެވެ.\nއެމެރިކާ ސިފައިން އަފްޣާނިސްތާނުން ފޭބުމަށް އެކުލަވާލި ތާވަލާ އެއްގޮތަށް އެންމެ ފަހު ބައިގަނޑު ބަގްރާމް އެއާބޭސްއިން ވަނީ ފައިބާފަ އެވެ. ޕެންޓަގަންގެ ތަރުޖަމާން ޖޯން ކާބީ ވެސް ވަނީ މިކަން ކަށަވަރު ކޮށްދީފަ އެވެ.\nއަފްޣާނިސްތާން ބަގްރާމް އެއާބޭސްގައި އެމެރިކާ ސިފައިން ފޯރި މަރަނީ\nގަތަރުގައި އެމެރިކާއިން ސެކިއުރިޓީ އޮފީހެއް ހުޅުވަނީ އަފްޣާނިސްތާނަށް އެހީތެރިވާން ކަމަށް ބުނެ އެވެ. ތާލިބާނުންނަ ދެކޮޅަށް އަފްޣާން ސިފައިން ކުރާ މަސައްކަތްތަކަށް އެހީތެރިވުމަށާއި އެ ގައުމުގެ ތަރައްގީއަށް އަދި އިންސާނީ ހައްގުތައް ހިމާޔަތް ކުރަން އެމެރިކާއިން އެހީތެރިވާނެ ކަމަށް ޖޯ ބައިޑަން ވަނީ ވިދާޅުވަ އެވެ.\nއަފްޣާނިސްނުން އެމެރިކާ ސިފައިން ބާލާނެ ކަމަށް އެ ގައުމުން ބުނި ނަމަވެސް މިހާރު ވާހަކަތައް ހުރި ގޮތުން އެމެރިކާއިން ކޮންމެވެސް މަސައްކަތްތަކެއް އަފްޣާނިސްތާންގައި ކުރާނެ އެވެ. އެމެރިކާގެ ނުފޫޒު ކާބުލްގައި ދެމިއޮންނާނެ އެވެ. ގައުމުގެ ދިފާއުގައި ސަރުކާރަށް އެހީތެރިވާން ކަމަށް ބުނެ އަދި ސަރުކާރަށް ލަފާދޭން ކަމަށް ބުނެ އެމެރިކާގެ އަސްކަރީ އޮފިޝަލުން އަފްޣާނިސްތާންގައި ހަރަކާތްތެރިވާނެ އެވެ.\nއެމެރިކާ އަފްޣާނިސްތާން ގަތަރު


Sarukaarun New Port ga boduthalhu alhuvaifi\nސަރުކާރުން ނިއުޕޯޓްގައި ބޮޑުތަޅު އަޅުވައިފި\nނިއުޕޯޓް ވިއު: އެތަނުގައި ހައުސިންއިން ވަނީ ބޮޑު ތަޅު އަޅުވާފައި -- ފޮޓޯ: އަވަސް އާކައިވް\nނިއު ޕޯޓް ވިއު ހިންގަމުން ގެންދިޔަ އިމާރާތުގައި ޕްލޭނިން މިނިސްޓްރީން ބޮޑުތަޅު އަޅުވާ ބަންދު ކޮށްފި އެވެ.\nނިއު ޕޯޓް ހިންގި ސްޓްރާޑާ ކުންފުނިން ނެރުނު ބަޔާނެއްގައި ބުނެފައި ވަނީ އެތާނގެ މައްސަލަ ޝަރީއަތުގައި ވަނިކޮށް ސްޓޭޓް މިނިސްޓަރު އަކްރަމް ކަމާލުއްދީން އިސްކޮށް ހުންނަވާ 10 ވަރަކަށް މީހުންނާއެކު ނިއުޕޯޓް ވިއުއަށް ގަދަބާރުން ވަދެފައިވާ ކަމަށެވެ. ނިއުޕޯޓަށް އެމީހުން ވަނީ ފުލުހުންގެ އެހީތެރިކަމާއެކު ކޯޓް އަމުރެއް ވެސް ނެތި ކަމަށާ ދިޔައީ އެތަން ހުސް ކުރަން ކަމަށް ކުންފުނީގެ މުވައްޒިފުންނަށް އަންގާފައިވާ ކަމަށެވެ.\nނަމަވެސް އެފަދަ ކަމެއް ކުރާކަން ޕްލޭނިން މިނިސްޓްރީ އާއި ސަރުކާރުގެ އެެހެން އިދާރާއަކުން ވެސް އެ ކުންފުންޏަށް އަންގާފައިނުވާ ކަމަށް އެ ބަޔާނުގައި ވެއެވެ.\n"... ތަނުގެ ތަޅު ހަލާކުކޮށް ހުއްދަނެތި އިމާރާތުގެ ތެރެއަށްވަދެ މި ކުންފުނީގެ މުދާ ހާވާ، ފޮޓޯ ނަގައި، ތަނުގައި ފިލާ ޖެހުމަށްފަހު ބޮޑު ތަޅެއް ހަރުކޮށް ވަނީ ބަންދުކޮށްފައި. ސަރުކާރު ރަސްމީކޮށް ބަންދުކޮށްފައިވާ މިދަނޑިވަޅުގައި ކުލަ ހެދުމުގައި އެއްވެސް ރަސްމީ ލިޔެކިޔުމެއް ދެއްކުމަކައި ނުލައި ބަޔަކު ގޮސް މިފަދައިން ކަންކަންކޮށްފައިވާ މައްސަލަ މިހާރު ވާނީ ފުލުސް އޮފީހަށް ހުށައަޅާފައި،" ސްޓްރާޑާ ކުންފުނިން ނެރުނު ބަޔާނެއްގައި ވެއެވެ.\nއެ ކުންފުނިން ބުނީ ސަރުކާރުގެ އެތައް މުވައްޒިފުންނެއް ނެރެގެން ނިއުޕޯޓްވިއު މިއަދު ބަންދުކުރި ކުރުމަކީ ވަރަށް ޒިންމާދާރުކަން ކުޑަ އަމަލެއް ކަމަށެވެ. ސަރުކާރުން މިކަން ކޮށްފައިވަނީ ހައްގާއި އިންސާފުގެ ބޭރުން، ސިޔާސީ ގޮތުން އެ ކުންފުންޏަށް މެސެޖެއް ދިނުމުގެ ނިޔަތުގައި ކަމަށެވެ.\nމި މައްސަލަ މިހާރު ހައިކޯޓާ ކަމާބެހޭ އެހެން ފަރާތްތަކަށް ވެސް ހުށައަޅާފައިވާއިރު ތަނުގައި ހުރި އެކުންފުނީގެ ތަކެއްޗަށް ލިބޭ ގެއްލުމަށް ދައުލަތުން ޒިންމާވާން ޖެހޭނެ ކަމަށްވެސް ސްޓްރާޑާ ކުންފުނިން ނެރުނު ބަޔާނެއްގައި ވަނީ ބުނެފައި ވެއެވެ.\nސިނަމާލެ ބްރިޖްގެ މަސައްކަތްތައް ނިމެންދެން އެތަނުގެ މަސައްކަތް ކުރިއަށްދާ ގޮތް ބަލާށައި އެ ސަރަހައްދުގައި ވަގުތު ހޭދަކޮށްލާނެ ޕްލެޓްފޯމެއް ހެދުމަށާއި ރެސްޓޯރެންޓެއް ހިންގުމަށް ސްޓާރާޑާ ކުންފުންޏާ ހަވާލު ކުރީ ޑިސެމްބަރު 22، 2016 ގަ އެވެ. އެންމެ ފުރަތަމަ އެ ބިން އެ ކުންފުންޏަށް ތިން އަހަރަށް ހަވާލު ކުރި ނަމަވެސް ފަހުން އެ މުއްދަތު އަށް އަހަރަށް އިތުރު ކުރި އެވެ.\nނަމަވެސް މައްސަލަ އަދިވެސް ޝަރުއީ މަރުހަލާއިން އަދި އޮތީ ނުނިމި އެވެ.\nމިނިސްޓްރީ އޮފް ނެޝަނަލް ޕްލޭނިން އެންޑް އިންފްރާސްޓްރަކްޗާ


Thailand gai quarantine nuvaa listah Raajje\nތައިލެންޑުގައި ކަރަންޓްރީން ނުވާ ލިސްޓަށް ރާއްޖެ\nރާއްޖޭގެ ވީއައިއޭ އެއާޕޯޓް: ތައިލެންޑްގެ ކަރަންޓީ ނުވާން ނުޖެހޭ ލިސްޓުގައި ރާއްޖެ ހިމަނާފައިވޭ -- ފޮޓޯ: އަވަސް\nކޮވިޑަށް ފަހު ތައިލެންޑް ހުޅުވާލާފައިވާއިރު އެ ގައުމަށް ގޮސް ކަަރަންޓީން ވާން ނުޖެހޭ ލިސްޓަށް ރާއްޖެ ލައިފި އެވެ.\nތައިލެންޑުގެ ޓޫރިޒަމުން ނެރުނު ކޮވިޑް ރިސްޓްރިކްޝަންސް ލިސްޓުގައި ބުނެފައި ވަނީ މާދަމާއިން ފެށިގެން އެ ގައުމަށް ގޮސް ކަރަންޓީނު ވާން ނުޖެހޭނީ އެމީހަކު ހުރި ގައުމެއްގެ ކޮވިޑްގެ ހާލަތު ރަނގަޅުވެފައި ވެކްސިންގެ ދެ ޑޯޒް ފުރިހަމަ ކޮށްފައިވާނަމަ ކަމަށެވެ.\nތައިލެންޑުން ވަނީ އެ އުސޫލުތަކަށް ފެތޭ ލިސްޓެއް ވެސް އާންމުކޮށްފަ އެވެ. އެ ލިސްޓުގައި ރާއްޖެއާއެކު 63 ގައުމެއް ހިމެނެ އެވެ. އޭގެ ތެރޭގައި އިންޑިއާ އާއި ސްރީ ލަންކާގެ އިތުރުން ޔޫރަޕްގެ ގައުމުތައް ވެސް ހިމެނެ އެވެ.\nކޮވިޑްގެ ހާލަތު އެއްވަރެއްގައި ރާއްޖޭގައި ވަނީ ހިފަހައްޓާފަ އެވެ. އަދި އާބާދީގެ 60 ޕަސެންޓައްވުރެ ގިނަ މީހުން ވަނީ ވެކްސިން ފުރިހަމަ ކޮށްފަ އެވެ. ރާއްޖޭގެ ހާލަތު ރަނގަޅުވަމުން ދާތީ ގިނަ ގައުމުތަކަކުން ވަނީ ލުއި ދީފަ އެވެ. އެގޮތުން ޔޫކޭ އަދި އަބޫދާބީގެ ގްރީން ލިސްޓަށް ވެސް ރާއްޖެ ލާފައި ވެއެވެ.\nޓޫރިޒަމް ވެލާނާ އިންޓަނޭޝަނަލް އެއާޕޯޓް ޓޫރިސްޓް އެރައިވަލް + އެޗްޕީއޭ ތައިލެންޑް އެމްއޭސީއެލް ކޮވިޑް-19 ކޮވިޑް-19 އިގެ ބަލާއާފާތް ލޮކްޑައުން ޕްރޮޓޮކޯލް


America Ge Haalath Goahun Goahah, Trump Scienceverin Ge Bas Gabooleh Nukurey - Vaguthu\nއެމެރިކާގެ ބައެއް ސްޓޭޓްތަކުގައި ކޮވިޑް-19 އަށް ފައްސިވަމުންދާ މީހުންގެ އަދަދު ކޮންމެ ދުވަހަކު ދަނީ އިތުރު ވަމުންނެވެ. އިއްޔެ ވެސް އެމެރިކާ އިން ބައިލައްކަ އަށް ވުރެ ގިނަ މީހުން ވަނީ ކޮވިޑް-19 އަށް ފައްސިވެފައެވެ. ނަމަވެސް އެމެރިކާގެ ރިޔާސީ ގަނޑުވަރު، ވައިޓްހައުސްގެ އިސްވެރިން ގެންދަނީ ސައިންސްވެރިން ދައްކާ ވާހަކަތައް ޓްރަމްޕް ގަބޫލު ނުކުރާނެކަން ވަރަށް ސާފުކޮށް ބުނަމުންނެވެ.\nއިއްޔެ އެމެރިކާ އިން 58000 މީހުން ވަނީ ކޮވިޑް-19 އަށް ފައްސިވެފައެވެ. އެމެރިކާ އިން ކޮވިޑް-19 އަށް ފައްސިވާ މީހުންގެ އަދަދު އިތުރު ވަމުން އަންނާނީ އިންފެކްޝަސް ޑިސީސްގެ ދާއިރާ އިން އެމެރިކާގައި ހުރި އެންމެ ބޮޑު ތަޖުރިބާކާރު ޑރ.އެންތަނީ ފައުޗީ ވަނީ ފިޔަވަޅުތައް ހަރުކަށި ކުރަން މިހަފްތާގައި ގޮވާލާފައެވެ.\nޑރ.ފައުޗީ އަށް ރައްދުދީ ވައިޓް ހައުސްގެ އޮފިޝަލުން ބުނެފައި ވަނީ ފައުޗީ ދައްކަނީ "ތާކުންތާކު ނުޖެހޭ ސިޔާސީ ވާހަކަ" ކަމަށެވެ.\nޑރ.ފައުޗީ ބީބީސީ އަށް ދެއްވި އިންޓަވިއުއެއްގައި ވިދާޅުވީ މުޖުތަމަޢުގެ ތެރޭގައި ބަލި ފެތުރެމުން ދާނަމަ، އެމެރިކާ އިން މަރުވާ މީހުންގެ އަދަދު ކުއްލިއަކަށް އިތުރުވެ، އެތައް ބަޔަކު މަރުވެގެން ހިނގައިދާނެ ކަމަށެވެ. ނަމަވެސް ވައިޓް ހައުސް އިން ބުނަނީ އެމެރިކާ އިން ކޮވިޑް-19 އަށް ފައްސިވާ މީހުންގެ ޖުމްލަ އަދަދު އިތުރު ވަމުން އަންނަނީ ޓެސްޓް ކުރުން އިތުރު ކުރުމުން ކަމަށާއި، އެމެރިކާގައި ބަލީގެ ނުރައްކާ އޮތް މިންވަރު މިހާރު ވަރަށް ބޮޑަށް ކުޑަ ކުރެވިފައިވާ ކަމަށެވެ.\nޑރ.ފައުޗީގެ ބަސް އެމެރިކާ ސަރުކާރުން ގަބޫލު ނުކުރި ނަމަވެސް އެމެރިކާގެ ގިނަ އާއްމުން އޭނާގެ ވާހަކަ ގަބޫލު ކުރެއެވެ. އެމެރިކާގައި މިހަފްތާގައި ނެގި ޚިޔާލު ހޯދުމުގެ ވޯޓަކުން ދައްކާ ގޮތުގައި އެމެރިކާ ރައްޔިތުންގެ %67 މީހުން ޑރ.ފައުޗީ އަށް އިތުބާރު ކުރެއެވެ. ނަމަވެސް ޓްރަމްޕަށް އިތުބާރު ކުރަނީ %26 މީހުންނެވެ.\nޖުލައި 13, 2020 08:50\nސައިންސުވެރިންގެ އަޑު އެހީ ދިވެހީންނޫންތޯ..\nޖުލައި 13, 2020 17:46\nގައުމުތައް ހަލާކުވަމުން މިދަނީ ވެރިންގެ ގޮތުގައި ނާގާބިލް ކުފޫހަމަ ނުވާ މީހުން ތިބީމަ ، މިގައުމިގެ ހަލާކު ކެނެރީގޭ ބުއްޅަބެޔާ އޭނަގެ އައުވާނުން.


މީޑިއާތަކަށް ފޮނުވި ސިޓީތައް ބާތިލް ކުރަން މީޑިއާ ކައުންސިލުން ނިންމައިފި\nމީޑިއާ ކައުންސިލްގެ ރައީސް މުއީދު (ވ) އަދި ނައިބު ރައީސް އަބީރު ނޫސްވެރިންގެ ބައްދަލުވުމެއްގައި.--- ފޮޓޯ: ނިޝާން އަލީ/ މިހާރު\n22 މެއި 2017 - 20:41\nރައީސް އަބްދުﷲ ޔާމީންގެ އަނބިކަނބަލުން ފަސްޓް ލޭޑީ ފާތުމަތު އިބްރާހިމްގެ އަބުރަށް ގެއްލުން ލިބޭ ފަދަ ލިޔުންތަކެއް ފާހަގަކުރެވިގެން ކަމަށް ބުނެ އޮންލައިން މީޑިއާތަކުން ޖަވާބުދާރީވުމަށް އަންގައި މޯލްޑިވްސް މީޑިއާ ކައުންސިލް (އެމްއެމްސީ) އިން މިއަދު ފޮނުވި ސިޓީތައް ބާތިލް ކުރަން އެ ކައުންސިލުން ނިންމައިފި އެވެ.\nމީޑިއާ ކައުންސިލްގެ މެމްބަރަކު ވިދާޅުވި ގޮތުގައި ރައީސް އޮފީހުގެ ޗީފް ކޮމިއުނިކޭޝަން އޮފިސަރު ހުށަހެޅުއްވި ޝަކުވާތަކާ ގުޅިގެން މީޑިއާތަކަށް ފޮނުވި ސިޓީތައް ބާތިލް ކުރިކަން މާދަމާ މީޑިއާ އަށް އަންގާނެ އެވެ.\nމިދިޔަ މާޗް 17 ގައި ރައީސް އޮފީހުގެ ޗީފް ކޮމިއުނިކޭޝަން އޮފިސަރުގެ ނަމުގައި މީޑިއާ ކައުންސިލަށް ހުށަހެޅުއްވި ޝަކުވާތަކާ ގުޅިގެން، އެ ޝަކުވާތައް ރައްދުވާ މީޑިއާތަކުން އަންނަ މަހުގެ އެކެއްގެ ކުރިން ލިޔުމުން ޖަވާބުދާރީވުމަށް މިއަދު އަންގާފައިވާއިރު، އެ މައްސަލަ ވަނީ ވަރަށް ބޮޑަށް ހޫނުވެފަ އެވެ. އެކަމަކު ރައީސް އޮފީހުން ބުނަނީ އެއްވެސް ނޫސްވެރިއެއް އަދި މީޑިއާއެއްގެ މައްސަލަ ބަލައިދިނުމަށް މީޑިއާ ކައުންސިލަށް އެ އޮފީހުން ހުށަނާޅާ ކަމަށެވެ.\nއެ ޝަކުވާތައް އެމްއެމްސީ އަށް ހުށަހެޅިއިރު، ރައީސް އޮފީހުގެ ޗީފް ކޮމިއުނިކޭޝަން އޮފިސަރުގެ މަގާމުގައި ހުންނެވީ އަލީ ޚާލިދު އެވެ.\nމީޑިއާ ކައުންސިލުން މިރޭ ނެރުނު ބަޔާނެއްގައި ބުނީ މީޑިއާތަކުން ޖަވާބުދާރީވުމަށް އަންގައި ސިޓީ ފޮނުވާފައި ވަނީ، ރައީސް އޮފީހުގެ އޭރުގެ ޗީފް ކޮމިއުނިކޭޝަން އޮފިސަރުގެ އީމެއިލް އެޑްރެހުން އެ ކައުންސިލްގެ ސަމާލުކަމަށް ގެނެސް ދިން ލިޔެކިޔުމާ ގުޅިގެން ކަމަށެވެ.\nއެހެންކަމުން މީޑިއާތަކަށް ސިޓީ ފޮނުވީ ކައުންސިލްގެ ސަމާލު ކަމަށް އައިސްފައިވާ ޝަކުވާ އަށް ޖަވާބުދާރީވުމުގެ ފުރުސަތު ދިނުމަށް ކަމާ ގުޅޭ ލިޔެކިޔުމާ އެކުގައި ކަމަށް މީޑިއާ ކައުންސިލުން ބުނެ އެވެ.\n"ރައީސް އޮފީހުން ރާއްޖޭގެ އެއްވެސް ނޫސްވެރިޔަކާ ދެކޮޅަށް އަދި މީޑިއާ ދެކޮޅަށް ވެސް މައްސަލައެއް މޯލްޑިވްސް މީޑިއާ ކައުންސިލަށް ހުށަހަޅާފައިނުވާނެ ކަމަށް ބަޔާން ކުރައްވައި 2017 މެއި 22 ގައި މި ކައުންސިލުން ސިޓީއަކުން އަންގަވައިފަ އެވެ،" މީޑިއާ ކައުންސިލްގެ ބަޔާނުގައިވެ އެވެ.\n"މިހާރު" އަށް އެނގިފައިވާ ގޮތުގައި މި ނޫހުގެ އިތުރުން މިހާތަނަށް ރައީސް އޮފީހުން ހުށަހަޅާފައި ވަނީ ރާއްޖެޓީވީގެ ނިއުސް ވެބްސައިޓް ކަމަށްވާ ރާއްޖެއެމްވީ އާއި ވީއެފްޕީ އާއި ވަގުތު އަދި މޯލްޑިވްސް އިންޑިޕެންޑެންޓާ ދެކޮޅަށެވެ.\nއަބުރުގެ ގާނޫނާ ހިލާފު ކޮންޓެންޓެއް ޝާއިއުކުރި ފަރާތްތަކާ މެދު ފިޔަވަޅު އެޅުމުގެ ބާރު އޮތީ މީޑިއާ ކައުންސިލަށެވެ. އަބުރުގެ ގާނޫނާ ހިލާފު ކޮންޓެންޓެއް ބްރޯޑްކާސްޓްކުރާ ފަރާތްތަކުގެ ޝަކުވާ ހުށަހެޅުމާއި ފިޔަވަޅު އެޅުމުގެ ބާރު ލިބިގެން ވަނީ ބްރޯޑްކާސްޓިން ކޮމިޝަނަށެވެ.\nމީގެ ކުރިން މޯލްޑިވްސް ބްރޯޑްކާސްޓިން ކޮމިޝަނުން ރާއްޖެޓީވީ ދެ ފަހަރެއްގެ މަތިން ބޮޑެތި އަދަދުތަކުން ޖޫރިމަނާ ކުރުމުން އާންމުންގެ އެހީތެރިކަމާ އެކު އެ ފައިސާ ވަނީ ދައްކައިފަ އެވެ. އަބުރުގެ ގާނޫނު ދަށުން ނޫސްވެރިންނާއި މީޑިއާތައް ބޮޑެތި އަދަދުތަކުން ޖޫރިމަނާ ކުރެވެ އެވެ.\nމީޑިއާ ނޫސްވެރިކަން ރައީސް އޮފީސް މޯލްޑިވްސް މީޑިއާ ކައުންސިލް ނޫސްވެރިން އަބުރާ ބެހުން\n14 ކޮމެންޓް, 77 ރިއެކްޝަންސް\nޗީފް ކޮމިއިނިކޭޝަން އޮފިސަރު ކަމުގައި ހުންނެވި އަލީ ޚާލިދު ތިޔައީ ފައްކާ މީހެއް. މީޑިޔާ މީހުންގެ އެއްވުންތަކުގައި މީޑިޔާތަކާއި މާބޮޑަށް ގުޅުން އޮންނަ ކަމަށް އެއްކޮޅުން ދައްކަނީ. އަނެއްކޮޅުން ތިމާކުރި ކަމެއްކަން ފާޅުނުކޮށް، ވަގުވަގަށް މީޑިއާ ކައުންސިލުގެ ރައީސަށް މި އަންގަނީ މީޑިއާތަކަށް ފިޔަވަޅު އަޅަން. މިއަދު މީޑިއާ ކައުންސިލުގެ ރައީސް ވެސް އެބަދަނޭ ތިމަން އަކީ ކުރިން އޮތަް މީޑިއާ ކައުންސިލު ގެ ރައީސުން ކަހަލަ ރައީސެއް ނޫންކަން. އަޅުގަނޑަށް ފެންނަނީ މީޑިއާ ކައުންސިލުގެ ރައީސް ކަމުން މުއީދު އިސްތިއުފާ ދެއްވަން. މުއީދުގެ އިތުބާރު ގެއްލިއްޖެ އިނގޭ! އިސްތިއުފާ ނުދީފިނަމަ ކައުންސިލަށް އަހަރެން މިގޮވާލަނީ އިތުބާރު ނެތްކަމުގެ ވޯޓެއް ނަގަން.\nތަސައްރަފު ނުފުދޭ މީހުން ތިބީވަ ވާނެ ގޮތް ތީ.\nއީޔޫ ވަފުދުގެ އަސަރުކަމަށް ފެންނަނީ....\nއިލޮށިފަތި ދަށުވެފައި ތިބި ކުރަފިތަކެއް ދުށީމުތަ؟\nމީހެއްގެ ޖިސްމައް އަރައިގަނެ އަނިޔާކުރުމުން 200ރ ވަކިބަޔެއްގެ އަބުރު މުލިގައުމުގައި ފެތުރިފައި އެއާދިމާލައް ބަލާލެވޭގޮތަކުންވެސް މިލިޔަނުން ޖުރުމައިނާ މިދެން އަޅެ އަރަތެއްތަ؟؟\nބަލަގަ ދެންމީ ފުކެއްބޮޑުވަރު،\nބަތްކައްކާ ކުޅޭ ކުދިންކޮޅެއް އޮތަ.\nބަތެއްނޫން ގަރުދިޔަ ކައްކަނީ!!\nހަހަހަހަ ތިބޭފުޅުންނަށް އެނގިވަޑައި ގަންނަވާތޯ ތި ކުރެއްވޭ ކަމެއް. ހަމަ ބުއްދި ސަލާމަތުންތޯ ތި ތިއްބެވީ! އެއްދުވަހު ސިޓީތައް ބަލައި ގަންނާނެ. ޖެހިގެން އަންނަ ދުވަހު އެ ސިޓީތައް ބާތިލް ވާނެ. ނުވަތަ ބަލައެއް ނުގަންނާނެ. ޖޯކް. ނޫނޭ މިއީ ސަރުކާރެއް.\nމާރިޔާ ގައިގަ ޖަހާ މާރާމާރީ ހިންގިކަން ސާބިތުގެ އެކަންކުރި މީހާ ކޯޓުން 200ރ (ދުއިސައްތަ ރުފިޔާ) އިން ޖޫރިމަކާކޮށްފި! މިއަށްވުރެ އަބުރު ކިތަށްގުނަ އަގުބޮޑުތޯ؟


ނައިޖީރިއާ އާއި ސެނެގޯލް ސެމީފައިނަލަށް ދަތުރުކޮށްފި\nއިސްމާޢީލް ޝާހު 11 ޖުލައި 2019\nއެފްރިކާ ބައްރުގެ އެންމެ ޝަރަފްވެރި ފުޓުބޯޅަ މުބާރާތް ކަމަށްވާ އެފްރިކަން ކަޕް އޮފް ނޭޝަންސްގެ ސެމީފައިނަލަށް ނައިޖީރިއާ އާއި ސެނެގޯލް ދަތުރުކޮށްފި އެވެ.\nމުބާރާތުގެ ސެމީފައިނަލަށް ސެނެގޯލް ދަތުރުކުރީ ކުއާޓާފައިނަލުގައި ބެނިން އާއި ވާދަކޮށް 1-0 އިން މެޗު ކާމިޔާބުކޮށްގެންނެވެ. މި މެޗުގައި ސެނެގޯލްގެ ހަމައެކަނި ގޯލު ކާމިޔާބުކޮށްދިނީ އިދްރީސާ ގުއޭޔޭ އެވެ. އޭނާ މި ގޯލު ކާމިޔާބުކޮށްދިނީ ސެނެގޯލަށް ކުޅޭ ލިވަޕޫލުގެ ތަރި ސަޑިއޯ މާނޭ ތަނަވަސްކޮށްދިން ފުރުސަތަކުންނެވެ.\nމެޗު ނިމެން ދަނިކޮށް ބެނިންގެ ކުޅުންތެރިއަކު ކުރި ނުރައްކާތެރި ފައުލަކާއި ގުޅިގެން ބެނިންގެ އޮލިވިއަ ވާޑަން އަށް ވަނީ ރަތްކާޑެއް ދައްކާފަ އެވެ. އޭނާއަށް މި ކާޑު ދެއްކީ މެޗުގައި ގޯލުޖެހި އިދްރީސާއަށް ހަމަލާދިނުމާ ގުޅިގެންނެވެ. އިދްރީސާ އަކީ އަންނަ ސީޒަނުގައި ފްރާންސްގެ ޕީއެސްޖީން ފެނުމުގެ ފުރުސަތު ބޮޑު ކުުޅުންތެރިއެކެވެ.\nމި ގޯލަށްފަހު ވެސް ސެނެގޯލްއަށް ގޯލުޖަހާނެ ރަނގަޅު ފުރުސަތުތަކެއް ލިބިގެންދިޔަ އެވެ. މި މެޗުގައި ބެނިން ކުޅުނީ ޑިފެންސިވް ގޭމެކެވެ.\nކުއާޓާފައިނަލުގައި ސައުތު އެފްރިކާ ބަލިކޮށް ނައިޖީއާ މުބާރާތުގެ ސެމީފައިނަލަށް ދަތުރުކުރީ މެޗުގެ މެޗުގެ ފުރިހަމަ ވަގުތު ހަމަވާން މިނެޓަަށް ވެފައިވަނިކޮށް ކާމިޔާބުކުރި ލަނޑުންނެވެ. މި މެޗު ނައިޖީރިއާ ކާމިޔާބުކުރީ 2-1 ގެ ނަތީޖާއަކުންނެވެ. މެޗުގައި ފުރަތަމަ ގޯލުޖަހާ ލީޑުނެގީ ނައިޖީރިއާ އެވެ. މި ގޯލު މެޗުގެ 27 ވަނަ މިނެޓުގައި ކާމިޔާބުކޮށްދިނީ ސެމުއެލް ޗުކްވެޒް އެވެ.\nސައުތު އެފްރިކާއިން ނަތީޖާ ހަމަހަމަކޮށްފައިވަނީ މެޗުގެ 71 ވަނަ މިނެޓުގައި ބޮންގާނީ ޖެހި ގޯލުންނެވެ. އަދި މެޗުން ނައިޖީރިއާ މޮޅުވި ގޯލު 89 ވަނަ މިނެޓުގައި ޖަހާފައިވަނީ ވިލިއަމް އެވެ.\nސެމީފައިނަލުގައި މި ދެ ޓީމު ބައްދަލުކުރަންޖެހޭ ޓީމުތައް ޔަގީންވާނީ މިރޭ ކުޅޭ ސެމީފައިނަލް މެޗުތަކަށްފަހުގަ އެވެ. ނައިޖީރިއާ އާއި ދެކޮޅަށް ކުޅޭނީ އައިވަރީ ކޯސްޓް އާއި އަލްޖީރިއާ ބައްދަލުކުރާ ކުއާޓާފައިނަލް މެޗުން މޮޅުވާ ޓީމަކާއެވެ. އަދި ސެނެގޯލް ބައްދަލުކުރާނީ ޓިއުނީޝިއާ އާއި މަޑަގަސްކަރަ ބައްދަލުކުރާ ކުއާޓާފައިނަލު މެޗުން މޮޅުވާ ޓީމަކާއެވެ.\nއަރުޝީފަށް ނެގީ 11/07/2019 10:36\nއެންމެފަހުން އަޕްޑޭޓްކުރީ 11/07/2019 10:36\nޖަޢުފަރު ރަޝީދު 16 މިނެޓު ކުރިން\nޢަބްދުﷲ އައިމަން 24 މިނެޓު ކުރިން


ވޯލްޑް ކަޕަށް ގެންދިޔައީ އެކުވެރިޔާ އާއި އެއްވަރުގެ ފޮޓޯގަނޑެއް – Faanooz\nވޯލްޑް ކަޕަށް ގެންދިޔައީ އެކުވެރިޔާ އާއި އެއްވަރުގެ ފޮޓޯގަނޑެއް\nJune 20, 2018 | އަޙުމަދު އަނަސް\nރަޝިޔާގައި މިހާރު ކުރިޔައްދާ ވޯލްޑް ކަޕުގެ ތެރެއިން ތަފާތު ކަންކަމެއް ދަނީ ފެންނަމުންނެވެ. ކުޅުންތެރިންގެ އިތުރުން މުބާރާތް ބެލުމަށް ރަޝިޔާއަށް ދިޔަ ގިނަ އަދަދެއްގެ މީހުން ވަނީ ތަފާތު އެކި ކަންކަން ކޮށްފައެވެ. އަނެއްކާވެސް މިއޮތީ މިފަދަ އެހެން ކަމެކެވެ. މިފަހަރު މިއީ ވެސް ވަރަށް ތަފާތު ކަމެކެވެ.\nމިއީ މެކްސިކޯ އިން ރަޝިޔާއަށް ދިޔަ ބައެކެވެ. 2014 ވަނަ އަހަރުގެ ވޯލްޑު ކަޕަށްވެސް ދިޔަ ބައެކެވެ. 2014 ވަނަ އަހަރުގެ ވޯލްޑް ކަޕަށް ފަހު އަނެއްކާވެސް މިމީހުން ލާރި އެއްކުރަންފެށީ 2018 ވަނަ އަހަރުގެ ވޯލްޑްކަޕް ބަލައިލުމަށްޓަކައި ރަޝިޔާއަށް ދަތުރު ކުރުމަށެވެ. ދަތުރައް ވާންޖެހޭ ހުރިހާ ތައްޔާތީތަކެއް ވެނިމުނުފަހުން މިއަހަރުގެ އޭޕްރިލް މަހުގެ ތެރޭގައި މި6އެކުވެރިންނަށް ލިބުނީ ކުއްލި ސިހުމެކެވެ.6އެކުވެރިންގެ ތެރެއިން އެކަކުކެ އަނބިމީހާ އޭނާ ރަޝިޔާއަށް ދާން ހުއްދައެއް ނުދިނެވެ. އެތައް ފަހަރެއްގެ މަތިން ވާހަކަ ދައްކައިގެންވެސް މި އަންހެންމީހާ ރުހޭ ގޮތެއް ނުވިއެވެ.\nއެންމެ ފަހުން ރަޝިޔާއަށް ދާންޖެހުނީ ފަސް އެކުވެރިންނެވެ. އެހެނަމަވެސް ނުދެވުނު އެކުވެރިޔާގެ ބަދަލުގައި އޭނާއާއި އެއްވަރަށް ފޮޓޯއެއް ޕްރިންޓް ކޮށްގެން މި5އެކުވެރިން ވަނީ ރަޝިޔާއަށް ގެންގޮސްފައެވެ. މި5އެކުވެރިން “ފޮޓޯ ގަނޑު” ހިފައިގެން ތިބި މަންޒަރު ދައްކުވައިދޭ ފޮޓޯތަކާއި ވޯޑިޔޯތައް ދަނީ މީސް މީޑިޔާގައި ދައުރުވަމުންނެވެ.\nފޮޓޯ ގަނޑު ރަޝިޔާއަށް ގެންދިޔުމުގެ އިތުރުން އެފޮޓޯގަނޑު ނިންދަވާ، ކާންދީ އަދި މެޗުތައް ބަލަންވެސް ގެންގޮސްފައި ވެއެވެ. ޖާވިޔާ ނަމަކަށް ކިޔާ މި މީހާގެ ފޮޓޯ ގަނޑާއެކު އެތައް ބަޔަކު ވަނީ ފޮޓޯ ނަގަފައެވެ.\nވޯލްޑް ކަޕާއި ދިމާކޮށް ތަފާތު ކަންކަން ކުރުމަކީ ކޮންމެ އަހަރެއްގެ ފަހަރަކުވެސް ވަރަށް ގިނަ ބަޔަކު ކުރާ ކަމެކެވެ. އެގޮތުން މިފަހަރު “ހުއްދަ ނުލިބިގެން” ވޯލްޑް ކަޕް ބަލަން ނުދެވުނު ޖާވިޔާ އާއި މެދު އޭނާގެ އެކުވެރިން މި އަމަލުކުރީވެސް ވަރަށް ތަފާތު ގޮތަކަށެވެ.


Queensland ge gedhoru kulee ge siyaasathegga Dhivessegge dhiraasaa | Mihaaru\nކުއީންސްލެންޑުގެ ގެދޮރު ކުލީގެ ސިޔާސަތެއްގައި ދިވެއްސެއްގެ ދިރާސާ\nޝާމް: އޮސްޓްރޭލިއާގައި އޭނާ ހެދި ކޯހުގެ ފަހު ޕްރޮޖެކްޓެއްގެ ގޮތުން ހެދި ދިރާސާއަކީ އެ ސްޓޭޓުގެ ކުލީ ގޭގެއާ ބެހޭ ގަވާއިދު އިސްލާހުކުރަން ބޭނުންތެރި އެއްޗަކަށް ވަނީ ވެފައި.\n24 ޑިސެމްބަރ 2018 - 07:14\nއޮސްޓްރޭލިއާގައި ހަދަމުން ދިޔަ ކޯހުގެ ފަހު އަހަރު އިންޓާންޝިޕެއް ލިބުނީމާ ޝާމް ނަސީރު މަސައްކަތްކުރީ ރަނގަޅު ނަތީޖާއެއް ހޯދާށެވެ. އޭނާ ހެދި ދިރާސާއަކީ ކުއީންސްލެންޑަށް ބޭނުންތެރި އެއްޗަކަށް ވެ، ސަރުކާރުގެ ސިޔާސަތެއް ތަންފީޒުކުރަން އެ ހޯދުންތައް ބޭނުންކޮށްފާނެ ކަމަކަށް ޝާމް، 24، ހިއެއް ނުކުރެ އެވެ. އެކަމަކު ގްރިފިތު ޔުނިވާސިޓީން ބެޗެލާ އޮފް ގަވަމެންޓް އެންޑް އިންޓަނޭޝަނަލް ރިލޭޝަންސް ފާސް ހޯދައިގެން އެނބުރި ރާއްޖެ އައިތާ އަހަރެއް ފަހުން ޝާމަށް އެނގުނު ގޮތުގައި ކުއީންސްލެންޑުގައި ކުއްޔަށް ދޭ ގޭގެއާ ބެހޭ ގަވާއިދުތައް ހަރުދަނާކުރަން އޭނާގެ ދިރާސާގެ ބޭނުން ހިފަން ފަށައިފި އެވެ.\nރައްޔިތުންގެ މަޖިލީހުގެ އިންޓަނެޝަނަލް ރިލޭޝަންސް ޑިޕާޓްމެންޓުގައި ދޮޅު އަހަރު އުޅެފައި ކިޔަވަން ބޭރަށް ދިޔަ ޝާމް "ކުއީންސްލެންޑް ޕާލަމެންޓްރީ ރިސާޗު އިންޓާންޝިޕް" ހެދީ އޭނާގެ ޔުނިވާސިޓީން އެ ފުރުސަތު ލިބުނު ތިން ދަރިވަރުންގެ ތެރޭގައި ހިމެނިގެންނެވެ. އެއީ އަހަރަކު 25 ދަރިވަރުންނަށް ޖާގަ ދޭ ޕްރޮގްރާމެކެވެ. ޝާމްއާ ހަވާލުވެވަޑައިގެންނެވި ޕާލަމެންޓް މެމްބަރު އަދި ހައުސިން މިނިސްޓަރު މިކް ޑި ބްރެނީ ބޭނުންވީ އޮސްޓްރޭލިއާގެ ދެވަނަ އަށް އެންމެ ބޮޑު ސްޓޭޓް، ކުއީންސްލެންޑްގެ ކުލީގެ ބާޒާރުގައި ޒުވާނުންނަށް ދިމާވާ މައްސަލަތަކަކީ ކޮބައިތޯ ބައްލަވާށެވެ. އެހެންވެ، ޝާމް ހެދީ ކުލީ ތަންތަނުގައި ދިރިއުޅޭ ޒުވާނުން ކުރާ ތަޖުރިބާތައް ދެނެގަތުމުގެ ދިރާސާއެކެވެ. އެ ޕްރޮޖެކްޓާ އެކު، އިންޓާންޝިޕް ޕްރޮގްރާމުން އޭނާ އަށް އެންމެ މަތިން މާކްސް ލިބުމުގެ އިތުރުން ކުއީންސްލެންޑްގެ ކުލީގެ ގަވާއިދުތައް 35 އަހަރު ތެރޭ ފުރަތަމަ ފަހަރަށް އިސްލާހުކުރުމުގައި ވެސް އެ ދިރާސާ ބޭނުންކުރެ އެވެ.\nދިރާސާގެ ހޯދުންތައް މިދިޔަ އަހަރުގެ ނޮވެމްބަރު މަހު ހުށަހެޅުމުން އެކަން ބަލައިގަނެ މިނިސްޓަރުގެ ފަރާތުން ޝާމް އަށް މިދިޔަ މާޗް މަހު ފޮނުވި ޝުކުރުގެ ސިޓީގައި ވެސް އޭގެ އިޝާރާތެއް ދީފައިވެ އެވެ. އެ ދިރާސާ އިން ޝާމް ހޯދާފައި ވަނީ މުހިއްމު މައްސަލަތަކެއް ކަމާއި ގަވާއިދުތައް އިސްލާހުކުރާ އިރު އެ ދިރާސާ އަގުހުރި އެއްޗަކަށް ވާނެ ކަމަށް ސިޓީގައި ވަނީ ބުނެފަ އެވެ. އެކަމަކު ހަގީގަތުގައި ވެސް އޭގެ ބޭނުން ހިފިކަން ޝާމަށް އެނގުނީ ކުލީގެ ގަވާއިދުތައް ބަދަލުކުރާކަން މިދިޔަ އޮކްޓޯބަރު ހިސާބުގައި ސަރުކާރުން އިއުލާން ވެސް ކުރި ފަހުންނެވެ. އެ މައުލޫމާތު އޭނާ އަށް ދެއްވީ ގްރިފިތު ޔުނިވާސިޓީގައި ލެކްޗަރާއެއްގެ ގޮތުގައި މަސައްކަތްކުރައްވާ ޑރ. މަރިޔަމް ޝަކީލާ އެވެ.\n"ވަރަށް އުފާވި. އަސްލު ހިތަކަށް ނާރާ އޭތި ބޭނުންކޮށްފާނެއެކޭ. ބޭނުންވީ ކޯހުގެ ބައެއް ވީމަ ރަނގަޅު ނަތީޖާއެއް ހޯދަން. އެ މަސައްކަތް ޕޮލިސީއެއްގެ ސިފައިގައި ފެނިދާނެއެކޭ ހިތަކަށް ނާރާ،" މޯލްޑިވްސް ޕޮލިސް ސާވިސްގައި ބައިނަލްއަގުވާމީ ލިއޭޒަންއެއްގެ ގޮތުގައި މިހާރު މަސައްކަތްކުރަމުން އަންނަ ޝާމް ކިޔައިދިނެވެ.\nޝާމް (މ) ގްރެޖުއޭޝަންގައި ސެޓްފިކެޓާ ހަވާލުވަނީ\nދިރާސާ ހަދަން ލިބުނު ދާއިރާތަކުގެ ތެރެއިން ކުލީ ތަންތަނުގެ ދިރާސާ ޝާމް އިޚްތިޔާރުކުރީ މާލޭގައި ވެސް މައްސަލައަކަށް ވެފައި އޮންނަ ކަމަކަށް ވާތީ އުފެދުނު ޝައުގުވެރިކަމުގަ އެވެ. އެކަމަކު އޭނާ އަށް ފާހަގަކުރެވުނީ ކުއްޔަށް ދިރުއުޅުމުގެ ސަގާފަތް ދެ ތަނުގައި ތަފާތުކަމެވެ.\n"ރާއްޖެއާ އެއްގޮތް ކަމެއް ހުރިތޯ ބަލައިލަން ބޭނުންވީ. އެކަމަކު މުޅިން ތަފާތު ދެ މާކެޓެއް. އެ ތަނުގައި ހަރު މީހުން އުޅެނީ ގެ ގަނެގެން. ކުއްޔަށް ގިނައިން އުޅެނީ ޒުވާނުން. މާލޭގައި އެންމެން ކަހަލަ ގޮތަކަށް މި އުޅެނީ ކުއްޔަށް،" އޭނާ ބުންޏެވެ.\nޝާމަށް ވިސްނުނު އަނެއް ކަމަކީ ކުއީންސްލެންޑުގައި ކުލީ ތަންތަނާ ގުޅޭ ގަވާއިދުތަކެއް މީގެ 35 އަހަރުން ކުރިންސުރެ ހަދާފައި ހުރި ކަމެވެ. އަދި ރާއްޖޭގައި ކުއްޔަށް ހިފާ މީހުންގެ ހައްގުތައް ވަޅުޖެހިފައި އޮތް އިރު ވެސް އެފަދަ އޮނިގަނޑެއް ނެތް ކަމެވެ.\nޝާމް (ކ) ކޮންފަރެންސެއްގައި، އެ ބައްދަލުވުމުގެ ޑިރެކްޓަރާ އެކު\nޝާމްގެ ދިރާސާ އިން ފާހަގަކުރެވުނު މައްސަލަތަކުގެ ތެރޭގައި ކުއްޔަށް ދޭ އަގުތައް ބޮޑުވަމުން ދިޔުމާއި ތަނަށް ލިބޭ ގެއްލުންތައް މަރާމާތުކުރުން ލަސްވުމާއި ތަނުގެ މެއިންޓެނެންސާ މެދު މައްސަލަ ޖައްސައިފި ނަމަ ވެރިމީހާ އޭގެ ބަދަލުހިފުމާއި ކުއްޔަށް ހިފުމުގެ ގާނޫނާ މެދު ހޭލުންތެރިކަން ކުޑަވުން ހިމެނެ އެވެ.\n"ލޭންޑްލޯޑްސް ޒުވާނުންނަށް އިތުބާރު ނުކުރާކަން ވެސް ފާހަގަކުރެވުނު. އެއީ ޒުވާނުންނަކީ ޒިންމާދާރުކަން ކުޑަ ބައެއް ކަމަށް ދެކޭތީ. އަދި ކުލި ބޮޑުވުމާއި ގެއަށް ދިމާވާ މައްސަލަތައް ހައްލުކޮށްދެން ލޭންޑްލޯޑްސް ނޫޅޭ ކަމާއި ގޭތެރޭގައި ޕެޓްސް ގެންގުޅެން ހުއްދަ ނުދޭކަން ވެސް އެނގުނު،" ޝާމް ބުންޏެވެ.\n"މި ކަންކަމަށް އެޑްރެސްކުރަން އަލަށް ހަދާ ޕޮލިސީގައި ބަލާނީ ކުއްޔަށް ދޭ ފަރާތާއި ކުއްޔަށް ހިފާ ފަރާތުގެ ހައްގުތައް ބެލެންސްކުރަން."\n49 ކޮމެންޓް, 239 ރިއެކްޝަންސް\nގަނދަ! ވަރަށް ހޫނު މަރުޙަބާ އެއް ސާމް އަށް ކިޔަން!\nތިކަހަލަ ވަރަށް ގިނަ ރިސާޗް ދިވެހިން ހަދާ، ޤައުމުތަކުން ދަނީ އެ ބޭނުންކުރަމުން. ރާއްޖެއަށޭ ރިސާޗްގެ ބޭނުން ނުހިފެނީ. އެކުދިން އެވާހަކަ ނުދައްކަނީ. މިސާލަކަށް، ސައުތު އޭޝިޔަން ޔުނިވަރސިޓީން އައިއާރ އިން މާސްޓާސް ހެދި ޒިޔާ ލިޔުނު ތީސަސް މިހާރު އިންޑިޔާއާއި ރާއްޖޭގެ ޚާރިޖީ ސިޔާސަތު އަސާސަކީ. އޭނާ ލިޔުނު ފޮތް މިހާރުވެސް ދަނީ ބޭނުންކުރަމުން. އެކަމަކު މިއިން އެއްވެސް ކުއްޖަކަށް ރަނގަޅު ވަޒީފާއެއް ނުދޭނެ. ދޭނީ ތަނެއްދޮރެއް ނޭގޭ ހަޅޭލަވާ މީހުންނަށް.\nއެހެން ރަށްރަށުން މާލެ އައިސް ދިރިއުޅޭމީހުން މާލޭގެ ކުލި ބޮޑު ވެގެން "މާލެ މީހުންނޭ" ކިޔާިއރު އެ ރަށްރަށުގެ ބިންތަކުގެ އަގު މިހާރު އުފުލިގެން ގެސްޓހައުސް ހަދަން ބިން ގަންނަން ދިޔައީމަ ކީވެތޯ ވަކި އަގު ހެޔޮކޮށް ކުއްޔަަށް ނުދެނި ނޫނީ ހެޔޮ އަގެއްގައި ނުވިއްކަނީ؟ މާލޭގެ ގިނަ ގެތައް ބުރިބުރިއަށް ހަދާގެން އެތަން ކުއްޔަދީގެން އުޅޭ ރާއްޖޭގެ އެހެން ރަށްރަށަށް ނިސްބަތްވާ މީހުން ވަކި މަދެއް ނުވާނެ. ދެން ކޮން "މާލެ މީހުން" ނެކޭ ކިޔާކަށްތަ؟\nރާއްޖޭގައި ކީއްވެ ގެންތަ ކުއްޔަށް ދިނުމަށް ގަވާއިދު ނުނެދިގެން މިއުޅެނީ. ކުލި ކޮންޓްރޯލް ކުރަން ޖެހޭ. އަދި ތަންތަން ބަލާ އިންސާނުން ދިރިއުޅެން އެކަށީގެންވާ ތަނެއް ތޯ ބަލަންޖެހޭ\nއެއީ ބަޔަކަށް ލާރިލިބޭ މިންވަރު މަދުވެދާނެތީ..\nމިރާއްޖެއަކީ މިނިވަން ވިޔަފާރީގެ މަރުކަޒެއް. ފައިސާއާ ކޮޅުކޮޅު އޮތް މީހުނަށް މީ ސުވަރުގެއެއް. ގޮތެއްނެތް ފަގީރުން ގެ ނަރަކަ. އެހެނަސް މިހުރިހާ ބޮޑަތިމީހުންގެ ވެސް ވެރިންނަކީ ނިކަމެތިން. އެމީހުންގެ އެއްވެސް ތަކުލީފެއް ނުފުދުނަސް ކޮންމެ ރައީސެއް އިންތިހާބު ކުރަނީ ވަރަށް އިތުބާރާއެކީ. އެހެނަސް ޑިމޮކްރަސީ އޮތީމަ ތިބެނީ ވަރަށް ފަހުރުވެރިވެފަ.\nސޯ ވަޓް؟ ތިޔައަކު ނެތް އެންމެ އާދައިގެ މީހަކަށްވެސް ނޭނގޭ ކަމެއް.\nއެހެން މީހަކަށް ލިބުނު ކާމިޔާބީގައި ބައިވެރިވެ އުފާ ކުރުމަކީ ބައެއް މީހުނަށް ހާދަ އުނދަގޫ ކަމެކޭ ދޯ... ސޯ ހިޒް ރިސާޗް ގޮޓް ރިކޮގްނިޝަން. އާދައިގެ މީހުނަށް އެނގޭ ކަންކަންވެސް ދިރާސާ ކުރަން ޖެހޭ. ހަމަ އެކަނި ސައިންސް އެއް ނޫން ރިސާޗް ކުރަން ޖެހެނީ.\nއެހެންޔާފަހެ ކީކޭ ބުނާނީ\nތިމީހުންނަށް ހީވަނީތަ މިކަހަލަ ރީސާރޗް އެއް ހެދުމަކީ ވަރަށް ފަސޭހަ ކަމެކޭ. އާދައިގެ މީހުންނަށްވެސް އިނގޭ ކަންކަން ހުންނާނީ އެކަމަކު މިކަންކަން ލިޔުމެއްގަ ސިފައިގަ ގެނެސް އެޔަށް ގެނެވޭނެ ހައްލެއް ހޯދުމަކީ ތިހީކުރާހާ ފަސޭހަ ކަމެއްނޫން. ތީ ދިވެހިންގެ ވައްތަރު. އެހެންމީހަކު މޮޅުކަމެއް ކޮށްފިއްޔާމު ހަޖަމެއް ނުވާނެ، ތިމާވަރެއް ނެތިގެން އުޅޭނީ. އިނގޭ އެއްޗެއްވެސް ނޭންގޭ އެއްޗެއްވެސް ނޯންނާނެ!\nތީކީ އާކަމެއްނޫން. ދިރާސީ ވިސްނުމެއްގައި ޑްރާފްޓެއް ހަދާނަމަ އަބދުވެސް ގުޅުންހުރި ހުރިހާ އެއްޗެއް ބަލާނެ.\nދިވެހީންގެތެރޭ މިކަހަލަ ޒުވާނުން ވަރަށްގިނަ. ދެރައީ މިއިން އެއްވެސް ސިކުނޑިއެއްގެ ބޭނުން ދިވެހީން ނުހިފާތީ. އަޅުގަނޑު ސިލޯނުގަ ކިޔަވަން އުޅުނުއިރު ގެސްޓު ލެކްޗަރާޔަކަށް އައި ސްރީލަންކަން އެއާލައިންގެ ސީއީއޯ. އޭނާ ކިޔައިދިންވާހަކައެއްގަވެސް ދެއްކީ ހުސް ދިވެހި ޒުވާނެއްގެ ވާހަކަ. އެމީހުންގެ އެއާލައިންއިން އެއްޓެކްސީ ފެށިގޮތާ - ގަޑި ޖެހުމުގެ ޕަލްސަފާޔަށް ބަދަލުގެންނަން އެކުލަވާލި ދުރުރާސްތާ ޕުލޭނަކީ ސީދާ ދިވެއްސެއްގެ ވިސްނުމާ ތަސައްވަރުކަމަށް ބުނި.\nޔެސް! އެއީ ފުވައްމުލަކަށް ނިސްބަތްވާ ޒުވާނެއް. އޭރު ލަންކާގަކިޔަވަމުންދިޔައީ. އަޅުގަނޑާ ލަންކާގަ ބައްދަލުވި. އޭރުގެ ލަންކާގެ ރައީސްގެ އިގުތިސާދީ މުޝީރު އަދި އަޅުގަޑުމެންގެ ޕްރޮފެސަރ ރަންޖިތު ބަންޑާރަވެސް މިޒުވާނާގެ ވާހަކަ ކިޔާލަދެއްވި.\n("މި ކަންކަމަށް އެޑްރެސްކުރަން އަލަށް ހަދާ ޕޮލިސީގައި ބަލާނީ ކުއްޔަށް ދޭ ފަރާތާއި ކުއްޔަށް ހިފާ ފަރާތުގެ ހައްގުތައް ބެލެންސްކުރަން.") މިތަންކޮޅު ކިޔާފަ ކުރިން ކީ ހުރިހާ އެއްޗެއް މަތިން ފޫހި ވެއްޖެ!!! މިހާރު ނެއިންގުނު ތީ ތެދެއްކަމެއްވެސްަ\nހައްޤު އޮންނަނީ ހަމައެކަނި ކުއްޔަށް ހިފާ ފަރާތުގެ އެއް ނޫނޭ.\nއެއުޅޭ ގާސިމް ލަނީ ހުސް ގުބޯލުން، އިންފޮމޭސަން ޓެކްނޮލޮޖީއައް އައް އަލީސާލިހު އެލީ މިގައުމުގަ ޅަޒުވާނުން އެބަތިބި އައިޓީއައް ދުނިޔޭގެ ފެންވަރު ކުދިން. ވަލީދާ އަނެއްކާ ލައިފި. އޭނައައް ނުވިސްނޭތަ ވިލާ ކޮލެޖުން ކިޔައި އޭގެ އިތުރައް މަތީ ތައުލީމް ހާސިލް ކުރާކުދިންނައް ވަޒީފާ ނުލިބި ސަހީދާ އައް ވަލީދާ އައް އަލީ ސޯލިހް އަައް ވަޒީފާ ދޭކައް ނޫން މިސަރުކާރު ގެނައީ! ގާސިމްކީކޭ ބުނަނީ؟؟؟\nދެން އެއުޅޭ ސިފާޒުމެންނޯ. ކުރިން ފެއިލްވެފައިތިބި މިނިސްޓަރުންނޯ.\nޕަބްލިޝް ކުރެވޭކަށް ނެތްތަ؟ ކިޔާލަން ވަރށް ބޭނުން.


Sihhee gothun ethah faidhaa eh libey Alanaasi.. Sihhee gothun ethah faidhaa eh libey Alanaasi..\nޞިއްޙީގޮތުން އެތައް ފައިދާއެއް ލިބޭ އަލަނާސި\nއަލަނާސި / ޞިއްޙީގޮތުން ގިނަ ފައިދާތަކެއް ލިބޭ މޭވާއެއް\nއަލަނާސިއަކީ މީގެ އެތައް ސަތޭކަ އަހަރެއް ކުރިން ފެށިގެންވެސް ކެއުމަށާއި އޭގެއިން އެކި ޖޫސް ހެދުމަށް ބޭނުންކުރާ މީރު މޭވާއެކެވެ. ބައެއް މީހުން ހުހަށް އަލަނާސި ކާއިރު އޭގެއިން ތަފާތު ޖޫސްތައްވެސް ބައެއް މީހުން ތައްޔާރުކުރެއެވެ. ބައެއް މީހުން ކައްކައިގެންވެސް އަލަނާސި ކައެވެ.\nދުނިޔޭގެ ކޮންމެ ހިސާބަކުންވެސް އަލާނާސި ލިބެންހުންނައިރު، މިއީ ހަމައެކަނި އޭގެ މީރުކަމުގެ ސަބަބުން ހަމައެކަނި ކާ އެއްވެއް ނޫނެވެ. އަލަނާސިން ލިބޭ ޞިއްޙީ މަންފާތަކުގެ ސަބަބުންވެސް ގިނަ ބަޔަކު ކޮންމެ ދުވަހަކު އަލާނާސި ކައެވެ.\nއަލަނާސި ޖޫހަކީ ގިނަ ބަޔަކަށް މީރު ބުއިމެއް\nއަލަނާސީން ލިބޭ ޞިއްޙީ ފައިދާތަކަށް ބަލާލައިރު، ހަށިގަނޑުގެ ހުރިހާ ދިމާލަކަށްވެސް އޭގެ ސަބަބުން ފައިދާތަކެއް ކުރާނެކަމަށް ޞިއްޙި ތަޖުރިބާކާރުން ބުނެއެވެ.\nއަލަނާސިން ލިބޭ ފައިދާތަކުގެ ތެރޭގައި އާތުރައިޓިސް (ރާއްޖެ ބަލި) ފަދަ ހުޅުހުޅުގައި ރިއްސުމާއި ގުޅޭ ބަލިތަކުން މީހާ ސަލާމަތްކޮށްދެއެވެ.\nވިޓަމިން ސީ އިން އަލަނާސި މުއްސަނދި ވެފައިވާތީ އިންސާނާގެ ދިފާއީ ނިޒާމު އިތުރަށް ވަރުގަދަކުރުމަށް އަލަނާސި އެހީތެރިވެދެއެވެ. މިގޮތުން ވައިޓް ބްލަޑް ސެލްތަކުގެ މަސައްކަތް ހަލުވިކޮށް، އިންފެކްޝަންތަކާއި ދެކޮޅަށް ކުރާ މަސައްކަތް ވަރުގަދަވެއެވެ.\nއަލަނާސީގައި ޞިއްޙަތަށް ފައިދާކުރާ ގިނަ މާއްދާތަކެއް ހިމެނޭ\nއަލަނާސީގައިވާ ވިޓަމިން ސީގެ ސަބަބުން ހަންގަނޑު، މަސްގަނޑު، ލޭނާރުތައް، ކަށިތައް ވަރުގަދަކޮށްދެއެވެ. އަދި އަނިޔާއެއް ވެގެން ލިބޭ ޒަޚަމްތައް ރަނގަޅުވުންވެސް އަވަސްކޮށްދެއެވެ.\nއަލަނާސީގައި ހިމެނޭ އެންޓިއޮކްސިޑަންޓްތަކާއި، ވިޓަމިންސީ، ވިޓަމިން އޭ، ބްރޮމެލައިން، ބެޓާ ކެރޮޓީން އަދި ފެވޮނޮއިޑްސްގެ ސަބަބުން ތަފާތު ކެންސަރުތަކުން އިންސާނާގެ ހަށިގަނޑު ސަލާމަތްކޮށްދެއެވެ. އޭގެ ތެރޭގައި އަނގަ، ކަރު އަދި އުރަމަތީގެ ކެންސަރު ހިމެނެއެވެ.\nބައެއް ކާނާ ތައްޔާރުކުރާއިރުވެސް އަލަނާސީ ބޭނުންކުރޭ\nއަލަނާސީގައި ހިމެނޭ ފައިބަރގެ ސަބަބުން ހަޖަމްކުރުމަށްވެސް ފަޞޭހަވެ، އަވަސްވެއެވެ. އަދި ބަނޑަށް އުނދަގޫވުމާއި ބޭރަށް ހިންގުމުން ދުރުކޮށްދެއެވެ. މީގެ އިތުރުން ފައިބަރގެ ސަބަބުން ބްލަޑް ޕްރެޝަރ އާއި ކޮލެސްޓްރޯލް ރަނގަޅު ވަރެއްގައި ބަހައްޓަންވެސް އެހީތެރިވެދެއެވެ.\nއަލަނާސީގައި ހިމެނޭ ބައެއް މާއްދާތަކުގެ ސަބަބުން ކެއްސުމާ ރޯގާއަށްވެސް މިއީ ބޭހެކެވެ.\nއަލަނާސީގައި ގިނަ އަދަދަކަށް މެންގަނީސް ހިމެނެއެވެ. މިއީ ކަށިތަކުގެ ހެދި ބޮޑުވުމަށް މުހިއްމު މާއްދާއެކެވެ. މީގެ އިތުރުން ދަތްތަކާއި ހިރުގަނޑަށްވެސް ގިނަ ފައިދާތަކެއް ކުރެއެވެ.\nކެންސަރުން ސަލާމަތްކޮށްދޭ މާއްދާތައްވެސް އަލަނާސީގައި ހިމެނޭ\nއަލަނާސީގައި ހިމެނޭ ބެޓާ-ކެރޮޓީންގެ ސަބަބުން ލޮލުގެ ފެނުން އިތުރަށް ރަނގަޅުކޮށްދެއެވެ. އަދި ލޮލުގެ އެކި ބަލިތަކުން ސަލާމަތްކޮށްދެއެވެ.\nޞިއްޚީ ހޯދުންތައް ދައްކާގޮތުން އަލަނާސީގެ ސަބަބުން ވިސްނައިގެން ކުރަންޖެހޭ ކަންކަން ކުރުމަށް އެހީތެރިވެދެއެވެ. އަލްޒެއިމާ ނުވަތަ ހަދާން ނެތޭ ބައްޔަށްވެސް މިއީ ފަރުވާއެކެވެ.\nއިތުރު ލިޔުންތައް ލައިފް ސްޓައިލް


ޒިންބާބުވޭގެ ޒަމާންވީ ލީޑަރު ރޮބަޓް މުގާބޭ އަކީ ކާކު؟މިކަލް ނޫސް\nޒިންބާބުވޭގެ ޒަމާންވީ ލީޑަރު ރޮބަޓް މުގާބޭ އަކީ ކާކު؟\n22 ނޮވެމްބަރ 2017, 9:49 |\nމިދިޔަ އަންގާރަ އެހެން އެއްވެސް ގޮތެއް ނެތިގެން ވެރިކަމުން އިސްތިއުފާދެއްވި ރޮބަޓް މުގާބޭ ދުނިޔޭގެ މަޝްހޫރުކަން ހޯދައިފައިވަނީ ޖެހިލުންކުޑަ ޑިކްޓޭޓަރެއްގެ ގޮތުގައެވެ. ދުނިޔޭގެ އެންމެ އުމުރުން ދުވަސްވީ ލީޑަރުގެ 37 އަހަރުގެ ވެރިކަން ނިމުމަކަށް އައުމާއިއެކު ޒިންބާބުވޭ މަގުތައް މަތީގައި އުފާފާޅުކުރާ މީހުން މަދެއްނޫނެވެ. އަދި ދުނިޔޭގެ އެކިކަންކޮޅުތަކުން ޒިންބާބުވޭގެ ރައްޔިތުންނަށް ތަހުނިޔާ ފޮނުވާއިރު ރޮބަޓް މުގާބޭ ފަސްމަގަށް ބާލާލުން މުހިންމެވެ.\nމިދިޔަ އަންގާރަ ދުވަހު ވެރިކަން ނިމުމަކަށް އައި އުމުރުން އެންމެ ދުވަސްވީ ހެޑް އޮފް ސްޓޭޓް ނުވަތަ ގައުމެއްގެ އެންމެ އިސްވެރިއާ ރޮބަޓް މުގާބޭ ދުނިޔޭގެ އަލިކަން ދެކެވަޑައިގަތީ 21 ފެބުރުއަރީ 1924 ވަނަ އަހަރު އޭރުގެ ސެލިސްބަރީ (މިހާރުގެ ހަރާރޭ) ގެ ކުޓާމާ ކައިރީގެ ރޮޑޭސިއާ ކިޔާ އަވަށެއްގައެވެ.\nކުރީގެ ޓީޗަރުކަންވެސް ކޮށްފައިވާ ހަތް ޑީގްރީގެވެރި މުގާބޭ މީހުންގެ ސަމާލުކަމަށް އައިސްފައިވަނީ އޭރު އެގައުމު ހިސާރުކޮށްފައި ތިބި ޔޫރަޕްގެ ދޮންމީހުންނާއި ދެކޮޅަށް ކުރިއަށް ގެންދިޔަ ގެރިއްލާ ހަގުރާމައާއި ގުޅިގެންގެންނެވެ. ލޭއޮހުރުވާލި މިހަމަލާއަށްފަހު މުގާބޭ ދެއްކެވި ވާހަކަފުޅަކާއި ގުޅިގެން 1964 ވަނަ އަހަރު 10 އަހަރު ދުވަހަށް ޖަލަށް ލެވުނެވެ.\nއޭގެ 10 އަހަރުފަހުން 1974 ވަނަ އަހަރު މުގާބޭ ޖަލުން މިނިވަންވުމާއިއެކު އިސްތިއުމާރީ ބާރުތަކާއި ދެކޮޅަށް މިނިވަންކަމުގެ ހަރަކާތްތައް ފެށިއެވެ. މިނިވަންކަމުގެ ހަރަކާތުގައި އެގައުމުގެ ބޯޑަރު ހުރަސްކޮށް އަވަށްޓެރި މޮޒަންބީކަށް މުގާބޭ އެތެރެވިއެވެ. އަދި މޮޒަންބީކުގެ ބޯޑަރު ހިމާޔަތެއްގެ ގޮތުގައި ހޯއްދަވައި އެހިސާބުން ހަމަލާތައް ފުޅާކުރެއްވިއެވެ.\nމިހަރަކާތުގެ ފުރިހަމަ ނަސްރާއިއެކު އަބުރާ ރޮޑޭސިއާއަށް ނުގާބޭ ވަޑައިގަތީ 1979 ވަނައަހަރެވެ. އެއަށްފަހު އަލަށްއުފަންވި ގައުމުކަމަށްވާ ޒިންބާބުވޭގެ ވެރިކަމާއި 1980 ވަނަ އަހަރު މުގާބޭ ހަވާލުވިއެވެ.\nމުގާބޭ ފުރަތަމަ އަބިކަނބަލުން ސެލީ ހޭފްރޮން 1992 ވަނަ އަހަރު ކިޑުނީގެ އާލާސްކަންފުޅާ އުޅުއްވުމަށްފަހު އަވަހާރަވިއެވެ. އެއަށްފަހު 1996 ވަނަ އަހަރުގެ މިހާރުގެ އަބިކަނބަލުން ގްރޭސް މުގާބޭއާއި ކައިވެނި ބައްލަވައިގަތެވެ.\nމުގާބޭގެ ވެރިކަމުގެ ކުރީކޮޅު ސްކޫލްތަކާއި ހޮސްޕިޓާތައް ބިނާކުރުން ފަދަ އިޖުތިމާއީ ގިނަގުނަ ކަންތައްތަކެއް ކޮށްދެއްވަމުން ގެންދެވުމާއި ގުޅިގެން މުގާބޭއަށް ތައުރީފުކުރި ނަމަވެސް، ވެރިކަން ދިގުލަމުންދިޔަ ވަރަކަށް ރައްޔިތުންގެ ނުރުހުމާއި ޚުދުމުޚުތާރުކަން އިސްކުރަމުން ގެންދާކަމުގެ ތުހުމަތު މުގާބޭއަށް ކުރެވުނެވެ.


ބަޔަކު އަނިޔާކުރި ނުކުޅެދޭޭ މީހާ ދައުލަތުގެ ބެލުމުގެ ދަށަށް – Haftha\nThu, 28 May, 2020, 10:01 am\nބަޔަކު އަނިޔާކުރި ނުކުޅެދޭޭ މީހާ ދައުލަތުގެ ބެލުމުގެ ދަށަށް\nށ. ފޭދޫގައި މިދިޔަ ހޯމަ ދުވަހުގެ ރޭ، ބަޔަކު އަނިޔާކޮށް ހޮޅިދަނޑިއެއްގަ އައްސާފަހުރި ނުކުޅެދުންތެރިކަން ހުންނަ އަންހެން މީހާ ދައުލަތުގެ ބެލުމުގެ ދަށަށް ގެންގޮސްފި އެވެ.\nޖެންޑާ މިނިސްޓްރީން ވިދާޅުވީ 50 އަހަރުގެ އެ އަންހެންމީހާ ދައުލަތުގެ ބެލުމުގެ ދަށަށް ގެންދިޔައީ، 21 އަހަރުގެ އަންހެން ދަރިފުޅާއިއެކު ކަމަށެވެ. އެއީ އެ އަންހެން ދަރިފުޅު ދިރިއުޅުނު މާހައުލު ރައްކާތެރިއެއް ނޫން ކަމަށް ބެލެވޭތީ ކަމަށް ބުންޏެވެ.\nށ. ފުނަދޫގައި ހުންނަ ޖެންޑާ މިނިސްޓްރީގެ މަރުކަޒުގެ ބެލުމުގެ ދަށަށް ދެމައިން ގެންދިޔައީ ރޭގެ ވަގުތެއްގަ އެވެ. އަދި މީހަކާއި އިނދެގެން އުޅޭ އެ އަންހެންމީހާ ޖުމްލަ5ކުދިން ތިބޭއިރު، އަނެއް ހަތަރު ކުދިންގެ ތެރެއިން 18 އަހަރުން ދަށުގެ ދެ ކުދިން ތިބީ ރައްކާތެރި މާހައުލެއްގައި ކަމުގެ ޔަގީންކަން ޖެންޑާއިން ދެ އެވެ.\nއެ އަންހެންމީހާ ބޮލަށް ގޯންޏެއް ލައްވައިފަ، މަގުމަތީގައި ހުރި ހޮޅި ދަނޑިއެއްގައި ވާގަނޑަކުން އޭނާ ބަނދެފައި ހުރި މަންޒަރު ފެންނަ ފޮޓޯ އެއް ޝޯޝަލް މީޑިޔާގަ ދައުރުވުމުން އެ މައްސަލަ ވަނީ ފެންމަތިވެފަ އެވެ.\nއެ އަންހެން މީހާއާ މެދު އެގޮތަށް ކަންތައްކުރި މީހެއް އަދި ނޭނގޭއިރު، އަނިޔާވެރި އަމަލު ހިންގި މީހަކު ހޯދުމަށް ކުރެވެން ހުރި ހުރިހާ މަސައްކަތެއް ކުރައްވާނެ ކަމަށް ޖެންޑާ މިނިސްޓަރު ޝިދާތާ ޝަރީފް ބުންޏެވެ.


Bridge aa gulhey maguthakugai tar alhan fashaifi | Mihaaru\nބޮޑުތަކުރުފާނު މަގުގައި ތާރު އެޅުމުގެ މަސައްކަތް ކުރަނީ: އެ މަގަށް ވަނީ ބޮޑު ބަދަލުތަކެއް ގެނެސްފައި.-- ފޮޓޯ: ހުސެއިން ވަހީދު/ މިހާރު\n09 އޯގަސްޓް 2018 - 13:33 18 comments\nހައުސިން މިނިސްޓަރު ޑރ. މުހައްމަދު މުއިއްޒު މިއަދު ކުރެއްވި ޓްވީޓެއްގައި ވިދާޅުވީ ތާރު އަޅަން ނިންމާފައިވާ ސަރަހައްދުގައި އެ މަސައްކަތް ފަށާފައިވާ ކަމަށެވެ.\nރިންގު ރޯޑް ޕްރޮޖެކްޓަށް އާއްމުންގެ ފަރާތުން ލިބޭ އެއްބާރުލުމަށް މުއިއްޒުގެ ޓްވީޓުގައި ޝުކުރު އަދާކުރައްވާފައިވެ އެވެ.\nހައުސިން މިނިސްޓަރު މުއިއްޒުގެ ޓްވީޓް\nހުޅުމާލެ ފެރީ ޓާމިނަލުން ފެށިގެން އޮކްސިޖަން ކެފޭ ހުންނަ ސަރަހައްދާ ހަމައަށް މިހާރު ވަނީ މަގު ފުޅާކޮށް ތާރު އަޅަނ ބިންގަނޑު އެއްވަރުކޮށްފަ އެވެ. އެކަމަކު މިހާރު ތާރު އަޅާފައިވަނީ ޓާމިނަލް ކައިރިން ފެށިގެން ގާދޫ ބިލްޑިންނާ ހަމައަށެވެ.\nހައުސިން މިނިސްޓްރީން ނިންމާފައި ވަނީ ހުޅުމާލޭ ފެރީ ޓާމިނަލުން ފެށިގެން އިންޑަސްޓްރިއަލް ވިލެޖާ ހަމައަށް ތާރު އެޅުމަށެވެ. އެ މަސައްކަތުގެ ދަށުން މާލޭގެ އިރުމަތީ ފަރާތާއި ދެކުނު ފަރާތުން ބޮޑުތަކުރުފާނު މަގުގައި ހަތަރު ލޭން ހިމެނޭ ގޮތަށް 16 މީޓަރަށް ފުޅާކުރާނެ އެވެ. އެ މަގު ފުޅާ ކުރަނީ ބްރިޖަށް ދަތުރުކުރާ އުޅަނދުތައް ތޮއްޖެހުނަ ނުދިނުމަށް ކަމަށް ހައުސިން މިނިސްޓްރީން ބުނެ އެވެ.\nބޮޑުތަކުރުފާނު މަގުގައި ތާރު އެޅުމުގެ މަސައްކަތް ކުރަނީ: .-- ފޮޓޯ: ހުސެއިން ވަހީދު/ މިހާރު\nބްރިޖާ ގުޅޭ މަގުތައް ހެދުމުގެ މަޝްރޫއުގައި ހިމެނޭ ބޮޑެތި މަގުތަކަކީ ބޮޑުތަކުުރުފާނު މަގުގެ އިތުރުން ހެންވޭރު ޕާކް ވަށައިގެންވާ ސަރަހައްދު ސެނަހިޔާ ހުންނަ މޫންލައިޓް ހިނގުމުން ފެށިގެން ހިތިގަސްމަގު (ހެންވޭރު ޕާކްގެ ހުޅަނގު އުތުރު ކަނުން ރާޅުގަނޑު ސަރަހައްދަށް ނުކުންނަ މަގު) އެވެ.\nމާލެ-ހުޅުލެ ބްރިޖު މި މަހު ހުޅުވާނެ ކަމަށް ސަރުކާރުން ކުރިން ވަނީ ބުނެފަ އެވެ.


ކަނޑިންމަ ރިސޯޓަށް ދޫކޮށްފައިވާ ހުއްދަ ވަގުތީ ގޮތުން ބާތިލްކޮށްފި – Haftha\nMon, 30 November, 2020, 3:13 pm\nކަނޑިންމަ ރިސޯޓަށް ދޫކޮށްފައިވާ ހުއްދަ ވަގުތީ ގޮތުން ބާތިލްކޮށްފި\nނޮވެމްބަރ 8, 2020\nދ. އަތޮޅުގައި އޮންނަ ކަނޑިންމަ ރިސޯޓަށް ޓޫރިޒަމް މިނިސްޓްރީން ދޫކޮށްފައިވާ ހުއްދަ ވަގުތީ ގޮތުން ބާތިލުކޮށްފި އެވެ.\n"ހަފްތާ" އަށް އެނގިފައިވާ ގޮތުގައި އެ ހުއްދަ ބާތިލު ކޮށްފައިވަނީ މިއަދު އެވެ. އަދި ޓޫރިޒަމް މިނިސްޓްރީން ހުއްދަ ދޫކޮށްފައިވާ ރިސޯޓްތަކުގެ ލިސްޓުން ވެސް އެ ރިސޯޓް މިހާޜު ވަނީ ނަގައިފަ އެވެ. މި ނިންމުމާއެކު އެ ރިސޯޓަށް ހުއްދަ އަލުން ދޫކުރަން ދެން އިތުރު ފަތުރުވެރިއަކަށް އެ ރިސޯޓަކަށް ނާދެވޭނެ އެވެ.\nކަނޑިންމަ ރިސޯޓަށް ދޫކޮށްފައިވާ ހުއްދަ ވަގުތީ ގޮތުން ބާތިލުކޮށްފައި ވަނީ، އެ ރިސޯޓުން ކޮވިޑް ޖެހިގެން މުވައްޒަފަކު މަރުވި މައްސަލައާ ގުޅިގެންނެވެ. އޭނާގެ އާއިލާއާ ހަވާލާދީ މީޑިއާތަކުން ބުނެފައިވާ ގޮތުގައި، އެ މުވައްޒަފު މަރުވުމުގައި ރިސޯޓުގެ އިހުމާލެއް އެބަ އޮތެވެ. އެގޮތުން އޭނާ ބަލިވެގެން އުޅުނު އިރު އެއްވެސް އަޅާލުމެއް ނުލިބުނު ކަމަށާއި ފަރުވާއަށް ފޮނުވައިދޭން އެދުމުން ވެސް އެކަން ނުކޮށްދިން ކަމަށް ރިޕޯޓްކުރި އެވެ.\nއެ މައްސަލަ ފުލުހުންނަށް ވެސް ހުށަހަޅާފައިވާއިރު ހިއުމަން ރައިޓްސް ކޮމިޝަން އޮފް ދަ މޯލްޑިވްސް (އެޗްއާރުސީއެމް) އިން ވެސް ދަނީ އެ މައްސަލަ ބަލަމުންނެވެ.\nކަނޑިމަ ރިސޯޓުގެ މުވައްޒަފަކު ކޮވިޑް ޖެހިގެން މަރުވުމުން މިމަހުގެ އެއްވަނަ ދުވަހުން ފެށިގެން އެ ރިސޯޓް ވަނީ މޮނީޓަރިންގެ ހާލަތަށް ގެނެސްފަ އެވެ. އަދި އެރަށުގައި ކޮންޓެކްޓް ޓްރޭސިންގެ މަސައްކަތް ކުރަމުން އަންނައިރު، މިހާތަނަށް އެއް ޓޫރިސްޓަކާއި 50 މުވައްޒަފުން ވަނީ ކޮވިޑަށް ޕޮޒިޓިވްވެފަ އެވެ.


SunOnline: Bollywood: 'Dil Chahta Hai' ge original cast gai Aamir nuhimeney!\n'ދިލް ޗަހަތާ ހޭ'ގެ އޮރިޖިނަލް ކާސްޓުގައި އާމިރު ނުހިމެނޭ!\n10 މަސް5ދުވަސް ކުރިން - 13 ސެޕްޓެމްބަރ 2017 2\nދެހާސް އެއްވަނަ އަހަރު ރިލީޒް ކުރި ފަރްހާން އަޚްތަރުގެ ޑައިރެކްޝަން، 'ދިލް ޗަހަތާ ހޭ' އަކީ ވަރަށް ކާމިޔާބު ފިލްމެކެވެ. އާމިރު ޚާން، ސައިފް އަލީ ޚާން އަދި އަކްޝޭ ޚަންނާ ލީޑު ރޯލުން ފެނިގެން ދިޔަ އެ ފިލްމު ބެލުންތެރިންގެ މެދުގައި އަދިވެސް ވަރަށް މަގުބޫލެވެ.\nފިލްމު ކާމިޔާބު ވުމުގައި އެންމެ ބޮޑު ދައުރެއް އަދާކުރީ ފިލްމުގެ ކާސްޓެވެ. ލީޑު ކެރެކްޓަރުން އެމީހެއްގެ ރޯލު އަދާކުރީ ވަރަށް ފުރިހަމައަށެވެ. ނަމަވެސް ފިލްމަށް ފެނިގެން ދިޔައީ ފިލްމަށް ފުރަތަމަ ހަމަޖެއްސި ކާސްޓެއް ނޫނެވެ.\nފިލްމުގެ ޑައިރެކްޓަރު ފަރްހާން މިވަނީ ނޯފިލްޓާނޭހާ ޓޯކް ޝޯވ ގައި ފިލްމާ ގުޅޭގޮތުން ވާހަކަ ދައްކައިފައެވެ. ޝޯގައި މައިގައިނޑު ގޮތެއްގައި ވާހަކަ ދެކެވުނީ ވެސް އެ ފިލްމާއި ގުޅޭގޮތުންނެވެ.\nފަރްހާން ބުނީ ފިލްމުގެ ލީޑުގެ ގޮތުގައި އޭނާ ފުރަތަމަ ހަމަޖެއްސީ އަކްޝޭ ޚަންނާ ކަމަށެވެ. ފިލްމުގައި އަކްޝޭ އަކީ މެއިން ކެރެކްޓަރެއް ނަމަވެސް، ލީޑު ރޯލުން ފެނިގެން ދިޔައީ އާމިރު އެވެ. އާމިރު ފެނިގެން ދިޔަ 'އާކާޝް'ގެ ރޯލަށް ފަރްހާން ހަމަޖެއްސީ އަކްޝޭ އެވެ. ނަމަވެސް އަކްޝޭ އެންމެ ފަހުން ކުޅުނީ 'ސިދާރްތު'ގެ ރޯލެވެ. ސައިފް ފެނިގެން ދިޔައީ 'ސަމީރު' ގެ ރޯލުންނެވެ.\nނަމަވެސް މިއީ ފިލްމަށް ހަމަޖެއްސި އޮރިޖިނަލް ކާސްޓެއް ނޫނެވެ. ފަރްހާން ބޭނުންވީ 'ސިދާރްތު' ގެ ރޯލަށް ރިތިކް ރޯޝަން އަދި 'ސަމީރު'ގެ އަބީޝެކް ބައްޗަން އެވެ.\nފިލްމަށް ފަރްހާން ބޭނުންވި ކާސްޓު ހަމަނުޖެހުނު ނަމަވެސް، ފިލްމު ވެގެން ދިޔައީ ވަރަށް ކާމިޔާބު ފިލްމަކަށެވެ. އެހެންކަމުން އަބީޝެކް އާއި ރިތިކް ފިލްމުން ނުފެނުނު ނަމަވެސް ފަރްހާން އަށް ލިބުނު ގެއްލުމެއް ނެތެވެ.\nއާމިރު ޚާން ބޮލީވުޑް ފިލްމީ ދާއިރާ ހިންދީ ފިލްމު ފަރްހާން އަޚްތަރް\nއާމިރު އަދި އާލިއާ އެއް ފިލްމަކުން؟3ހަފްތާ3ދުވަސް ކުރިން\nއާމިރުގެ "ތަގްސް އޮފް ހިންދުސްތާން" ރިލީޒްކުރާނީ އައިމެކްސް ފޯމެޓްގައި2މަސް 1 ހަފްތާ ކުރިން\n53 ވަނަ އުފަންދުވަހު އާމިރު އިންސްޓަގްރާމަށް!4މަސް5ދުވަސް ކުރިން\n"ބަޖްރަންގީ ބާއިޖާން" އާމިރުގެ "ޕީކޭ" ފަހަތަށް ޖައްސާލައިފި4މަސް 1 ހަފްތާ ކުރިން\nޗައިނާއިން އާމިރަށް ލިބުނު ތަރުހީބު ސަލްމާނަށް ލިބިދާނެބާ؟5މަސް2ހަފްތާ ކުރިން


ތ. ކިނބިދޫ އަދި ތ. ކަނޑޫދޫ ސިއްޚީ މަރުކަޒުގެ އައު ޢިމާރާތުގެ މަސައްކަތް - ޑިޒައިން އެންޑް ބިލްޑް އުސޫލުން (ޕްރޮކިއުމަންޓް ނަންބަރު އިޞްލާޙުކުރެވިފައި)\n1. މިނިސްޓްރީ އޮފް ހެލްތުގެ އެދިލެއްވުމުގެ މަތިން ތިރީގައިވާ ތާވަލުގައިވާ މަސައްކަތްތައް ކޮށްދޭނެ ފަރާތެއް ހޯދަން ބޭނުންވެއެވެ. ވީމާ، މިމަސައްކަތްތަކަށް ބީލަން ހުށަހެޅުމުގެ ފުރުޞަތު މިކަމަށް ޝަރުޠުހަމަވާ ހުރިހާ ފަރާތްތަކަށް ހުޅުވާލަމެވެ.\nޕްރޮޖެކްޓްގެ ބިޑް ސެކިއުރިޓީ\nތ. ކިނބިދޫ ސިއްޚީ މަރުކަޒުގެ އައު ޢިމާރާތުގެ މަސައްކަތް - ޑިޒައިން އެންޑް ބިލްޑް އުސޫލުން\nތ. ކަނޑޫދޫ ސިއްޚީ މަރުކަޒުގެ އައު ޢިމާރާތުގެ މަސައްކަތް - ޑިޒައިން އެންޑް ބިލްޑް އުސޫލުން\n3. މި މަސައްކަތަށް ޝަރުތުހަމަވާ ފަރާތެއް ހޯދުމުގެ ކަންތައް ކުރިޔަށް ގެންދެވޭނީ ނޭޝަނަލް ކޮމްޕެޓިޓިވް ބިޑިންގ (އެން.ސީ.ބީ) އުސޫލުގެ މަތިންނެވެ. މިކަމަށް ކުރިމަތިލާ ފަރާތްތަކުގައި ހުންނަންޖެހޭ ޝަރުޠުތަކާއި އިވެލުއޭޓްކުރެވޭ ކްރައިޓީރިއާ ބީލަން ފޮތުގައި ބަޔާންކުރެވިފައިވާނެއެވެ.\n4. ކޮންމެ ބީލަމެއްގައި ބައިވެރިވުމަށް  -/500 (ފަސްސަތޭކަ) ދިވެހި ރުފިޔާގެ ނޮން-ރިފަންޑަބަލް ރަޖިސްޓްރޭޝަން ފީއެއް ދައްކަވަންޖެހޭނެއެވެ. ފައިސާ ބަލައިގަންނާނީ 13 ސެޕްޓެންބަރު 2020 އިން 7އޮކްޓޫބަރު 2020 އަށް، މިމިނިސްޓްރީގެ އޮންލައިން ޕޭމަންޓް ޕޯޓަލް - ބަނޑޭރި ޕޭ (https://bandeyripay.finance.gov.mv) މެދުވެރި ކޮށެވެ. އަދި ފައިސާ ދެއްކުމަށްފަހު، ބީލަމަށް ރަޖިސްޓްރީވުމަށް އެދޭ ފަރާތުގެ ނަމާއި އެޑްރެސް، ގުޅޭނެ ނަންބަރާއި އީ-މެއިލް އެޑްރެސް އަދި ފައިސާ ދެއްކި ރަސީދުގެ ކޮޕީ ތިރީގައިވާ އީމެއިލް އެޑްރެހަށް ފޮނުއްވަންވާނެއެވެ.\n6. މި ޕްރޮޖެކްޓުތަކާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 24 ސެޕްޓެންބަރު 2020 ވާ ބުރާސްފަތި ދުވަހުގެ 12:00 ގެ ކުރިން، ތިރީގައިވާ އީމެއިލް އެޑްރެހަށެވެ.\n8. ބީލަން ހުޅުވުން އޮންނާނީ 08 އޮކްޓޫބަރު 2020 ވާ ބުރާސްފަތި ދުވަހުގެ 13:00 ގައި މިމިނިސްޓްރީގެ ނެޝަނަލް ޓެންޑަރގެ ޖަލްސާކުރާ މާލަމުގައެވެ. ގަޑިޖެހުމަށްފަހު ހުށަހަޅާ އެޕްލިކޭޝަން ބަލައިނުގަނެ އަނބުރާ ރައްދު ކުރެވޭނެއެވެ. އެޕްލިކޭޝަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.\nފޯން: +960 3349191, +960 3349106, +960 3349147\nސުންގަޑި: 08 އޮކްޓޫބަރު 2020 1300


SunOnline: 'Munna bhai 3' ge shooting mi aharu fashanee\n"މުންނާ ބާއީ 3"ގެ ޝޫޓިން މި އަހަރު ފަށަނީ\n09 Jan 2019, 09:29\nޑައިރެކްޓަރު ރާޖްކުމާރު ހިރާނީގެ ކާމިޔާބު ފިލްމު ސީރީޒް 'މުންނާ ބާއީ'ގެ ތިން ވަނަ ފިލްމުގެ ސްކްރިޕްޓު ނިމިފައިވާ ކަމަށާއި މި އަހަރު ތެރޭގައި ޝޫޓިން ފެށޭނެ ކަމަށް ފިލްމުގެ މުހިންމު ރޯލަކުން ފެނިގެންދާ އެކްޓަރު އަރްޝަދު ވާރްސީ ބުނެފި އެވެ.\nމިހާތަނަށް 'މުންނާ ބާއީ'ގެ ދެ ފިލްމެއް ބެލުންތެރިންނާ ހަމައަށް އައިސްފައިވާ އިރު، އެއީ ބެލުންތެރިގެ ބޮޑު ތަރުހީބެއް ލިބިގެން ދިޔަ ކާމިޔާބު ދެ ފިލްމެވެ. ދެހާސް ތިން ވަނަ އަހަރު ރިލީޒް ކުރި 'މުންނާ ބާއި އެމްބީބީއެސް' އަށް ފަހު ފިލްމުގެ ދެވަނަ ބައި، 'ލަގޭ ރަހޯ މުންނާ ބާއި' ރިލީޒް ކޮށްފައި ވަނީ 2006 ވަނަ އަހަރު އެވެ. އޭގެ ފަހުން މިހާރު 12 އަހަރު ވެފައި ވާއިރު، އެ ސީރީޒްގެ އިތުރު ފިލްމެއް ބެލުންތެރިންނާ ހަމައަށް އައިސްފައި ނުވަނީ ރަނގަޅު ސްކްރިޕްޓެއް ހަމަނުޖެހިގެން ކަމަށް ހިރާނީ ވަނީ މީގެ ކުރިން ބުނެފަ އެވެ.\nފިލްމާ ގުޅޭ ގޮތުން ވާހަކަ ދައްކަމުން އަރްޝަދު ބުނީ މިހާރު ފިލްމުގެ ސްކްރިޕްޓު މުޅިން ކަހަލަ ގޮތަކަށް ނިމި މި އަހަރު މެދު ތެރޭ ނުވަތަ ފަހުކޮޅު ފިލްމުގެ ޝޫޓިން ފެށޭނެ ކަމަށް ހިރާނީ ބުނެފައިވާ ކަމަށެވެ. 'މުންނާ ބާއީ 3' ން ވެސް ސަންޖޭ ދަތު އަދި އަރްޝަދު ފެނިގެންދާނެ އެވެ. ނަމަވެސް ފިލްމުގެ އިތުރު ކާސްޓް އަދި ހަމަނު ޖެހޭ ކަމަށް އަރްޝަދު ބުންޏެވެ.\nމަލައިކާ އަރޯރާ އަނެއްކާވެސް ޗުއްޓީއަށް ރާއްޖެއަށް!\nއަރްޖުން ރާމްޕާލްގެ ދަރިފުޅުގެ ފޮޓޯއެއް ފުރަތަމަ ފަހަރަށް!


Aa tharin thakakaa eku "Goh raalhu" nagan fashaifi\nއާ ތަރިންނާއެކު "ގޮށްރާޅު" ނަގަން ފަށައިފި\n"ގޮށް ރާޅު"ގެ ޓީމު. --\nދިވެހި ފިލްމު އިންޑަސްޓްރީއަށް މި ފަހުން އެންމެ ބޮޑު އިންގިލާބެއް ގެނެސް ފިލްމީޗދާއިރާއަށް ބަދަލެއް ގެނެސްދިން ބަޔަކީ ޑާކްރެއިން އެންޓަޓެއިންމަންޓެވެ. ތަފާތު ފިލްމުތަކެއް ގެނެސްދިނެވެ. ރޮމޭންޓިކް ކޮމެޑީ އަދި ތްރިލާ އެވެ. ރޮމޭންޓިކް ކޮމެޑީ ތަކަކަށްފަހު ވަކިން ޑާކް ރެއިނުން މިހާރު މަސައްކަތް ފަށާފައިވަނީ އަނެއްކާވެސް ތްރިލާ އަކަށެވެ.\nއެއީ "ގޮށްރާޅެ"ވެ. ފިލްމުގެ ޝޫޓިން އިއްޔެ ފެށިއިރު ފިލްމާ ބެހޭގޮތުން މާގިނަ މައުލޫމާތެއް ހާމައެއް ނުކުރެ އެވެ. އެހެން ނަމަވެސް ފިލްމުގެ ޝޫޓިން ފަށާފައިވަނީ މުހިންމު ދެ ރޯލަކަށް މުޅިން އާ ދެ ތަރިންނާ އެކުގަ އެވެ. ފިލްމީ ދާއިރާގެ އާއިލާއަށް އަނެއްކާވެސް ދެ މެންބަރުން އިތުރުވަނީ އެވެ. އެއީ އައިޝަތު ތަސްނީމާ އަދި މޯލްޑިވިއަން އައިޑޮލް ސީޒަން ދެ އަކުން ވިދާލި ހަސަން އިރުފާން (ޒަކިއްޓެ) އެވެ.\nޒަކިއްޓެ އަދި ތަސްނީ އާއެކު ފިލްމުގެ ލީޑް ރޯލުން ޖުމައްޔިލް ނިމާލް ފެނިގެންދާނެ އެވެ. އަދި ސަޕޯޓީން ރޯލުންވެސް އާ ތަރިން ފެންނާނެ އެވެ. "ގޮށްރާޅު" ގެ ޕްރޮޑިއުސަރު ޕްރޮޑިއުސަރު މުހައްމަދު އަލީ (މޮގާ) ބުނީ ފިލްމުގެ ޝޫޓިން ފެށި ނަމަވެސް އަދި މާބޮޑު ތަފްސީލެއް ފިލްމާ ބެހޭގޮތުން ދެވެން ނެތް ކަމަށެވެ. އެހެން ނަމަވެސް ވަރަށް އަވަހަށް ތަފުސީލް ހިއްސާ ކުރާނެ ކަމަށެވެ.\nމޫމިން ފުއާދުގެ ވާހަކައަކަށް ހަދާ އެ ފިލްމުގެ ޑައިރެކްޓު ކުރަނީ އަހުމަދު ޝިނާނެވެ. އޭނާއަކީ ނަހުލާގެ ބިރުވެރި ފިލްމު "4426" ގެ ވެސް ކޯ-ޑައިރެކްޓަރެކެވެ.\n"ގޮށްރާޅު" ބެލުންތެރިންނާ ހަމައަށް އަންނާނީ އަންނަ އަހަރުގެ އޭޕްރިލް ފަހެއްގަ އެވެ. އަންނަ އަހަރުގެ މާޗްމަހުގެ ފަސް ވަނަ ދުވަހު ރިލީޒްކުރަން ހަމަޖެހިފައިވާ އެ ސްޓޫޑިއޯ ގެ "ވަކިން ލޯބިން"ގެ ޝޫޓިންވެސް ވަނީ ނިންމާލާފަ އެވެ. ވަކިން ލޯބިންގެ މަންޒަރުތައް ނަގަމުންދަނީ ތްރީ ސައުންޑުކޮށެވެ. މޮގާބުނީ އޭރުން ފިލްމު އެޑިޓްކުރާއިރުވެސް "ނެޗުރަލް ސައުންޑު" ބޭނުންކޮށް ޑަބް ކުރަން ނުޖެހޭނެ ކަމަށެވެ. އެހެން ކަމުން އިތުރު ވަގުތުތަކެއް ސަލާމަތްވެ ފިލްމު އިތުރަށް ފުރިހަމަވެސް ވާނެ ކަމަށެވެ. "ގޮށް ރާޅު"ވެސް ނަގަން ނިންމާފައިވަނީ ތްރީ ސައުންޑުކޮށެވެ.\nޑާކްރެއިން އެންޓަޓެއިންމަންޓުން މިހާތަނަށް އެކި ކަހަލަ ފިލްމުތައްވަނީ ގެނެސްދީފަ އެވެ. އޭގެ ތެރޭގައި ތްރިލާ ފިލްމުތައް މީގެ ކުރިންވެސް ގެނެސްދީފައި އެބަހުއްޓެވެ. އެގޮތުން "ހެޕީ ބާތު ޑޭ" އަދި "މިކޮއެ ބައްޕަ ބައޭ ބައޭ" އަކީވެސް ތްރިލާ ޑާކްރެއިނުން ގެނެސްދީފައިވާ ތްރިލާ ފިލްމުތަކެވެ. "މިކޮއެ ބައްޕަ ބައޭ ބައޭ" އަކީ ސައިކޮލޮޖިކަލް ތްރިލާ އެކެވެ.